Fennanee banguroot vumuge alaamaithah: Thoriq\nފެންނަނީ ބަނގުރޫޓް ވުމުގެ އަލާމަތްތައް: ތޯރިގް\nދަރަނި ދެއްކުމުގައި ރާއްޖެއަށް އެއްވެސް ނުރައްކަލެއް ނެތް ކަމަށާއި ސަރުކާރުން އެކަމަށް ތައްޔާރުވެފައިވާ ކަމަށް ފިނޭންސް މިނިސްޓަރު އިބްރާހީމް އަމީރު ވިދާޅުވި ވިދާޅުވުމާމެދު މަހިބަދޫ ދާއިރާގެ ޕީޕީއެމްގެ މެންބަރު އަހުމަދު ތޯރިގު ސުވާލު އުފައްދަވައިފި އެވެ.\nމިނިސްޓަރު އަމީރު ދެއްވި ޔަގީން ކަމާމެދު ސުވާލު އުފައްދަވާ ތޯރިގް ވިދާޅުވީ ބަނގުރޫޓްވާއިރު ފެންނަ އަލާމަތްތަކެއް ހުންނަ ކަމަށެވެ. ރިސާވްގައި 800 މިލިއަން ޑޮލަރު ހުރި ކަމަށް މިނިސްޓަރު އަމީރު ވިދާޅުވާއިރު އެ ވިދާޅުވާ ރިޒާވްއަކީ ހުރިހާ މީހުންގެ އެކައުންޓްގައި ހުރި ޑޮލަރު އެއްކުރީމަ އަންނަ އަދަދެއް ކަމަށެވެ.\nއަދި ދައުލަތުގެ ޔޫސެބަލް ރިސާވްގައި ހަނޑޫ ގަންނަން ހުރި އަދަދު ހާމަ ނުކުރަނީ ކީއްވެގެންތޯ ސުވާލު ކުރެއްވިއެވެ.\nރައްޔިތުންގެ މަޖިލީހުގެ އިގްތިސާދީ ކޮމިޓީއަށް ހާޒިރުވެވަޑައިގެން މެންބަރުން ކުރެއްވި ސުވާލުތަކަށް ޖަވާބު ދެއްވަމުން މިނިސްޓަރު އަމީރު ވިދާޅުވީ ރާއްޖެއިން ދަރަނީގެ ގޮތުގައި ރާއްޖެއިން ދެން އެންމެ ބޮޑު އަދަދެއް ދައްކަންޖެހޭނީ 2026 ވަނަ އަހަރު ކަމަށެވެ. އެހާތަނަށް ދަރަނި ދެއްކުމަށް ސަރުކާރުގެ ތެރެއިން މެނޭޖުކުރަންޖެހޭ ކަންކަން ރަނގަޅަށް ކުރަމުން ގެންދާނެ ކަމުގައިވެސް ވިދާޅުވި އެވެެ.\n"އެހެންވެ ކައިރި މުސްތަގްބަލުގައި ރާއްޖެއަށް ދަރަނި ދެއްކުމުގައި އެއްވެސް ރިސްކެއް ނެތް،" އަމީރު ވިދާޅުވި އެވެ.\nމިނިސްޓަރު ވިދާޅުވީ ދިވެހި ސަރުކާރުން އެކި ދުވަސްވަރު ނަގާފައި ހުރި ލޯންތަކަށް މިސަރުކާރުން ގެންދަނީ ބަރާބަރަށް ފައިސާ ދައްކަމުން ކަމަށެވެ. އަދި ދަރަންޏަށް ފައިސާ ދެއްކުމަށްޓަކައި މިސަރުކާރުން ވަރަށް ހަރުދަނާ ފިޔަވަޅުތަކެއް އަޅާފައިވާ ކަމަށްވެސް ވިދާޅުވި އެވެ. އެގޮތުން މިދިޔަ އަހަރު ސުކޫކެއް ވިއްކުމަށްފަހު ދަރަނި ދައްކާނެ ގޮތުގެ ރީސްޓްރަކްޗާއެއް ސަރުކާރުން ހަދާފައިވާ ކަމަށް ވިދާޅުވި އެވެ.\nދަރަނި ދެއްކުމަށް ގެނައި ބަދަލުގެ ތެރެއިން ދަރަނީގެ ގޮތުގައި ދައްކަން އޮތް 250 މިލިއަން ޑޮލަރުގެ ތެރެއިން 192 މިލިއަން ޑޮލަރު ސަރުކާރުން މިދިޔަ އަހަރު ދައްކާފައިވާ ކަންވެސް މިނިސްޓަރު ފާހަގަކުރެއްވި އެވެ. އެގޮތަށް އެ ދަރަނި ދެއްކުމުން ބާކީ ދައްކަންޖެހޭ 58 މިލިއަން ޑޮލަރު ދެއްކުމުގައި ސަރުކާރަށް ވަރަށް ބޮޑަށް ފަސޭހަވި ކަމަށްވެސް ވިދާޅުވި އެވެ.\n"ބާކީ 58 މިލިއަން ޑޮލަރާއި، އިންޓަރެސްޓް ޕޭމަންޓާއި އެއްކޮށް ދައްކަން މިޖެހޭ އަދަދު ކުރިއަށް އޮތް ޖޫން ފަސްޓް ވީކުގައި ޕޭކުރާނަން. އެއީ 62 މިލިއަން ޑޮަލަރު. އެ ފައިސާވެސް އަޅުގަނޑުމެން އަތުގައި އެބަހުރި،" އަމީރު ވިދާޅުވި އެވެ.\nމިނިސްޓަރު އިތުރަށް ވިދާޅުވީ ރާއްޖޭގެ ގައުމީ އުފެއްދުންތެރިކަމާއި ދައުލަތުގެ އާމްދަނީ އިތުރުވަމުން ދިއުމާ ގުޅިގެން ދަރަނި ނަގާ މިންވަރު ދަށަށްދާ ކަމަށެވެ. އެހެންވެ ގައުމީ އުފެއްދުންތެރިކަމުގެ ނިސްބަތުން ދަރަނި ދަނީ ދަށަށް ކަމުގައި ވިދާޅުވި އެވެ.\nރާއްޖެއަށް ދަރަނި ދެއްކުމަށް އެއްވެސް ހުރަހެއް ނެތް ކަމަށް މިނިސްޓަރު ވިދާޅުވިއިރު އައިއެމްއެފް އާއި ވޯލްޑް ބޭންކުން ވަނީ ކޮވިޑަށް ފަހު އެންމެ ބާރަށް ކުރިއަރާ އިގްތިސޯދުތަކުގެ ތެރޭގައި ރާއްޖެ ހިމަނާފަ އެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ފިނޭންސް މިނިސްޓްރީ + އަހުމަދު ތޯރިގް އިބްރާހިމް އަމީރު\nއަންނަ އަހަރު 657 މިލިއަން ޑޮލަރުގެ ރިޒާވެއް


މިއަހަރުގެ އޯލެވެލް އިމްތިހާނު ކާމިޔާބުކަމާއެކު ނިންމާލައިފި މިއަހަރުގެ އޯލެވެލް އިމްތިހާނު ކާމިޔާބުކަމާއެކު ނިންމާލައިފި\nމިއަހަރުގެ އޯލެވެލް އިމްތިހާނު ކާމިޔާބުކަމާއެކު ނިންމާލައިފި\nކޯވިޑް-19ގެ ސަބަބުން 2020 ވަނަ އަހަރުގެ އޯލެވެލް އިމްތިހާނު ފަސްކުރުމަށްފަހު ރާއްޖޭގެ ހުރިހާ ސްކޫލެއްގައި އޯލެވެލް އިމްތިޙާނު ކުރިއަށްދަނިކޮށް - ފޮޓޯ: ޢަލީ ނަޞީރު / ޕީއެސްއެމް ނިއުސް\n5000 އަށްވުރެ ގިނަ ދަރިވަރުންނާއެކު ކުރިއަށްގެންދިޔަ މިއަހަރުގެ އޯލެވެލް އިމްތިހާނު މިއަދު ނިންމާލައިފިއެވެ. މެއި ޖޫންގެ އޯލެވެލް އިމްތިހާން ކުރިއަށްގެންގޮސްފައިވަނީ ކޯވިޑް-19ގެ ޙާލަތާއި ގުޅިގެން އަޅަންޖެހޭ ރައްކާތެރިކަމުގެ ފިޔަވަޅުތަކާ އެކުއެވެ.\nއެކެޑެމިކް ކަލަންޑަރަށް ގެނެވުނު ބަދަލުތަކާއެކު މިއަހަރުގެ އޯލެވްލް އިމްތިޙާނު އެންމެ ފުރަތަމަ ފެށުމަށް ނިންމާފައި އޮތީ އޭޕްރީލް މަހުގެ ތެރޭގައެވެ. އެހެންނަމަވެސް އިމްތިޙާނުގެ ޓޭބަލް ބަދަލުކޮށް އިމްތިހާނު ފަށާފައިވަނީ މެއިމަހުގެ2ވަނަ ދުވަހުއެވެ. ފުރަތަމަ ކުރިއަށްގެންގޮސްފައިވަނީ އެސް.އެސް.ސީ އިމްތިޙާނެވެ. އެގޮތުން ފުރަތަމަ އޮތީ އިސްލާމް މާއްދާއެވެ. އަދި ދެން ހުރި މާއްދާތަކުގެ އިމްތިހާނު ފަށާފައިވަނީ މިމަހުގެ4ގައެވެ. މި އިމްތިޙާނަކީ މިދިޔަ އަހަރުގެ އޮކްޓޯބަރު މަހާއި ނޮވެމްބަރު މަހަށް ތާވަލްކުރި ޖީ.ސީ.އީ އޯލެވެލް، އައި.ޖީ.ސީ.އެސް.އީ އަދި އެސް.އެސް.ސީ އިމްތިޙާނެވެ.\nކޯވިޑްގެ ސަބަބުން 2020 ވަނަ އަހަރު ރާއްޖޭގެ ސްކޫލްތައް ގިނަ ދުވަސްތަކަކަށް ބަންދުކުރަން ޖެހުމުގެ ސަބަބުން 2020 ވަނަ އަހަރާއި 2021 ވަނަ އަހަރުގެ އެކެޑެމިކް ކަލަންޑަރަށް އެޑިއުކޭޝަން މިނިސްޓްރީން ވަނީ ބޮޑެތި ބަދަލުތަކެއް ގެނެސްފައެވެ. މިއާއެކު އިމްތިހާންތައް ބާއްވާ ދުވަސްވަރުތަކަށްވެސް ބޮޑެތި ބަދަލުތަކެއްވަނީ އައިސްފައެވެ.\nއެޗްއެސްސީ އިމްތިހާންގައި 1000 އަށްވުރެ ގިނަ ދަރިވަރުން\n"މޯލްޑިވްސް މީޑިއާ ކައުންސިލް ކުއިޒް 2021" ބާއްވަން ނިންމައިފި


SunOnline: Party akah nubalaanan, hurihaa council akah ves baaru dheynan: Raees\nޕާޓީއަކަށް ނުބަލާނަން، ހުރިހާ ކައުންސިލަކަށް ވެސް ބާރު ދޭނަން: ރައީސް\nޝަފްނާ ހުސައިން 12 Apr 2021, 16:35\nއަލަށް އިންތިހާބުވާ ކައުންސިލްތަކުގައި ސަރުކާރަށާއި އެމްޑީޕީއަށް އޮތް އަގުލަބިއްޔަތަށް ނުބައްލަވާނެ ކަމަށާއި، ހުރިހާ ކައުންސިލަކަށް ވެސް ގާނޫނުން ލިބިދީފައިވާ ބާރުތަކާއި، އެހީތެރިކަމާއި އެއްބާރުލުން ދެއްވާނެކަމުގެ ޔަގީންކަން ރައީސް އިބްރާހިމް މުހައްމަދު ސޯލިހު މިއަދު ދެއްވައިފި އެވެ.\nނިމުނު ކައުންސިލް އިންތިހާބުގައި، މާލެ ސިޓީގެ މޭޔަރުކަމާއި ކައުންސިލްގެ މެޖޯރިޓީ ނެގީ އިދިކޮޅު ޕީޕީއެމްއިންނެވެ. އަދި އެމްޑީޕީގެ މެޖޯރިޓީ އޮތް ބައެއް އަތޮޅުތަކުން، އެ ޕާޓީގެ މެޖޯރިޓީ ވަނީ ގެއްލިފަ އެވެ.\nއެއާއެކު، ލާމަރުކަޒީ ގާނޫނަށް ގެނެސްފައިވާ އިސްލާހުން، ކައުންސިލްތަކަށް ދޭން ލާޒިމުކުރާ ބޮޑެތި ބާރުތައް ދޫކޮށްލާފާނެ ކަމާމެދު ގިނަ ބަޔަކު އަންނަނީ ސުވާލު އުފައްދަމުންނެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ރައީސް ސޯލިހު ވިދާޅުވީ ލާމަރުކަޒީ ނިޒާމަކީ އެމްޑީޕީގެ ތަސައްވުރެއް ކަމަށާއި، ކައުންސިލްތަކަށް ބާރު ދެއްވާނެ ކަމަށެވެ. އަދި އެކަމުގައި ޕާޓީއަށް ނުބައްލަވާނެ ކަމަށެވެ.\n"އޭގެ ދަށުން ކައުންސިލްތަކަށް ދޭންޖެހޭ އެއްބާރުލުމާއި، ބާރުވެރިކަން މި ސަރުކާރުން ދޭނެ. އެ އަދި ކޮންމެ ޕާޓީއަކަށް ނިސްބަތްވާ މެމްބަރުން ކައުންސިލްގައި ތިއްބެވި ނަމަވެސް. އަދި ކޮންމެ ޕާޓީއަކަށް އަގުލަބިއްޔަތު އޮތް ކަމަށް ވީނަމަވެސް، އެއަށް އަޅުގަނޑުމެން ނުބަލާނަން. އަޅުގަނޑުމެން ބަލާނީ ރައްޔިތުންނަށް ހިދުމަތް ކުރުމަށްޓަކައި އެކަން ކުރެވެން އޮތް ގޮތެއް،" ރައީސް ވިދާޅުވި އެވެ.\nރައީސް ވިދާޅުވީ މި ސަރުކާރުން ހިންގާ ޕީއެސްއައިޕީ ޕްރޮޖެކްޓުތަކުން ވެސް އެކަން ވަރަށް ރަނގަޅަށް ސާފުވާނެ ކަމަށެވެ. ޕްރޮޖެކްޓުތައް ހިންގުމުގައި އެއީ އެމްޑީޕީއަށް ނުވަތަ ޕީޕީއެމް އަށް ތާއީދުކުރާ ރަށެއްތޯ ނުބައްލަވާ ކަމަށާއި މަސައްކަތް ކުރަނީ ކޮންމެ ރަށެއްގައި ވެސް ހުރި ކަންކަން ދެނެގަނެ، އެކަންތައްތަކަށް ހައްލު ހޯއްދަވައިދެއްވުމަށް ކަމަށެވެ.\n"ހަމަ އެގޮތުން މާލެ ސިޓީގެ ވެސް މެޖޯރިޓީ އެމްޑީޕީއަށް ނެތް ނަމަވެސް، އަދި ސަރުކާރުގަ ނެތް ނަމަވެސް، އެޔަކަށް އަޅުނޑުމެން ނުބަލާނަން. ރައްޔިތުންނަށް ދޭންޖެހޭ ހިދުމަތްތައްތައް، ގާނޫނުގައި ކަނޑައަޅާފައިވާ ކަންތައްތައް ކުރުމުގައި ސަރުކާރުން ދޭންޖެހޭ އެހީތެރިކަމެއް، އެއްބާރުލުމެއް، ސަރުކާރުން ދޭނެ،" ރައީސް ވިދާޅުވި އެވެ.\nރައީސް ވަނީ ހަތަރު ސިޓީއަށް އަލަށް އިންތިހާބުވި ހަތަރު މޭޔަރުންނަށް ފޯނުން ގުޅުއްވައި މަރުހަބާ ދަންނަވައިފަ އެވެ. އަދި ސަރުކާރުން ދޭންޖެހޭ ހުރިހާ އެއްބާރުލުމެއް ދެއްވާނެކަމުގެ ޔަގީންކަން ވެސް ދެއްވި އެވެ.


މުބާރާތުގެ ދެވަނަ ދުވަހުގައި ކުޅުނު މެޗުތައް ފެނަކަ އަދި މޯލްޑިވިއަން އިން ކާމިޔާބުކޮށްފި - MNUSU\nމުބާރާތުގެ ދެވަނަ ދުވަހުގައި ކުޅުނު މެޗުތައް ފެނަކަ އަދި މޯލްޑިވިއަން އިން ކާމިޔާބުކޮށްފި\nއެމް.އެން.ޔޫ.އެސް.ޔޫ އަހުރަ ހޭންޑްބޯޅަ މުބާރާތް 2019 ގެ ދެވަނަ ދުވަހުގެ ފުރަތަމަ ދެމެޗް ފެނަކަ އަދި މޯލްޑިވިއަން އިން ކާމިޔާބުކޮށްފިއެވެ.\nމުބާރާތުގެ ދެވަނަ ދުވަހުގެ ރޭގަނޑު ދަންފަޅީގައި ކުޅުނު ފުރަތަމަ މެޗުގައި އަންހެން ޑިވިޝަނުގެ ގުރޫޕް އޭގެ ފެނަކަ އަދި އިހައްދޫގެ ކުރިމަތިލުން ފެނަކައިން ކާމިޔާބުކުރީ 3-5 ގެ ނަތީޖާއަކުންނެވެ. މިމެޗުގެ އެންމެ މޮޅު ކުޅުންތެރިއަކަށް ހޮވުނީ ފެނަކައިގެ ޖާރޒީ ނަމްބަރު 17، އާމިނަތު ލިއުޝާއެވެ.\nދެވަނަ މެޗުގައި އަންހެން ޑިވިޝަނުގެ ގްރޫޕް އޭގެ މޯލްޑިވިއަން އަދި ގަން ރީޖަނަލް ހޮސްޕިޓަލް ބައްދަލުކުރި މެޗު 5-11 ގެ ތަފާތު ބޮޑު ނަތީޖާއަކުން ގަން ރީޖަނަލް ހޮސްޕިޓަލް ބަލިކޮށް މެޗު ކާމިޔާބުކުރީ މޯލްޑިވިއަންއިންނެވެ. މި މެޗުގެ އެންމެ މޮޅު ކުޅުންތެރިއަކަށް ހޮވުނީ މޯލްޑިވިއަންގެ ޖާރޒީ ނަމްބަރު 12، ފާތިމަތު ޝަރުމީލާއެވެ.\nމިރޭގެ ތިންވަނަ މެޗުގައި އަންހެން ޑިވިޝަންގެ ގްރޫޕް ބީ އިން މުންޑޫ އަދި އިސްކަންދަރު އެއާ ބޭސް ބައްދަލުކުރަން ހަމަޖެހިފައިވީ ނަމަވެސް މުންޑޫ ޓީމް މެޗަށް ހާޒިރު ނުވުމުގެ ސަބަބުން މުބާރާތުގެ ތިންވަނަ މެޗުވަނީ 2-0ގެ ނަތީޖާ އަކުން އިސްކަންދަރު އެއާ ބޭސް އަށް ލިބިފައެވެ.\nމިރޭގެ އެންމެ ފަހު މެޗުގައި ބައްދަލުކުރީ އަންހެން ޑިވިޝަންގެ ގްރޫޕް ސީއިން ލާމު ގަން ކައުންސިލް އަދި ލާމު ބްލޫސްއެވެ. ވާދަވެރި ކުޅުމަކަށްފަހު މެޗު ނިމިގެން ދިޔައީ 5-5ގެ ނަތީޖައަކުން ދެޓީމުވެސް އެއްވަރުވެގެންނެވެ. މެޗުގެ އެންމެ މޮޅު ކުޅުންތެރިއަކަށް ހޮވުނީ ލާމު ގަން ކައުންސިލްގެ ޖާރޒީ ނަމްބަރު 33 ހައްވާ ލިއުޝާއެވެ.\nމުބާރާތުގެ ފިރިހެން ޑިވިޝަނުގައި ޖުމްލަ4ޓީމެއް ވާދަކުރާއިރު އަންހެން ޑިވިޝަނުގައި ޖުމްލަ 10 ޓީމެއް ވާދަކުރެއެވެ. މި މުބާރާތަކީ ލ. އަތޮޅުގެ މުއައްސަސާތަކަށް ހުޅުވާލައިގެން ބާއްވާ މުބާރާތަކަށްވާއިރު، މުބާރާތް ކުރިއަށްދާނީ އޮކްޓޯބަރ 01ން 06 އަށެވެ.\nމިއީ 2017 ވަނަ އަހަރުން ފެށިގެން ސިލްސިލާގޮތެއްގައި ބާއްވާ މިފަދަ3ވަނަ މުބާރާތެވެ. މިއަހަރުގެ މުބާރާތުގެ އެކަމޮޑޭޝާން ޕާޓްނަރ އަކީ “ނިރުވާނާ އިން ލާމު” އެވެ. ސްޕޮންސަރުންގެ ތެރޭގައި “ލ. ގަމު ކައުންސިލް”، “ލ. ގަން ޕޮލިސް ސްޓޭޝަން”، “ދިރާގު”، “އައިލެންޑާސް އެސޯސިއޭޝަން” އަދި “އަމީގޯސް ސްޕޯޓްސް ކްލަބް” ހިމެނެއެވެ. މިއަހަރުގެ މުބާރާތް ރާވާ، އިންތިޒާމު ކުރަނީ އެމް.އެން.ޔޫ.އެސް.ޔޫއިންނެވެ.


Avas Online ge Editor aaeku 11 beyfulhakah thaareekhee dhuvahuge filaa\nއަވަސްގެ އެޑިޓަރާއެކު 11 ބޭފުޅަކަށް ތާރީހު ދުވަހުގެ ފިލާ\nއަވަސް އޮންލައިންގެ އެޑިޓަރު މުންޑޫ އާދަމް ހަލީމް: ނޫސްވެރި ކަމުގެ އިތުރުން ތާރީހު ދިރާސާކޮށް ލިޔުއްވާ -- ފޮޓޯ: ވަން\nދިވެހި ތާރީހަށް ކޮށްދެއްވާފައިވާ ހިދުމަތްތައް ފާހަ ކުރުމުގެ ގޮތުން އަގު ވަޒަން ކުރުމުގެ ފިލާ ދޭން ނިންމައި އަވަސްގެ އެޑިޓަރު މުންޑޫ އާދަމްހަލީމާއެކު 11 ބޭފުޅަކަށް އަރުވައިފި އެވެ. މިއީ ތާރީހު ދިރާސާ ކުރާ ފަރާތްތަކުގެ އަގު މި ގޮތަށް ވަޒަން ކުރި ފުރަތަމަ ފަހަރެވެ.\nއަގު ވަޒަން ކުރުމުގެ ފިލާ ދީފައި ވަނީ ރާޖޭގައި ފުރަތަމަ ފަހަރަށް "ގައުމީ ތާރީހު ދުވަސް" ފާހަގަ ކުރުމަށް ނިންމައި ރޭއް ބޭއްވި ހާއްސަ އަދި ތާރީހީ ޖަލްސާއެއްގަ އެވެ.\nމި 11 ބޭފުޅުންގެ ތެރޭގައި ހިމެނި ވަޑައިގެން "އަވަސް އޮންލައިން"ގެ އެޑިޓަރު މުންޑޫ އާދަމް ހަލީމަށް ފިލާ އެރުވި އިރު އޭނާއަކީ ހަވީރު ނޫހުގައި އާފަތިސް ނޫހާއި ސަން އޮންލައިނާއި ވީނިއުސްގެ އިސް މަގާމްތައް ފުރުއްވާފައިވާ ބޭފުޅެކެވެ. އޭނާއަށް ވަނީ ނޫސްވެރި ކަމުގެ ގައުމީ އިނާމާއި ރަން ގަލަން ވެސް ލިބި ވަޑައިގެންފަ އެވެ. ނޫސްވެރި ކަމުގެ މަސައްކަތުގެތެރޭގައި ހުންނަވައިގެން އޭނާ ތާރީހު ދިރާސާ ކުރައްވާ ލިޔުއްވަން ފެއްޓެވީ 2000 ވަނަ އަހަރު އެވެ.\nގައުމީ ތާރީހު ދުވަސް ރާޖޭގައި ފާހަގަ ކުރަން ދިވެހި ބަހުގެ އެކަޑެމީން ނިންމާފައި ވަނީ ރާއްޖޭގެ ތާރީހު ފުރަތަމަ ލިޔުއްވަން ފެއްޓެވި އަލްގާޒީ ހަސަން ތާޖުއްދީނު އަވަހާރަވި ހިޖުރީ ތާރީހު ދިމާވާ މީލާދީ ތާރީހަށް ބަލައި އެދުވަހު އެވެ. އެއީ ފެބުރުއަރީ 27 ވަނަ ދުވަހު އެވެ. އެ ދުވަސް ބަލާފައި ވަނީ ތާޖުއްދީންގެ އުފަން ދުވަސް ސާފުވާން ނެތުމުންނެވެ.\nއިސްލާމިކް ޔުނިވާސިޓީގެ ހޯލްގައި ބޭއްވި ގައުމީ ތާރީހުގެ ދުވަހުގެ ފުރަތަމަ ޖަލްސާ ރޭ ޝަރަފުވެރި ކޮށްދެއްވައި ތާރީހަށް ހިދުމަތް ކުރުމުގެ އަގު ވަޒަން ކުރުމުގެ ގޮތުން ބަހުގެ އެކެޑަމީން ދިން އަގުވަޒަންކުރުމުގެ ފިލާ 11 ބޭފުޅަކާ ހަވާލުކޮށް ދެއްވީ ހެލްތު މިނިސްޓަރު އަބްދުﷲ އަމީނެވެ.\nއެ ރަސްމިއްޔާތުގައި ހެރިޓޭޖް މިނިސްޓަރު ޔުމްނާ މައުމޫނާއި އެކެޑެމީގެ ރައީސް އަޝްރަފު އަލީ ބައިވެރިވެ ވަޑައިގެން ވާހަކަފުޅު ދެއްކެވި އެވެ.\nފިލާ ލިބިވަޑައިގެންނެވި ބޭފުޅުން\nއިޔާޒް ޖާދުﷲ ނަސީމް\nޑރ. ރަޝީދާ މުހައްމަދު ދީދީ\nކޮމާންޑް ސާޖަންޓް މޭޖަރ އަބްދުﷲ ސައީދު\nވޮރަންޓް އޮފިސަރ 1 ހުސައިން ސޮލާހް ޔޫސުފް\nއަރުޝީފުގެ އެޑްވައިޒަރީ ބޯޑު އިންތިހާބުކޮށްފި


Lakshadeebu salaamaiykuran govaalaamundhaa govaalumuge aduthah gadhavanee\nލަކްޝަދީބު ސަލާމަތްކުރަން ގޮވާލަމުންދާ ގޮވާލުމުގެ އަޑުތައް ގަދަވަނީ\n-3weeks ago 1 - މުއައްލިމް އިބްރާހިމް\nއިންޑިއާގެ ޔޫނިއަން ޓެރިޓަރީއެއްގެ ގޮތުގައި އޮންނަ ލަކްޝަދީބު ނުވަތަ ލަކްޝަދްވީޕްގެ ރަށްތަކުގެ އާންމު ދިރިއުޅުމުގެ ވައްޓަފާޅިތަކަށް ނޭދެވޭ އަސަރުތަކެއް ކޮށްފާނެފަދަ ބަދަލުތަކެއް ގެނައުމަށް ކުރަމުންދާ މަސައްކަތާއި ދެކޮޅަށް އެ ސަރަހައްދުގެ ރައްޔިތުން ކުރަމުންދާ ކެމްޕެއިނަށް ލިބެމުންދާ ތާއީދު އިތުރުވާން ފަށައިފިއެވެ.\nލަކްޝަދީބަކީ 1956 ވަނަ އަހަރުން ފެށިގެން އިންޑިއާގެ ޔޫނިއަން ޓެރިޓަރީއެއްގެ ގޮތުގައި އޮންނަ ސަރަހައްދެކެވެ. މީގެ މާނައަކީ އެއީ ސީދާ އިންޑިއާގެ މައި ސަރުކާރުގެ ބާރު ހިނގާ ސަރަހައްދަކަށްވުމެވެ. އެހެންކަމުން އެ ސަރަހައްދުގެ ކަންކަން ބެލެހެއްޓުމުގައި އިސްކޮށް ހަރަކާތްތެރިވާނީ އިންޑިއާގެ ގާނޫނު އަސާސީއާއި އެއްގޮތްވާ ގޮތުގެ މަތީން، އެގައުމުގެ ރައީސް އައްޔަންކުރާ ޚާއްސަ އެޑްމިނިސްޓްރޭޓަރެކެވެ. އެހެންކަމުން އެ ސަރަހައްދުގައި އަމަލުކުރަންޖެހޭ ގާނޫނުތަކާއި ގަވާއިދުތައް ހެދުމުގެ ކަންކަމުގެ ބޮޑު ޒިންމާއެއް އެޑްމިނިސްްޓްރޭޓަރުގެ ކިބައިގައިވެއެވެ.\nމި އުސޫލުގެ ދަށުން އެ ސަރަހައްދުގެ އެޑްމިނިސްޓްރޭޓަރުގެ މަގާމުގައި މިވަގުތު ހުރި ޕްރަފޫލް ޚޯޑާ ޕަޓޭލް އަންނަނީ ލަކްޝަދީބުގެ އާންމު ދިރިއުޅުމުގެ ވައްޓަފާޅިއަށް ބޮޑެތި ބަދަލުތަކެއް އަތުވެދާނެފަދަ ގަވާއިދުތަކެއް ތައާރަފްކުރުމަށް މަސައްކަތްކުރަމުންނެވެ. އިންޑިއާގައި މިހާރުގެ ބާރަތިޔަ ޖަނަތާ ޕާޓީ (ބީޖޭޕީ)ގެ އިސް މީހެއްކަމަށްވާ ޕްރަފޫލްގެ މި ވިސްނުންތަކުގެ ސަބަބުން މަހުޖަނު ވިޔަފާރިތަކާއި ހިންދޫންގެ ކަނާތު ފިޔައިގެ ފަރާތްތަކުގެ ފަރާތުން، ލަކްޝަދީބުގެ ޖަޒީރާ ރަށްތަކުގެ މައްޗަށް އާދަޔާ ޚިލާފަށް ބޮޑެތި ނުފޫޒު ފޯރަފާނެކަމަށް އެ ސަރަހައްދުގެ ރައްޔިތުން ދަނީ ބުނަމުންނެވެ.\nއެގޮތުން ޕްރަފޫލް ހުށައަޅާފައިވާ ބައެއް ކަންކަމުގެ ތެރޭގައި ލަކްޝަދީބުގައި މީހުން ދިރިއުޅޭ ރަށްރަށުގައި ހުންނަ ރިސޯޓްތަކުގައި ރާ ވިއްކުމުގެ ހުއްދަ ދިނުމާއި، ދެ ދަރީންނަށްވުރެ ގިނައިން ތިބޭ ފަރާތްތަކުން އެ ސަރަހައްދުގެ އެތެރޭގެ އިންތިޚާބުތަކުގައި ވާދަކުރުމުގެ ފުރުސަތު ބަންދުކުރުމުގެ އިތުރުން ބީފް ގަނެވިއްކުން މަނާކުރުން ފަދަ ކަންތައްތައް ހިމެނެއެވެ. މީގެ އިތުރުން ލަކްޝަދީބު ޑިވެލޮޕްމެންޓް އޮތޯރިޓީއަކަށް އާންމުންގެ ބިންތަކުގެ މައްޗަށް ވަރުގަދަ ބާރު ފޯރުވޭނެފަދަ ބިލެއް ހުށައެޅުމަށްވެސް ވަނީ ނިންމާފައެވެ. މިކަންކަމުގެ ސަބަބުން އެ ސަރަހައްދުގެ މީހުންގެ އާންމު ދިރިއުޅުމުގެ އާދަކާދަތަކަށް އަސަރުކޮށް، މަހުޖަނުންނާއި އެހެނިހެން ނުފޫޒުގަދަ ފަރާތްތަކުން ބޭނުންވާނެގޮތށް ލަކްޝަދީބުގެ ކަންތައްތައް ހިނގާފާނެކަމަށްބުނެ އެ ސަރަހައްދުގެ ރައްޔިތުން ދަނީ ހުށައެޅިފައިވާ އުސޫލުތަކާއި ދެކޮޅަށް އަޑުއުފުލަމުންނެވެ.\nއެގޮތުން މީސް މީޑިއާގައި "ސޭވް ލަކްޝަދީބު"ގެ ނަމުގައި އެ ސަރަހައްދުގެ ރައްޔިތުން ދަނީ ބޮޑު ކެމްޕޭނެއް ހިންގަމުންނެވެ. މި ކެމްޕެއިންގެ އަޑުތައް ބައިނަލްއަގްވާމީ މީޑީއާތަކާއި ހަމައަށް ފޯރާފައިވާއިރު، ބީޖޭޕީއާއި އިދިކޮޅު ސިޔާސީ ފަރާތްތަކުންވެސް ދަނީ ގެނައުމަށް ރާވަމުންދާ ބަދަލުތަކާމެދު ކަންބޮޑުވުން ފާޅުކުރަމުންނެވެ. އެގޮތުން އިންޑިއާގެ ކޮންގްރެސް ޕާޓީގެ ލީޑަރެއްކަމަށްވާ ރާހުލް ގާންދީ އަދި ކެރެލާ ސްޓޭޓްގެ ޗީފް މިނިސްޓަރ ޕިނަރާއި ވިޖަޔަން ވަނީ ލަކްޝަދީބުގެ ރައްޔިތުންނާއެކުގައިވާކަން ހާމަކޮށް ޓްވީޓްކޮށްފައެވެ. އަދި ކެރެލާގެ ގާނޫނު ހަދާ މަޖިލީހުންވެސް ވަނީ މިފަދައިން ހިމެނޭ ގަރާރެއް ފާސްކޮށް، ލަކްޝަދީބުގެ ކަންތައްތަކުގައި އިންޑިއާގެ މައި ސަރުކާރުގެ ވިސްނުންތަކާއި ދެކޮޅުކަން ހާމަކޮށްފައެވެ. މި ގަރާރުގައި ލަކްޝަދީބުގެ އެޑްމިނިސްޓްރޭޓަރކަމުން ޕްރަފޫލް ޕަޓޭލް ވަކިކުރުމަށްވެސް ވަނީ ގޮވާލާފައެވެ.\nނަމަވެސް ޕްރަފޫލް ވަނީ ކިޔަމުންދާ ފާޑުކިޔުންތަކަށް ބެލުމެއްނެތި، ލަކްޝަދީބަށް ބޮޑެތި ބަދަލުތަކެއް ގެންނާނެ ބިލްތަކުގެ ދެލިކޮޕީތައް އިންޑިއާގެ ޔޫނިއަން ހޯމް މިނިސްޓްރީއަށް ފޮނުވާފައެވެ.\nއޭނާ ބުނިގޮތުގައި މި ނިންމުންތަކުގެ މައިގަނޑު ބޭނުމަކީ ލަކްޝަދީބު އަމާންކޮށް، އެ ސަރަހައްދުގެ ފަތުރުވެރިކަމުގެ ސިނާއަތް ރާއްޖެ ފަދައިން ތަރައްގީކުރުމެވެ. މިކަންކަމާއި ގުޅިގެން އެގައުމުގެ ހޯމް މިނިސްޓަރ އަމިތު ޝާހް ވަނީ ލަކްޝަދީބުގެ ރައްޔިތުންގެ ރުހުން ހޯދުމަކާއި ނުލައި މިފަދަ ބޮޑު ނިންމުމެއް ނުނިންމާނެކަމަށް ބުނެފައެވެ.\nއިންޑިއާގެ ޓޫލް ކިޓުގެ އަދިރިފަރާތާއި މޯދީ ސަރުކާރު 14weeks ago


އއ. މަތިވެރި ޕޮލިސް ސްޓޭޝަނުން ބޮޑުފުޅަދުއާއި މަތިވެރީގައި ހަރަކާތްތަކެއް ކުރިއަށް ގެންގޮސްފި\nހޯމަ ،16 އޭޕްރިލް 2018 / 8:37\nރައްކާތެރި އަމާން މާޙައުލެއް ޤާއިމްކުރުމަށް، އަތޮޅުތަކުގައި މަސައްކަތްކުރާ ފުލުހުން ކުރަމުންދާ މަސައްކަތްތަކުގެ ތެރެއިން އއ. މަތިވެރި ޕޮލިސް ސްޓޭޝަނުން، އއ. ބޮޑުފުޅަދުއާއި މަތިވެރީގައި ޙަރަކާތްތަކެއް ކުރިއަށް ގެންގޮސްފިއެވެ.\nއެގޮތުން މަތިވެރި ޕޮލިސް ސްޓޭޝަނާއި މަތިވެރި ސްކޫލް ގުޅިގެން، ކައުންސިލްގެ އެހީތެރިކަމާއިއެކު، މަތިވެރި ސްކޫލްގެ ގްރޭޑް 5ން މަތީގެ ދަރިވަރުންނަށް އަމާޒުކޮށް ކަސްރަތު ޕްރޮގްރާމެއް ފަށާފައިވެއެވެ. އޭޕްރީލް 8 ވަނަ ދުވަހުން ފެށިގެން ދެހަފްތާގެ މުއްދަތަށް ކުރިއަށްގެންދާ މިޕްރޮގްރާމްގައި، ދުޅަހެޔޮ ސިއްޙަތެއްގައި ތިބުމަށް ކަސްރަތު ކުރުމުގެ މުހިންމުކަމާއި ދިރިއުޅުމުގެ ރީތި އަދަބުތައް ދަރިވަރުންނަށް ދަސްކޮށްދިނުމަށް ހަމަޖެހިފައިވެއެވެ. މީގެއިތުރުން މަތިވެރި ސްކޫލުން ކުރިއަށްގެންދިޔަ ފަރުކޮއެ ޕްރޮގްރާމްގައި މަތިވެރި ޕޮލިސް ސްޓޭޝަނުން ބައިވެރިވެ، ރަށުގެ ފަޅުތެރެއާއި ފަރު ސާފުކުރުމުގައި ބައިވެރިވެފައިވެއެވެ.\nމަތިވެރީގެ އިތުރުން ބޮޑުފުޅަދޫގައިވެސް މަތިވެރި ޕޮލިސް ސްޓޭޝަނުން ހަރަކާތްތަކެއް ކުރިއަށް ގެންގޮސްފައިވެއެވެ. އެގޮތުން ބޮޑުފުޅަދޫ ސްކޫލްގެ ގްރޭޑް 6ން 10ށް ތަޢުލީމް ޙާސިލް ކުރަމުންދާ ދަރިވަރުންނަށް އަމާޒުކޮށް ހޭލުންތެރި ކުރުވުމުގެ ޕްރޮގްރާމެއް ކުރިއަށް ގެންގޮސްފައިވެއެވެ. އޭޕްރީލް 13 ވަނަ ދުވަހު ކުރިއަށް ގެންދިޔަ މި ޕްރޮގްރާމުގައި 48 ދަރިވަރުން ބައިވެރިވެފައިވާއިރު، މިޕްރޮގްރާމްގައި އާއްމު އިޖްތިމާޢީ މިންގަޑު ތަކަކީ ކޮބައިކަން ދަރިވަރުންނަށް އޮޅުންފިލުވައިދީ ދިރިއުޅުމުގެ ރީތި އަދަބުތައް ދަސްކޮށްދީފައިވެއެވެ.\nމީގެއިތުރުން ބޮޑުފުޅަދޫ ސްކޫލްގެ ބެލެނިވެރިންނަށް އަމާޒުކޮށްގެން ޕްރޮގްރާމެއް ކުރިއަށް ގެންގޮސްފައިވާއިރު، މި ޕްރޮގްރާމްގައި، ދަރިން ތަރުބިއްޔަތު ކުރުމުގައި ސަމާލުކަންދޭންވީ ކަންކަމާއި ގުޅޭގޮތުން މަޢުލޫމާތުދިނުމުގެ އިތުރުން ދިރިއުޅުމުގެ ރީތި އަދަބުތައް ދަރިންނަށް ދަސްކޮށްދިނުމަށް އިރުޝާދުދީފައިވެއެވެ. މިޕްރޮގްރާމްގައި ބޮޑުފުޅަދޫ ސްކޫލްގެ 55 ބެލެނިވެރިން ބައިވެރިވެފައިވެއެވެ.


Councilge idhaaraage vehicle thah maraamaathukoh balahattaidheyne faraatheh hoadhumah\nކައުންސިލްގެ އިދާރާގެ ވެހިކަލްތައް މަރާމާތުކޮށް ބަލަހައްޓައިދޭނެ ފަރާތެއް ހޯދުމަށް\n9 އޯގަސްޓް 2018 10 months ago\nމިއިދާރާގެ ވެހިކަލްތައް މަރާމާތުކޮށް ބަލަހައްޓައިދޭނެ ފަރާތެއް ހޯދަން ބޭނުންވެގެން ކުރެވުނު ނަންބަރު: (IUL)426-AA/426/2018/56 އިޢުލާނަށް އެއްވެސް ފަރާތަކުން ޝައުޤުވެރިކަން ފާޅުކޮށްފައިނުވާތީ، މިދެންނެވުނު އިޢުލާން ބާޠިލުކޮށް މިމަސައްކަތަށް އަލުން ފުރުސަތު ހުޅުވާލަމެވެ.\nމި މަސައްކަތާއި ގުޅޭ ބީލަންފޯމް 2018 އޮގަސްޓް 12 ވާ އާދީއްތަ ދުވަހުގެ 10:30ން ފެށިގެން 2018 އޮގަސްޓް 15 ވާ ބުދަ ދުވަހުގެ 12:00ށް މިއިދާރާއިން ގަންނަން ލިބެން ހުންނާނެއެވެ. ބީލަން ފޯމެއްގެ އަގަކީ 300ރ (ތިން ސަތޭކަ ރުފިޔާ) އެވެ. ބީލަން ހުޅުވުން އޮންނާނީ 2018 އޮގަސްޓް 26 ވާ އާދީއްތަ ދުވަހުގެ 13:00 ގައި ކައުންސިލް އިދާރާގައެވެ.\nބީލަމާއި ގުޅިގެން މައުލޫމާތެއް ސާފުކުރައްވަންޖެހޭ ކަމަށްވާނަމަ 2018 އޮގަސްޓް 12 ވާ އާދީއްތަ ދުވަހުން ފެށިގެން 2018 އޮގަސްޓް 15 ވާ ބުދަ ދުވަހުގެ 14:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ. މި މެއިލްއަށް ފޮނުވޭ ސުވާލުތަކުގެ ޖަވާބު، 2018 އޮގަސްޓް 16 ވާ ބުރާސްފަތި ދުވަހުގެ 14:00 ގެ ކުރިން، ބިޑް ބައްލަވައިގަންނަވާ ހުރިހާ ފަރާތްތަކުގެ މެއިލްއަށް ފޮނުވޭނެއެވެ.\n27 ޛުލްޤަޢިދާ 1439\nޕަބްލިޝް ކުރި ތާރީޚް: 09-08-2018\nސުންގަޑި: 2018-08-15 12:00:00


“ހަނދާނާއި ތާރީޚުގެ ތެރެއިން ފެލިދު އަތޮޅު” މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ޢާއިޝަތު މުޙައްމަދު ދީދީ ނެރެދެއްވުން – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\n“ހަނދާނާއި ތާރީޚުގެ ތެރެއިން ފެލިދު އަތޮޅު” މިނަމުގައި ފެލިދޫ ޢަބްދުލް އަޒީޒު އިބްރާހިމް (ފެލިދޫ އަޒީބެ) ލިޔުއްވާފައިވާ ފޮތް، މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ޢާއިޝަތު މުޙައްމަދުދީދީ ނެރެދެއްވައިފިއެވެ.\nހޯމަ ދުވަހު ފެލިދެ އަތޮޅު، އަތޮޅު ކައުންސިލް އިދާރާގައި ބޭއްވި ރަސްމިއްޔާތެއްގައި ފޮތް ނެރެދެއްވުމަށްފަހު ވާހަކަފުޅުދައްކަވަމުން މިނިސްޓަރ ޢާއިޝަތު މުޙައްމަދުދީދީ ވިދާޅުވީ، ފުރަތަމަ ވެސް މިފޮތް ހުޅުވާލުމާއިއެކު ފޮތް ކިޔުމަށް ޝައުޤުވެރިކަން އުފެދުނު ކަމަށާއި، މިފޮތް ލިޔުއްވި ފެލިދޫ ޢަބްދުލް އަޒީޒު އިބްރާހިމް (ފެލިދޫ އަޒީބެ) އަކީ ވަރަށް ވަރުގަދަ ޝަޚުސިއްޔަތެއް ކަމަށެވެ. އަދި މި ފޮތަކީ ވަރަށް މުހިއްމު ފޮތަކަށްވާއިރު، ސްކޫލު ނިމޭ ކޮންމެ ކުއްޖަކަށްވެސް ތާރީޚާއި ބެހޭ މަޢުލޫމާތު މިފޮތުގެ ޒަރީއާއިން ލިބޭނެ މަގު ފަހިކޮށްދެއްވުމަކީ މުހިއްމު ކަމެއް ކަމަށާއި ފޮތެއް ދިރޭނީ އެފޮތް ބޭނުންކޮށްގެން ކަމަށް މިނިސްޓަރ ޢާއިޝަތު މުޙައްމަދުދީދީ ވިދާޅުވި އެވެ. މިފޮތަކީ ފެލިދު އަތޮޅަށް، މިމިޖުތަމައުއަށް ބޮޑުވާ ކުދިންނަށް އަތޮޅުގެ މަޢުލޫމާތު އެނގި، އަތޮޅުގެ ކާބަފައިން އުޅުނު ގޮތް ދަސްވެ، ކުދިންގެ ގައިގައި މިފަދަ އަސާސްތައް އަށަގެންނެވުމަށްޓަކައި ވަރަށް ބޭނުންތެރި އަގުބޮޑު ފޮތެއް ކަމަށްވެސް މިނިސްޓަރ ޢާއިޝަތު މުޙައްމަދުދީދީގެ ވާހަކައިގައި ފާހަގަކުރެއްވި އެވެ.\n“ހަނދާނާއި ތާރީޚުގެ ތެރެއިން ފެލިދު އަތޮޅު” މިފޮތަކީ ފެލިދު އަތޮޅުގެ ތާރީޚާއި ވަރަށް ގިނަ މަޢުލޫމާތު އެކި ދުވަސްވަރު މަތިން އެއް ކުރުމަށްފަހު ލިޔެފައިވާ ފޮތެކެވެ. ފޮތުގައިވާ މުހިއްމު ބައިތަކަށް ބަލާއިރު ފެލިދު އަތޮޅަށް އެކި ގޮތްގޮތުން ޚިދުމަތްކުރައްވާފައިވާ ބޭބޭފުޅުންގެ މަޢުލޫމާތާއި، ވ. އަތޮޅުގެ ގުދުރަތީ ސިފަތަކާއި ބެހޭ ތަފްސީލީ މަޢުލޫމާތު، އަދި ވ. އަތޮޅުގެ އެދުވަސްވަރުގެ އިޤްތިޞާދާއި، މަސްވެރިކަމުގެ ގޮތުން އެދުވަސްވަރު ކޮށްފައިވާ ބައެއް މުހިއްމު ކަންކަމާއި ބެހޭ މަޢުލޫމާތުގެ އިތުރުން ތާރީޚީ ގޮތުން ފެލިދު އަތޮޅުގެ ކަންކަން ދައްކުވައިދޭ ފޮޓޯތަކާއި އަދި އެ ނޫންވެސް މުހިއްމު ވަރަށް ގިނަ ތާރީޚީ ވާހަކަތައް ވަނީ ހިމަނުއްވާފަ އެވެ. މިފޮތަކީ ގާތްގަނޑަކަށް 15 ވަރަކަށް އަހަރު ދުވަހުން އެއްކުރެވިފައިވާ މަޢުލޫމާތުގެ މައްޗަށް ބިނާކޮށް ލިޔުއްވާފައިވާ ފޮތެކެވެ.\n07 ރަޖަބް 1443\n08 ފެބުރުއަރީ 2022\nހަވާސާއިން ބޭރުގައި ތިބޭ ފަރާތްތަކަށް ބޭނުންވާ ޚިދުމަތްތައް ލާމަރުކަޒީ އުސޫލުން ހަމަޖެހުމުން ނޫނީ އެދެވޭ ޚިދުމަތެއް ފޯރުކޮށެއް ނުދެވޭނެ – މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ޢާއިޝަތު މުޙައްމަދުދީދީ →\n← ނުކުޅެދުންތެރިކަން ހުންނަ މީހުންގެ ޙައްޤުތައް ޙިމާޔަތްކުރާ ކައުންސިލް އިންތިޚާބުގެ ވޯޓު ނެގުމަށް ހަމަޖެހިފައިވާ ދުވަހާއި ގަޑިއަށް ބަދަލު ގެނައުމާއި އިންތިޚާބުގެ ވޯޓު ދިނުމުގެ ޙައްޤު ލިބިފައިވާ މީހުންގެ ރަޖިސްޓްރީ ޢާންމުކުރުން


COVID: case ithuruve, India inn remdesivir export madujassalaifi | ThePress\nކޮވިޑް: ކޭސް އިތުރުވެ، އިންޑިއާއިން ރެމްޑެސިވިއާ އެކްސްޕޯޓް މަޑުޖައްސާލައިފި\n12 April 2021, 09:50\nކޮރޯނާވައިރަސް ޑިޒީޒް (ކޮވިޑް-19) އަށް ޕޮޒިޓިވްވާ މީހުންނަށް ފަރުވާ ދިނުމަށް ބޭނުން ކުރަމުން އަންނަ އެންޓިވައިރަލް ޑްރަގެއް ކަމަށްވާ ރެމްޑެސިވިއާ އަދި ރެމްޑެސިވިއާ އުފައްދަން ބޭނުންވާ ބޭސްވެރިކަމުގެ ސަމާނު އެކްސްޕޯޓް ކުރުން، އިންޑިއާއިން ހުއްޓާލައިފިއެވެ.\nރެމްޑެސިވިއާ އަދި އެ ބޭހާ ގުޅޭ މާއްދާތައް އެކްސްޕޯޓް ކުރުން އިންޑިއާއިން ހުއްޓާލީ، ފަރުވާއެއް ހޯދިފައި ނުވާ ކޮވިޑް-19ގެ ކޭސްތައް އިންޑިއާގައި ރެކޯޑް އަދަދަކަށް ގިނަވެ، އިންޑިއާގެ ބައެއް ހިސާބުތަކަށް މި ބޭސް ލިބުމުގައި ދަތިތަކާ ކުރިމަތިވެގެން ކަމަށް ހަބަރު ލިބެއެވެ.\nއާދީއްތަ ދުވަހު އެކަނިވެސް އިންޑިއާއިން ވަނީ 152879 ކޭސް ރިޕޯޓް ކޮށްފައެވެ. މިއާއެކު ފާއިތުވީ6ދުވަހުވެސް އިންޑިއާއިން ކޭސް ރިޕޯޓް ކުރީ ރެކޯޑް އަދަދުތަކުން ކަން ފާހަގަ ކުރަން ޖެހެއެވެ.\nދުނިޔޭގެ ފާމަސީ ނުވަތަ ބޭސް ފިހާރައިގެ ގޮތުގައި ސިފަކުރަމުން އަންނަ އިންޑިއާއިން ރެމްޑެސިވިއާ އެކްސްޕޯޓް ކުރުން މަނާ ކޮށްފައި ވާއިރު، އެ ގައުމުން ވަނީ، ކޮވިޑް-19 އިން ދިފާއުވުމަށް އުފައްދާ ވެކްސިން އެކްސްޕޯޓް ކުރުންވެސް މަޑުޖައްސާލާފައެވެ.\nއިންޑިއާގެ ސިއްހަތާ ބެހޭ ވުޒާރާއިން ބުނީ، ރެމްޑެސިވިއާ އެކްސްޕޯޓް ކުރުން މަނާ ކުރުމަށް ނިންމާފައި ވަނީ، މަސްރަހު ހަމައަކަށް އެޅެންދެން ކަމަށެވެ.\nޖިލިއަޑް ސައެންސަސްގެ އުފެއްދުމެއް ކަމަށްވާ ރެމްޑެސިވިއާ، ސިނާއީ ފެންވަރުގައި އުފެއްދުމުގެ ލައިސަންސް، އިންޑިއާގެ7ކުންފުންޏަކަށް އޮވެއެވެ. އިންޑިއާގެ އަމިއްލަ ބޭނުމަށާ، 100 ގައުމަކަށް އެކްސްޕޯޓް ކުރުމަށް، މަހެއްގެ މައްޗަށް 3.9 މިލިއަން ޔުނިޓްގެ ރެމްޑެސިވިއާ އުފެއްދުމުގެ ގާބިލުކަން މި ކާރުހާނާތަކަށް ލިބިގެންވެއެވެ.\nކޮވިޑް-19އަށް ފަރުވާއެއް ހޯދަމަށް ކުރަމުންދާ މަސައްކަތުގެ ތެރެއިން ތަހުލީލުކުރަމުންދާ ރެމްޑެސިވިއާ ޑްރަގް ރަމްޒުކޮށްދިނުމަށް ބޭނުންކޮށްފައިވާ ތަސްމީރެއް/ފޮޓީ: ބެސްޓް އޮފް ލައިފްލައިން\nފާމަސޫޓިކަލް ކުންފުނި ޖިލިއަޑް ސައެންސަސްގެ އެންޓިވައިރަލް ޑްރަގް – ވެކްލަރީ ނުވަތަ އާންމު ނަމުން ނަމަ، ރެމްޑެސިވިއާއަކީ، ކޮވިޑްގެ ފަރުވާގެ ގޮތުގައި އެމެރިކާގެ ފުޑް އެންޑް ޑްރަގް އޮތޯރިޓީ (އެފްޑީއޭ) އިން ބަލައިގެންފައި ވާކަމަށް އެ ކުންފުނިން ވަނީ ހާމަކޮށްފައެވެ.\nރެމްޑެސިވިއާއަކީ ޖިލިއަޑް ކުންފުނިން، އެބޯލާ ރޯގާއަށް ހާއްސަ ކުރި ފަރުވާއެކެވެ. ނަމަވެސް، މި ބޭހަކީ، ކޮވިޑް-19 ޖައްސާ ސިވިއާ އެކިއުޓް ރެސްޕިރޭޓަރީ ސިންޑްރޯމް ކޮރޯނާވައިރަސް2(ސާސްކޮވް-2) ނަކަލު ކުރުން ހުއްޓުވާ ބޭހެއްކަން ވަނީ ދެނެގަނެވިފައެވެ. ޖިލިއަޑްއިން ބުނާ ގޮތުގައި މި ބޭސް ބޭނުން ކުރުމުން، ކޮވިޑް-19ގެ ޕޭޝަންޓުން ހޮސްޕިޓަލުގައި ހޭދަ ކުރަންޖެހޭ މުއްދަތުން5ދުވަސް މަދުކޮށްލެވެއެވެ.\nކަން މިހެން އޮތް ނަމަވެސް، ދުނިޔޭގެ ސިއްހަތު ޖަމިއްޔާއިން ވަނީ، މި ބޭހުގެ ސަބަބުން ފުރާނަ ސަލާމަތް ކުރުމަށް އާދަޔާ ހިލާފު ކާމިޔާބީއެއް ލިބޭތީ ފާހަގަ ކުރެވިފައި ނުވާ ކަމަށް ބުނެފައެވެ.\nރިޕޯޓް ވިޔަފާރި ލައިފްސްޓައިލް ސިއްހަތު


Greece alifaanuge haadhisaa: Dhiri thibi meehun hoadhumuge...\nގްރީސްގެ އަލިފާނުގެ ހާދިސާ: ދިރި ތިބި މީހުން ހޯދުމުގެ މަސައްކަތް ކުރަނީ\nއަލިފާނުގެ ހާދިސާގައި މަރުވި މީހުންގެ އަދަދު 74 އަށް އަރައިފި\nއަލިފާނުގެ ހާދިސާ އަކީ ބަޔަކު ގަސްދުގައި ކުރިކަމެއް ކަމަށް ބެލެވޭ\nކ. މާލެ 25 ޖުލައި 2018 | ބުދަ 13:08 2,837\nއެމެޖެންސީކޮށް އެހީފޯރުކޮށްދޭ ފަރާތްތައް ގްރީސްގައި ހަރަކާތްތެރި ވަނީ - އީޕީއޭ\nމަޝްހޫރު ގްރީސްގެ މަޓީ އަވަށުގައި ފެތުރުނު އަލިފާންގަނޑު ކޮންޓްރޯލް ކުރުމަށް ފަހު ދިރިތިބި މީހުން ހޯދަން ފެށި މަސައްކަތް ހުއްޓުމެއްނެތި ކުރިއަށްދާ ކަމަށް ސަލާމަތީ ބާރުތަކުން ބުނެފިއެވެ. އެ ހާދިސާގައި މަރުވި މީހުންގެ އަދަދު ވަނީ 74 އަރާފައެވެ.\nސަރުކާރުން ބުނި ގޮތުގައި ގިނަ މީހުން މަރުވެފައި ވަނީ ވެރިރަށް އެތެންސްގެ އިރުއުތުރުގައި ހިނގި އެ އަލިފާނުގެ ހާދިސާއިން ސަލާމަތްވުމަށް އުޅުމުގެ ތެރޭގައި ކަމަށް ބުނެފައެވެ.\nސަލާމަތްވި މީހުން ބުނީ ގިނަ ބަޔަކު އަލިފާނުން ސަލާމަތްކަން ހޯދަން ދިޔައީ އެ އަވަށާއި ގުޅިފައިވާ މޫދަށް ކަމަށެވެ. އަދި އެއްބަޔަކު މޫދަށް އެރުނުއިރު ފަހަތުން ރޯވެފައިވާ އަލިފާނުގެ ސަބަބުން ބުރަކަށި ވަނީ ފިހިފައި ކަމަށް ވެސް ވަނީ ބުނެފައެވެ.\nގްރީސްގެ ބޮޑުވަޒީރު އެލެކްސިސް ސިޕްރަސް ވަނީ ކުއްލި ހާލަތު އިއުލާންކޮށް، އެމެޖެންސީކޮށް އެހީފޯރުކޮށްދޭ ފަރާތްތަކުގެ މަސައްކަތް ބާރު މިނުގައި ކުރަމުންދާ ކަމަށް ވިދާޅުވެފައެވެ.\nގްރީސްގެ ސަރުކާރުން އެ އަލިފާންގަނޑުނިއްވާފައިވަނީ ޔޫރަޕުގެ އެހީއާއެކުއެވެ. އިޓަލީ، ޖަރުމަނު، ޕޮލެންޑު އަދި ފްރާންސުން ވަނީ އެ އަލިފާން ނިއްވުމަށްޓަކައި ވައިގެ ޒަރިއްޔާއިންނާއި އެހެނިހެން ގޮތްގޮތުން އުޅަނދުތަކާއި ފަޔާފައިޓަރުން ފޮނުވާފައެވެ.\nއެ ހާދިސާއަކީ 2007 ވަނަ އަހަރު ގްރީސްގެ ޖަންގަލިތަކުގައި ރޯވެ، 84 މީހަކު މަރުވި ފަހުން އެގައުމުގައި ހިނގި އެންމެ ނުރައްކާތެރި އަލިފާނުގެ ހާދިސާއެވެ.\nސަރުކާރުން ބުނީ އެ ހާދިސާ އަކީ ބަޔަކު ގަސްތުގައި ހިންގި ކަމަކަށް ބެލެވޭ ކަމަށެވެ. ސަބަބަކަށް ސަރުކާރުން ބުނީ އަލިފާން 15 ދިމާލަކުން އެއްވަގުތެއްގައި ފެނިފައިވާތީއެވެ.


ތީއޭ މިހިތުގެ ވިންދަކީ… – Esfiya – Dhivehi Vaahaka Site\n- by eny - 55- February 14, 2019\nހެނދުނުގެ ހިތްގައިމު ވަގުތެވެ. އަރަމުން އައި އިރުން ދޯދިތައް ވަނީ ފަޒާގެ ތެރޭގައި ފަތުރާލާފައެވެ. ކޮވެއްޔާއި ކާޅު ފަދަ ދޫނި ސޫފާސޫފީގެ އަޑު ދޭތެރެ ދޭތެރެއިން ފަޒާގެ ހިމޭން ކަން މުގުރާލައެވެ. އެޔާއިއެކު އިރުއިރުކޮޅުން ހިތަށް ފިނިކަން ގެނުވާ ވައިރޯޅި ތަކުން ގަސްތަކުގެ ފަތްތައް އެއްފަތް އަނެއް ފަތާއި ތޮޅެލާ ހިތްގައިމު އަޑު އިވިއިވި ހުއްޓެވެ.\nޖޫހީ އަށް ހޭލެވުނީ އިރުގެ ދޯދިތައް އައިސް އެރީތި ލޮލަށް އުނދަގޫ ކުރަމުން ދާތީއެވެ. މޯޅިއަކަށް ދަމާލާފައި ގަޑި ބަލާލި އިރު ގަޑިން ހަ ގަޑި ފަނަރަ ވީއެވެ. ކަންނެތް ގޮތަކަށް ތެދުވެ އިށީންދެލާފައި ހޭވިފައިވާ ރަން ކުލައިގެ ދިގު އިސްތަށިގަނޑު ވޫލް ކޮޅަކުން އައްސާލުމަށް ފަހު ފާހަނަ އާއި ދިމާލަށް ހިނގައިގަތެވެ. ޖޫހީގެ ބައްޕައަކީ ކެނެޑާ މީހަކަށް ވުމުން ޖޫހީއަށްވެސް އެ ދޮން ކަމާއި، ނޫ ދެލޯ އަދި ރަން ކުލައިގެ ދިގު އިސްތަށިގަނޑު ލިބިފައިވެއެވެ.\nސްކޫލަށްދާން ތައްޔާރުވެގެން ނިކުތް އިރު ކާމޭޒު ކައިރީގައި މަންމަ އާއި ބައްޕަ ޖޫހީގެ އިންތިޒާރުގައި އިނެވެ. ޖޫހީގެ ބައްޕަ ޔުނީފޯރމް ލައިގެން އިންތަން ފެނުމުން ވަގުތުން ޖޫހީގެ މޫނު ބަނަވެގެން ދިޔައެވެ. “ޑޭޑް……. އަނެއްކާވެސް ދަނީތަ. އަދި އެންމެ ޓޫ ޑޭސް އެންނުވީ މި ރަށަށް އައިއްސަ..” ޖޫހީ ދުވެފަ އައިސް ބައްޕަގެ އުނގަށް އަރަމުން ދެރަވެލާފައި ބުންޏެވެ. “ދަރިފުޅު އަދިވެސް އުޅެނީ ކުޑަ ކުދިން އުޅޭ ވައްތަރަށް ދޯ..!! މިހާރު ގްރޭޑު ދިހައެއް ގަ އުޅޭއިރު ކުޑަކޮށް ހަރުދަނާވާން ވެއްޖެއެންނު.. އެހެން ނޫނަސް ބައްޕަ މީ ޕައިލެޓެއް.. އަބަދަކު ދަރިފުޅު ކައިރީގައެއް ނުހުރެވޭނެ އެންނު” ޒިޔާން ޖޫހީގެ ބޮލުގައި ފިރުމާލަމުން ބުނެލިއެވެ.. “އެހެންވިއްޔާ ބައްޕަ ޖެހޭނެ ސްކޫލަށް ލާދެންދާން..!!” “މައްސަލައެއް ނޯންނާނެ.. ބައްޕަ އާއެކު ކުއީން މިއަދު ދާނީ” ޖޫހީގެ އެދުމުގައި ކޮޅުފައިން ނުޖަހަން ވެގެން ޒިޔާން އެއްބަސްވިއެވެ… “މަންމިގެ މަފިން އަވަސް ކޮށްލާ… އެއޮށް ގަޑި ޖެހެނީ..!!” ދެބަފައިން ސައިނުބޮއެ އިންނާތީ ޒޯހާ ބުނެލިއެވެ..\nކާރުން ފައިބައިގެން ގޭޓާހަމައަށް ގޯސް ޖޫހީ ފަހަތް ބަލާލިއެވެ.. ކާރުގައި އިން ޒިޔާންއަށް ހަނާއަޅާާލުމަށްފަހު ގޭޓުން ވަދެގެން ޖޫހީ ހިނގައިގަތެވެ. އެހެން ދުވަސް ތަކެކޭވެސް އެއްފަދައިން މިއަދުވެސް ސްކޫލުގެ އެތަށްކުދިންގެ ލޯތަށް ގޭޓުން ވަދެގެންއައި ޖޫހީއަށް ހުއްޓެމުން ދިޔައެވެ.. އެއިން އެއްކަމަކަށްވެސް ސަމާލުކަމެއް ނުދީ ކުލާހަށް ހިނގަމުން ދިޔަ ޖޫހީގެ ކުރިމައްޗަށް އެރީ އޭނާގެ އެންމެ ގާތް ރަހުމަތްތެރިޔާ އައިރާއެވެ.. “ހެެ ޖޫ..!! ބިޒްނަސް ކްލާހުގަ އެބައިން ވަރަށް ސަޅި އާ ސްޓޫޑެންޓެއް…..” “ކާކުތަ…؟؟” އެކަމަށް އެހާ ބޮޑު ޝައުގުވެރިކަމެއް ނެތުމާއެކުވެސް ޖޫހީ އަހާލިއެވެ..\na fifteen years old girl, loves to write story asahobbie😘😘😘\nWow…v loabi feshumeh…😘😘😘😘😘hope u will up kuraane kamah nimendhn without stop…😘😘😘whn next part????\nthank you someone♥ i will up my stories inshaallah.. next part next week ga ingey\nV reethi dear.. hope kuriyah oiyy prt thah vx reethi vaane kamah..luv ur stry.❤❤❤\nthank you so much scarlet♥\nMasha allah vvvvv varah reethi… Its praiseworthy… May allah grant u withabright future… 🌹🌹❤❤❤😘😘\nKitty will you be my friend?\nthank you soooo much kitty…. this comment meansalot to me<333\nSeems interesting. Keep yourself motivated and never give up\nWow🎀🎀💕💕😍😍😻😻😘😘😘..masha allah..Starting good ingey..nimendhen genesdhehche Eny..and which island Are u from dear ?😂😂😀😀😀May Allah bless you dear📍📍📍🎁🎁👜👜👜📀📀\nthanks jiji… iraadha kureviyya genesdheynan nimendhen..<3 im from baa atoll;) then island baavvamaa dhw sirrakah…\nEhnviyyaa I think I know u😊😊😊💕💕❤❤😍😍😍💘💘..ekm yageen nuvedhaane thy nubunaan ingey…\nV interesting .. when nxt part.. ? Regular kn up kndhehchey.. 😘😍\nsorry ahu😅😅 olhigen idot ey jehuni😘 btw thank you\nNice.. best of luck dear\nsalaam lovely readers😘 this is the first part of my first story♥ hope you all will love this part😘😘 please point out the mistakes so that i can improve😍 next part minna week ga inshaallah♥♥\nOhh.dhonthi haadha molhey vaahaka liyan.btw it’s beautiful 😘😘😜💖💞💕💗💞💕💖❤❤\nthank you so much Any😘\nNice…Vrh reethi ingey…Week aku 1 part tha gennany…??? Alhe 1 part ah vure ithuru kurevey kah neiy tha…???..Thankolheh kuru hen heevany ingey……Kuriah huri baithah dhigu koh genesdheyne kamah ummeedhu kuran….Wish you all the best….\nthanks @IKleel♥ alhugandu kudakoh busy v ma week aku one part up kohdheyne kamah buni… ekam vaahaka liyevunuhaa ahahakah up kuraanan.. and i will try to make it long😘😜♥\nsilent killer 1 says:\nwow!! vrh reethi. I wish kuri ah huri baithah dhigu koh genesdheyne.thanks for the story..\nthanks♥ iraadhakureviyya next part dhigu kohdheynan😘😘\nI am the last one dhw… 😭😭😭Btw vvv reethi mi stry…. Kiyaa laahithun kiyey n when next…. Kehmadhu vefa Mi hunnany… 😍😍😍😘😘😘\noooh your not the last one ehnnu… next part liyevunuhaa avahakah up kohdheynan..btw thank you so much niha<3\nV…salhi nxt part kn iraku tha\nthanks curious girl… mianna week ga next part<3\nthank you meadam<3\nGuess you areaFan ofacanada celebrity🤔….. Am i right? btw your story is amazing❤\nthankyou samm<3 yeah maybe you're right..\nokayy are you talking about the muffin boy eny??? in canada..?\nvvv…taff….keep it up bro!!…i really like what you are doing…keep up the good work….Laaaavs u…


ލޯކަލް ކައުންސިލްތަކުގެ އިންތިޚާބު 2020\nApril 24, 2018 13\nމިނިވަން އިންތިހާބަށް އޮތް ހުރަހަކީ ރައީސް ޔާމީން\nރާއްޖޭގައި މިނިވަން، އިންސާފުވެރި އިންތިހާބެއް ބާއްވަން އޮތް އެންމެ ބޮޑު ހުރަހަކީ ރައީސް އަބްދުﷲ ޔާމީން ކަމަށާއި އެމަނިކުފާނު މަގާމުން ދުރުކޮށްގެން ނޫނީ ރިޔާސީ އިންތިހާބު މިނިވަން ނުވާނެ ކަމަށް އިދިކޮޅު ޕާޓީތަކުން މިރޭ ބުނެފި އެވެ.\nApril 24, 2018 3\nހައްޔަރުކުރި އެސްއޯ ފުލުހުން ގޭބަންދަށް ބަދަލުކޮށްފި\nކުއްލި ނުރައްކަލުގެ ހާލަތު އިއުލާންކޮށް، ވެރިކަން ވައްޓާލަން އުޅުމުގެ ތުހުމަތުގައި ހައްޔަރުކޮށް ޖަލު ބަންދުގައި ތިބި އަށް ފުލުހުން މިއަދު ގޭ ބަންދަށް ބަދަލުކޮށްފި އެވެ.\nApril 24, 2018 54\nޕާޓީ ބަދަލުކުރުމުގެ ކުޅިގަނޑު ނިމިއްޖެ: ނިހާން\nރަައްޔިތުންގެ މަޖިލީހުގެ މެމްބަރުން އެއް ޕާޓީން އަނެއް ޕާޓީ އަށް ބަދަލުވުމުގެ ހުތުރު ކުޅިގަނޑަށް ރަސްމީކޮށް މިއަދު ނިމުން އައިސްފައިވާ ކަމަށް ޕީޕީއެމްގެ ޕާލަމެންޓްރީ ގްރޫޕްގެ...\nއިތުބާރު އޮތް އިލެކްޝަންސް ކޮމިޝަނެއް ބޭނުންވޭ:އިދިކޮޅު\nމިނިވަން، އިންސާފުވެރި އިންތިޚާބެއް ބޭއްވުމަށް ރައްޔިތުންނާއި ސިޔާސީ ޕާޓީތަކުގެ ރުހުމާއި އިތުބާރު އޮތް އިލެކްޝަންސް ކޮމިޝަނެއް އެކުލަވާލަން އިދިކޮޅު ފަރާތްތަކުން ސަރުކާރަށް މިއަދު ގޮވާލައިފި އެވެ.\nApril 20, 2018 39\nއީޔޫ ރިޕޯޓުގެ ފައިދާ ނަގަންނޫޅޭ، ލާދީނީ ޓެގު ނޭޅުވޭނެ\nޔޫރަޕިއަން ޔޫނިއަން (އީޔޫ) އިން ނެރުނު ރިޕޯޓުގެ ފައިދާ ނަގަން ސަރުކާރުން ނޫޅުމަށާއި އިދިކޮޅު ފަރާތްތަކުގެ ބޮލުގައި ލާދީނީ ޓެގް ނޭޅުވޭނެ ކަމަށް ވިދާޅުވެ، ޖުމްހޫރީ ޕާޓީގެ ޑެޕިއުޓީ ލީޑަރު އަމީން އިބްރާހީމް ސަރުކާރަށް ވަރަށް ބޮޑަށް މިއަދު ފާޑު ވިދާޅުވެއްޖެ އެވެ.\n"މައުމޫން އަނިޔާ ތަހައްމަލު ކުރައްވަނީ ގައުމަށްޓަކައި"\nކުރީގެ ރައީސް މައުމޫން އަބްދުލްގައްޔޫމް އެއްވެސް ކުށަކާ ނުލައި ޖަލުގެ އަނިޔާ ތަހައްމަލް ކުރައްވަމުން ގެންދަވަނީ ރައްޔިތުންނަށްޓަކައި ކަމަށް އިދިކޮޅު ފަރާތްތަކުން ރޭ ބުނެފި އެވެ.\nApril 18, 2018 56\nވެރިކަމަށް އަންނާނީ ކާކުތޯ ފުލުހުން ވިސްނާކަށް ނުޖެހޭ\nފުލުހުންނަކީ އަބަދު ސިޔާސީ މީހުންނަށް ތަބާވާންޖެހޭ ބައެއް ނޫން ކަމަށާއި ވެރިކަމަށް ދެން އަންނާނީ ކޮން ބައެއްތޯ ފުލުހުން ވިސްނަން ނުޖެހޭ ކަމަށް ރައީސް އަބްދުﷲ ޔާމީން މިރޭ ވިދާޅުވެއްޖެ އެވެ.\nއދ. ގެ ނިންމުން ތަންފީޒު ކުރަން ބާރު އަޅަން ޖެހޭ\nމި އަހަރުގެ ރިޔާސީ އިންތިޚާބުގައި ކުރީގެ ރައީސް މުހައްމަދު ނަޝީދަށް ވާދަކުރެވެން ޖެހޭނެ ކަމަށް އދ. ގެ ކޮމެޓީއަކުން ނިންމި ނިންމުން ތަންފީޒު ކުރަން އިންޑިއާ އާއި އދ. ގެ މެމްބަރު ގައުމުތަކުން ދިވެހި ސަރުކާރަށް ބާރު އަޅައި ދިނުމަށް އިދިކޮޅު އެމްޑީޕީން މިއަދު ގޮވާލައިފި އެވެ.\nApril 12, 2018 32\nއެއް ކެންޑިޑޭޓަކު ނެރުން ދާނީ ފަނުފުލުން: ޚަލީލް\nމި އަހަރުގެ ރިޔާސީ އިންތިޚާބުގައި ރައީސް އަބްދުﷲ ޔާމީން ބަލިކުރަން އިދިކޮޅު ހުރިހާ ޕާޓީތަކުން އެއް ކެންޑިޑޭޓަކު ނެރެން ކުރާ މަސައްކަތް ދާނީ ފަނުފުލުން ކަމަށް ޕީޕީއެމްގެ ސެކްރެޓަރީ ޖެނެރަލް، ނިލަންދޫ ދާއިރާގެ މެމްބަރު އަބްދުﷲ ޚަލީލް މިއަދު ވިދާޅުވެއްޖެ އެވެ.\nވެރިކަން ކުރާ ކޯލިޝަންގެ ޕާޓީތަކާ އީސީން ބައްދަލުކުރަނީ\nވެރިކަން ކުރާ ކޯލިޝަންގެ ޕާޓީތަކާ އިލެކްޝަންސް ކޮމިޝަން (އީސީ) އިން ބައްދަލުކުރަން ފަށައިފި އެވެ.\nމަޖިލިސް ހުއްޓިފައި، ޒިންމާ ނަގާނެ ބަޔަކު ނެތް!\nރައްޔިތުންގެ މަޖިލީހުގެ ޖަލްސާއެއް ނުބާއްވާތާ ގިނަ ދުވަސްތަކެއް ވެފައިވާތީ އިދިކޮޅު ފަރާތްތަކުގެ ފާޑު ކިޔުން މަޖިލީހުގެ ރައީސް އަބްދުﷲ މަސީހާއި ވެރިކަން ކުރާ ޕީޕީއެމަށް އެ ތަނުގެ...\nApril 07, 2018 13\nހައްޔަރުކުރި ފުލުހުންނަށް ގިނަ ތުހުމަތުތަކެއް\nއިދިކޮޅު ސިޔާސީ ލީޑަރުން ހިމެނޭ ގޮތަށް ނުވަ ގައިދީއަކު މިނިވަންކުރުމަށް ފެބްރުއަރީ 1 ގައި ސުޕްރީމް ކޯޓުން ނެރުނު އަމުރަށް ފަހު ސަރުކާރު ވައްޓާލަން އުޅުނު ކަމުގެ ތުހުމަތުގައި ހައްޔަރުކުރި އަށް ފުލުހެއްގެ މައްޗަށް ގިނަ ތުހުމަތުތަކެއްކޮށްފި އެވެ.\nApril 01, 2018 16\nހައްޔަރު ކުރި އަށް ފުލުހަކު ވަޒީފާ އިން ވަކިކޮށްފި\nކުއްލި ނުރައްކަލުގެ ހާލަތު އިއުލާންކޮށް، ވެރިކަން ވައްޓާލަން އުޅުމުގެ ތުހުމަތުގައި ހައްޔަރުކުރި އަށް ފުލުހަކު ވަޒީފާ އިން ވަކިކޮށްފައިވާ ކަމަށް އެ ފުލުހުންގެ ދިފާއީ ވަކީލު މިރޭ...\nApril 01, 2018 15\nމުޒާހަރާތަކަށް ފަހު އޮތީ ކޮން މިސްރާބެއް؟\nސުޕްރީމް ކޯޓުން މިދިޔަ ފެބްރުއަރީ 1 ގައި ނެރުނު އަމުރާ އެކު، އިދިކޮޅު ފަރާތްތަކުގެ އެންމެ ބޮޑު އަމާޒަކަށް ވެފައި އޮތީ ރައީސް އަބްދުﷲ ޔާމީންގެ ވެރިކަން ބަދަލުކުރުމެވެ. ވެރިކަން...\nMarch 27, 2018 25\nމައުމޫން، ޖަލުގައި 50: "ނާތަހުޒީބު އަމަލެއް؟"\nރާއްޖޭގައި 30 އަހަރު ވެރިކަން ކުރެއްވި، ކުރީގެ ރައީސް މައުމޫން އަބްދުލްގައްޔޫމް ޖަލުގައި ހުންނަވާތާ މިއަދަށް 50 ދުވަސް ވީ އެވެ.\nMarch 25, 2018 29\nހައްލެއް ފެނޭތޯ ޔޫއެންގެ ވަފުދެއް ރާއްޖޭގައި\nރާއްޖޭގެ ސިޔާސީ މަސްރަހުގައި އުފެދިފައިވާ ހަމަނުޖެހުންތަކަށް ހައްލެއް ލިބޭތޯ އދ.ގެ ޕޮލިޓިކަލް އެފެއާޒްގެ ޓީމެއް ރާއްޖެ އަތުވެއްޖެ އެވެ.\nMarch 24, 2018 33\nއިދިކޮޅަށް ކާމިޔާބު ނުލިބެނީ މިސްރާބެއް ނެތީމަ: ސައީދު\nއިދިކޮޅު ފަރާތްތަކުގެ މިސްރާބެއް ނެތް ކަމަށާއި އެމީހުންނަށް ކާމިޔާބު ނުލިބޭ ސަބަބަކީ އެއީ ކަމަށް އިކޮނޮމިކް މިނިސްޓަރު މުހައްމަދު ސައީދު ރޭ ވިދާޅުވެއްޖެ އެެވެ.\nMarch 22, 2018 29\nރާއްޖެއަށް ގެންނަން އުޅެނީ އެހެން ހާލަތެއް: ނަޝީދު\nމިދިޔަ މަހުގެ5ގައި ރައީސް އަބްދުﷲ ޔާމީން އިއުލާން ކުރެއްވި ކުއްލި ނުރައްކަލުގެ ހާލަތު އުވާލުމަށް ފަހު، ރާއްޖެ އަށް ގެންނަން އުޅެނީ އެހެން ހާލަތެއް ކަމަށާއި ނަމަވެސް ރައްޔިތުން...\nމިފަހަރުގެ އެސްއޯއީ: އެންމެ ހައިޖާނު ބޮޑުވި ހާާލަތު\nކުއްލި ނުރައްކަލުގެ ހާލަތު ނުވަތަ ސްޓޭޓް އޮފް އިމަޖެންސީ (އެސްއޯއީ)އަކީ ރާއްޖޭގައި އާ ކަމެއް ނޫނެވެ؛ ސަރުކާރުތަކުގެ ދިފާއުގައި، މީގެ ކުރިން ވެސް މި ހާލަތުގެ ބޭނުންކޮށްފައިވެ އެވެ....\nMarch 20, 2018 61\nއަމުރު ނެރުނީ ވެރިކަން ވައްޓާލުމުގެ ބޭނުމުގައި: ޕީޖީ\nސިޔާސީ އިދިކޮޅު ބޭފުޅުން ހިމެނޭ ގޮތަށް ނުވަ ގައިދީއަކު ދޫކޮށްލުމަށް ސުޕްރީމް ކޯޓުން މިދިޔަ މަހުގެ 1 ގައި ނެރުނު އަމުރަކީ ސަރުކާރު ވައްޓާލުމުގެ ބޭނުމުގައި ދުރާލައި ރާވައިގެން ނެރުނު...\nMarch 20, 2018 43\n"އިންޑިއާ އާއި އެމެރިކާ، ރާއްޖެ ސަލާމަތް ކޮށްދޭނެ"\nރާއްޖޭގައި ޑިމޮކްރަސީ ގާއިމުކޮށް، އާންމު ހާލަތު ރަނގަޅު ކުރުމަށް އިންޑިއާ އާއި އެމެރިކާ އިން މުހިންމު ދައުރެއް އަދާކުރަން ޖެހިފައިވާ ކަމަށާއި މި ކަމުގައި އެ ދެ ގައުމު ރާއްޖެ...\nMarch 18, 2018 14\nއެސްއޯއީ ހަމަވާތީ، ބަންދުގެ މުއްދަތު އިތުރުކުރަނީ\nކުއްލި ނުރައްކަލުގެ ހާލަތުގެ ދަށުން ހައްޔަރުކޮށް ދޫނިދޫގައި ބަންދުކޮށްފައި ތިއްބެވި ސިޔާސީ ބޭފުޅުންނާއި އާއްމުންގެ ބަންދުގެ މުއްދަތު ކްރިމިނަލް ކޯޓުން ޖަހަން ފަށައިފި އެވެ.\nMarch 17, 2018 37\nސިފައިންނާއި ފުލުހުން އިދިކޮޅަކާ ނުގުޅޭނެ:އަބްދުއްރަހީމް\nދިވެހި ސިފައިންނާއި ފުލުހުން އިދިކޮޅު ފަރާތްތަކާ ނުގުޅޭނެ ކަމަށް ޕީޕީއެމްގެ ނައިބު ރައީސް އަބްދުއްރަހީމް އަބްދުﷲ މިއަދު ވިދާޅުވެއްޖެ އެވެ.\nMarch 16, 2018 56\nސަރުކާރުގެ މަޑުމައިތިރިކަމަކީ ބަލިކަށިވުމެއް ނޫން:އާޒިމާ\nސަރުކާރުގެ މަޑުމައިތިރި ކަމަކީ ބަލިކަށިވުން ނޫން ކަމަށް ރައީސް އޮފީހުގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރު މިރޭ ވިދާޅުވެއްޖެ އެވެ.\nމުޒާހަރާއަށް އެހީވަނީ ލާދީނީ މީހުން: ހޯމް މިނިސްޓްރީ\nރައްޔިތުންގެ އަޑު ރައީސަށް މިރޭ އިއްވާނެ: އިދިކޮޅު\nރޭގެ މުޒާހަރާއާ ގުޅިގެން 23 މީހަކު ހައްޔަރުކުރި\nMarch 16, 2018 40\nފުލުހުންގެ ޔުނިފޯމްގައި ތިބެ އިންޒާރުދޭ އާ ވީޑިއޯއެއް\nމަޝްވަރާ އަށް މަގުފަހިކުރަން އިދިކޮޅުން ޔޫއެންގައި\nސަރުކާރާއި ސިޔާސީ ޕާޓީތަކުގެ މަޝްވަރާ ފަށަން މަގުފަހިވާނެ ހައްލެއް ހޯދުމަށް، އިދިކޮޅު ޕާޓީތަކުން އދ.ގެ ޕޮލިޓިކަލް އެފެއާޒްގެ ޑެޕިއުޓީ ސެކްރެޓަރީ ޖެނެރަލް މިރޯސްލަވް ޖެންކާއާ އިއްޔެ ބައްދަލުކޮށްފި އެވެ.\nMarch 15, 2018 8\nމުޒާހަރާއާ ގުޅިގެން 15 މީހަކު ހައްޔަރު ކުރި\nއިދިކޮޅު ފަރާތްތަކުން ރޭ މާލޭގައި ކުރި މުޒާހަރާއާ ގުޅިގެން 15 މީހަކު ހައްޔަރުކުރި އިރު، މިހާތަނަށް އެއްވެސް މީހަކު ދޫކޮށްލާފައި ނުވާ ކަމަށް ފުލުހުން މިއަދު ބުނެފި އެވެ.\nMarch 15, 2018 38\nސަރުކާރަށް އިންޒާރުތަކެއް؛ އެއީ ފުލުހުންތޯ ޔަގީންކުރަނީ\nގާނޫނާ ޚިލާފަށް ސަރުކާރުން ކުރަމުންދާ ކަންކަން ހުއްޓާލަން، ފުލުހުންގެ ޔުނިފޯމުގައި ތިބި ބަޔަކު ވަރުގަދަ އިންޒާރުތަކެއް ދޭ ވީޑިއޯއެއް ރޭ އާއްމުވެއްޖެ އެވެ. ޔޫޓިއުބްގައި...\nމަޖިލީހުގެ އިދިކޮޅު ހަތަރު މެމްބަރަކު ހައްޔަރުކޮށްފި\nރައީސް ނުހުއްޓުވައި މިނިވަންކަން ލިބެން ނެތް: އިދިކޮޅު\nމުހައްމާގެ މައްޗަށް ފަސް ތުހުމަތެއް\nMarch 14, 2018 87\nމުޒާހަރާތަކަށް މީހުން އުފުލާ ދޯނިތަކުގެ ހުއްދަ ބާތިލް!


ޛިކުރާ މިސްކިތް ހުރި ބިމުން އާސާރީ ބައެއް ތަކެތި ފެނިއްޖެ ޛިކުރާ މިސްކިތް ހުރި ބިމުން އާސާރީ ބައެއް ތަކެތި ފެނިއްޖެ\nޛިކުރާ މިސްކިތް ހުރި ބިމުން އާސާރީ ބައެއް ތަކެތި ފެނިއްޖެ\nޛިކުރާ މިސްކިތް ހުރި ބިމުން ފެނުނު އާސާރީ ތަކެތި. ފޮޓޯ:ސަގާފީ ތަރިކަ ރައްކާތެރިކުރާ ޤައުމީ މަރިކަޒު\nޛިކުރާ މިސްކިތް ހުރި ސަރަހައްދު ސާފުކުރުމަށް ކޮންނަމުން ދަނިކޮށް، އާސާރީ ބައެއް ތަކެތި ފެނިއްޖެއެވެ.\nސަޤާފީ ތަރިކަ ރައްކާތެރިކުރާ ޤާއުމީ މަރުކަޒުން ވިދާޅުވީ ޛިކުރާ މިސްކިތް ހުރި ސަރަޙައްދު ކޮންނަމުން ދަނިކޮށް ފެނުނު ތަކެއްޗާ ބިނާތަކުގެ ތެރެއިން ފެނުނު ތަކެއްޗަކީ، ކޮން އެއްޗެއްސެއްކަން ދެކެގަނެވިފައިވާކަމަށެވެ. މި ފެނުނު ތަކެތި ކަމާގުޅޭ ފަންނީ ފަރާތްތަކުންވަނީ ބަލާ ދިރާސާކޮށްފައެވެ.\nސަގާފީ ތަރިކަ ރައްކާތެރިކުރާ ޤައުމީ މަރުކަޒުން ވިދާޅުވީ އެ ސަރަޙައްދުން ފެނުނު ތަކެތީގެ ތެރޭގައި މައްޗަންގޮޅި ބައުމިސްކިތުގެ ތަރަހަކަމަށް ބެލެވޭ ހިރިގަލު ބިނާއެއްގެ ތަރަހަ ފެނިފައިވާކަމަށެވެ. އަދި ހިރިގަލު 8 ކަން ވަޅަކާއި ދިވެހި އަދި ޢަރަބި ލިޔުން ކަނޑާފައިވާ މަހާނަ ގަލާއި ފެނާ ކާބޯތަކެތި އެޅުމަށް ބޭނުންކުރާ ކަންވާރު ފަދަ ތަކެތީގެ ބައިތަކެއް ފެނިފައިވާކަމަށެވެ.\nމިތަކެތި މިހާރުވަނީ ސަޤާފީ ތަރިކަ ރައްކާތެރިކުރާ ޤައުމީ މަރުކަޒިގެ ބެލުމުގެ ދަށުގައެވެ. ވަގުތީ މިސްކިތެއް ބިނާކުރުމަށް ޛިކުރާ މިސްކިތް ހުރި ބިން ސާފުކުރަންފެށީ މިދިޔަ މަހުގެ 31ވަނަ ދުވަހުއެވެ.\nމިގޮތަށް އެކި ބިންތައް ކޮނުމުގެ ތެރޭގައި، އަތޮޅުތަކުގެ ގިނަ ރަށްތަކުންވެސް މިފަދަ އާސާރީ ތަކެތި ފެނިފައިވެއެވެ. އަދި މި ގޮތަށް ފެންނަ ތަކެތި ސަގާފީ ތަރިކަ ރައްކާތެރިކުރާ މަރުކަޒުންދަނީ ދިރާސާކޮށް ބަލަހައްޓަމުންނެވެ. އަދި މިފަދަ ހޯދުންތަކުގެ އަލީގައި ރާއްޖެއާ ގުޅޭ މުހިންމު މަޢުލޫމާތުތައްވެސް އެއްކޮށްފައިވެއެވެ.


ސީނިއަރ މެޑިކަލް އޮފިސަރ/ މެޑިކަލް އޮފިސަރ\nޖެނެރަލިސްޓް މެޑިކަލް ޕްރެކްޓިޝަނަރޒް\nޚާއްޞަ އެހީއަށް ބޭނުންވާ މީހުންގެ މަރްކަޒު/ ކ. ގުރައިދޫ\nޓްރީޓްމަންޓް އެންޑް ރިހަބިލިޓޭޝަން ޕްރޮގްރާމްސް ސެކްޝަން\nދިވެހިރާއްޖޭގެ ޕެންޝަނާބެހޭ ޤާނޫނުގެ ދަށުން ލިބިދެވޭ ފެންޝަން ކޮންޓްރިބިއުޝަން\nމީގެ އިތުރުން މަޤާމަށް ކަނޑައެޅިފައިވާ އިނާޔަތްތައް.\nޚާއްސައެހީއަށް ބޭނުންވާ މީހުންގެ މަރުކަޒުގައި ތިބޭ ބަލިމީހުންގެ ހާލަތު ދުވަހުން ދުވަހަށް ބަލާ، އާންމު ބަލިތަކާއި ގުޅޭގޮތުން އެމީހުންނަށް ދޭންޖެހޭ ފަރުވާ ޤަވައިދުން ދިނުން.\nޚާއްސަ އެހީއަށް ބޭނުންވާ މީހުންގެ މަރުކަޒުގައި ތިބޭ ބަލިމީހުންގެ އާންމު ބަލިތަކާއި ގުޅޭ ގޮތުން ހަދަންޖެހޭ އެކިއެކި ޓެސްޓުތައް ހެދުމަށް އެންގުން.\nޚާއްސަ އެހީއަށް ބޭނުންވާ މީހުންގެ މަރުކަޒުގައި ތިބޭ ބަލިމީހުންގެ އާންމު ބަލިތަކާއި ގުޅޭ މަޢުލޫމާތާއި ދެވޭ ފަރުވާ ޤަވާޢިދުން ބަލިމީހާގެ މެޑިކަލް ފައިލްގައި ލިޔެ ޤަވާއިދުން ބެލެހެއްޓުން.\nޚާއްސަ އެހީއަށް ބޭނުންވާ މީހުންގެ މަރުކަޒުގައި ތިބޭ ބަލިމީހުންނަށް އާންމުބަލިތަކާއި ގުޅޭ ގޮތުން ދޭންޖެހޭ ބޭސް ލިޔުން.\nޚާއްސަ އެހީއަށް ބޭނުންވާ މީހުންގެ މަރުކަޒުގައި ތިބޭ ބަލިމީހުންނަށް އާންމު ބަލިތަކާއި ގުޅޭ ގޮތުން ދޭންޖެހޭ ބޭސް ޤަވައިދުން ދިނުމަށް ނަރުހުންނަށް އެންގުން.\nޚާއްސައެހީއަށް ބޭނުންވާ މީހުންގެ މަރުކަޒުގައި ތިބޭ ބަލިމީހުންނަށް އާންމުބަލިތަކާއި ގުޅޭގޮތުން ދޭންޖެހޭ ބޭސް ޤަވައިދުން ދިންތޯ ބެލުން.\nޚާއްސައެހީއަށް ބޭނުންވާ މީހުންގެ މަރުކަޒުގައި ތިބޭ ބަލިމީހުންގެ އާންމުބަލިތަކާއި ގުޅޭ މަޢުލޫމާތު ބަލިމީހުން ބަލަހައްޓާ މުވައްޒަފުންނާއި ސުޕަވައިޒަރުންނާއި އަދި ތަނުގެ އިސްވެރިންނާއި ހިއްސާކުރުން.\nޚާއްސައެހީއަށް ބޭނުންވާ މީހުންގެ މަރުކަޒުގައި ތިބޭ ބަލިމީހުންގެ އާންމުބަލިތަކާއި ގުޅޭ ގޮތުން ދިމާވާ އެމްޖެންސީ ޙާލަތްތަކުގައި ޚާޒިރުވެ ފަރުވާ ދިނުން.\nޚާއްސައެހީއަށް ބޭނުންވާ މީހުންގެ މަރުކަޒުގައި ތިބޭ ބަލިމީހުންގެ އާންމު ބަލިތަކާއި ގުޅޭގޮތުން ހޯދަންޖެހޭ ތަކެތި ހޯދުމަށް ޕްރޮކިއުމަންޓް ޑިޕަރޓްމަންޓުގައި އެދުން.\nޚާއްސައެހީއަށް ބޭނުންވާ މީހުންގެ މަރުކަޒުގައި ތިބޭ ބަލިމީހުން އެކިއެކި ބަލިތަކުން ރައްކާތެރިވެ ދުޅަހެޔޮކަންމަތީ ބެހެއްޓުމަށް އެފަދަބަލިތަކަށް ކުރަންޖެހޭ ފަރުވާއާއި ސަމާލުކަން ދޭންޖެހޭ ކަންތައްތަށް ބަލިމީހާއަށާއި ބަލިމީހުން ބަލަހައްޓާ މުވައްޒަފުންނަށާއި ސުޕަވައިޒަރުންނަށް އަދި ތަނުގެ ވެރިންނަށް އޮޅުންފިލުވައިދިނުން.\nޚާއްސައެހީޢަށް ބޭނުންވާ މީހުންގެ މަރުކަޒުގައި ތިބޭ ބަލިމީހުންގެ ސިއްރު ހިފެހެއްޓުން.\nޚާއްޞައެހީއަށް ބޭނުންވާ މީހުންގެ މަރްކަޒުގައި ތިބޭ ބަލިމީހުންގެ އާންމު ބަލިތަކާއި ގުޅޭގޮތުން އިތުރު ފަރުވާއަށް ކ. ގުރައިދޫ ހެލްތް ސެންޓަރަށް ނުވަތަ މާލެ ގެންދިއުމަށް ނަރުހުންނަށް އެންގުން.\nސިވިލް ސަރވިސްގެ ރޭންކް\nމަޤާމުގެ އަސާސީ މުސާރަ، މަހަކު (ރުފިޔާ)\nސަރވިސް އެލަވަންސް، މަހަކު (ރުފިޔާ)\nސީނިއަރ މެޑިކަލް އޮފިސަރ\nސީނިއަރ މެޑިކަލް އޮފިސަރ، ސީއެސް 14-4 ގްރޭޑްގައި2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން 85% އިން މަތިން މާކްސް ހޯދާފައިވުން.\nސީނިއަރ މެޑިކަލް އޮފިސަރ، ސީއެސް 14-3 ގްރޭޑްގައި2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން 85% އިން މަތިން މާކްސް ހޯދާފައިވުން.\nސީނިއަރ މެޑިކަލް އޮފިސަރ، ސީއެސް 14-2 ގްރޭޑްގައި2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން 85% އިން މަތިން މާކްސް ހޯދާފައިވުން.\nމެޑިކަލް އޮފިސަރ، ސީއެސް 12-5 ގްރޭޑްގައި2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން 85% އިން މަތިން މާކްސް ހޯދާފައިވުން.\nމެޑިކަލް އޮފިސަރ، ސީ އެސް 12-4 ގްރޭޑްގައި2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން 85% އިން މަތިން މާކްސް ހޯދާފައިވުން.\nމެޑިކަލް އޮފިސަރ، ސީ އެސް 12-3 ގްރޭޑްގައި2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން 85% އިން މަތިން މާކްސް ހޯދާފައިވުން.\nމޯލްޑިވްސް މެޑިކަލް އެންޑް ޑެންޓަލް ކައުންސިލް ޤަބޫލުކުރާ ބޭސިކް މެޑިކަލް ޑިގްރީއެއް ހާސިލުކޮށްފައިވުމާއެކު، މޯލްޑިވްސް މެޑިކަލް އެންޑް ޑެންޓަލް ކައުންސިލް ޤަބޫލުކުރާ 1 އަހަރަށްވުރެ ކުރުނޫން އަދި2އަހަރަށްވުރެ ދިގުނޫން ޑިޕްލޮމާއެއް ފެމިލީ މެޑިސިން ނުވަތަ ޖެނެރަލް ޕްރެކްޓިޝަނަރ ދާއިރާއިން ހާސިލުކޮށްފައި ވުމާއެކު، މެޑިކަލް އޮފިސަރ، ސީއެސް 12-2 ގްރޭޑްގައި 1 އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން 85% އިން މަތިން މާކްސް ހޯދާފައިވުން.\nމެޑިކަލް އޮފިސަރ، ސީ އެސް 12-2 ގްރޭޑްގައި2އަހަރުދުވަހު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން 85% އިން މަތިން މާކްސް ހޯދާފައިވުން.\nމޯލްޑިވްސް މެޑިކަލް އެންޑް ޑެންޓަލް ކައުންސިލް ޤަބޫލުކުރާ ބޭސިކް މެޑިކަލް ޑިގްރީއެއް ހާސިލުކޮށްފައިވުމާއެކު، މޯލްޑިވްސް މެޑިކަލް އެންޑް ޑެންޓަލް ކައުންސިލް ޤަބޫލުކުރާ ޓީޗިންގ ހޮސްޕިޓަލެއްގައި 1 އަހަރުދުވަހުގެ އިންޓަރންޝިޕް ފުރިހަމަކޮށްފައިވުމާއެކު، މޯލްޑިވްސް މެޑިކަލް އެންޑް ޑެންޓަލް ކައުންސިލްގައި ރަޖިސްޓްރީކޮށް ޕްރެކްޓިސް ކުރުމުގެ ހުއްދަ ލިބިފައިވުމާއެކު، މޯލްޑިވްސް މެޑިކަލް އެންޑް ޑެންޓަލް ކައުންސިލް ޤަބޫލުކުރާ 1 އަހަރަށްވުރެ ދިގުނޫން ޑިޕްލޮމާއެއް ފެމިލީ މެޑިސިން ނުވަތަ ޖެނެރަލް ޕްރެކްޓިޝިނިއަރ ދާއިރާއިން ހާސިލުކޮށްފައިވުން.\nމެޑިކަލް އޮފިސަރ، ސީ އެސް 12-1 ގްރޭޑްގައި2އަހަރުދުވަހު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން 85% އިން މާކްސް ހޯދާފައިވުން.\nމޯލްޑިވްސް މެޑިކަލް އެންޑް ޑެންޓަލް ކައުންސިލް ޤަބޫލުކުރާ ބޭސިކް މެޑިކަލް ޑިގްރީއެއް ހާސިލުކޮށްފައިވުމާއެކު، މޯލްޑިވްސް މެޑިކަލް އެންޑް ޑެންޓަލް ކައުންސިލް ޤަބޫލުކުރާ ޓީޗިންގ ހޮސްޕިޓަލެއްގައި 1 އަހަރުދުވަހުގެ އިންޓަރންޝިޕް ފުރިހަމަކޮށްފައި ވުމާއެކު، މޯލްޑިވްސް މެޑިކަލް އެންޑް ޑެންޓަލް ކައުންސިލްގައި ރަޖިސްޓްރީކޮށް ޕްރެކްޓިސް ކުރުމުގެ ހުއްދަ ލިބިފައިވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން (www.csc.gov.mv) އަދި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ގެ ވެބްސައިޓުންނާއި (www.gender.gov.mv) ކައުންޓަރުން ލިބެންހުންނާނެއެވެ.)\n(ށ) މަތީ ތައުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކާއި ޓްރާންސްކްރިޕްޓް ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމާއި ޓްރާންސްކްރިޕްޓް ކޮޕީ.\n(ހ) ސިވިލް ސަރވިސްގެ ވަޒީފާއެއްގައި، ދައުލަތުގެ މުއައްސަސާއެއްގައި، ސަރުކާރު ހިއްސާވާ ކުންފުންޏެއްގައި ނުވަތަ ޤައުމީ ނުވަތަ ބައިނަލް އަޤުވާމީ ޖަމްޢިއްޔާ/ޖަމާއަތެއްގައި ވަޒީފާ އަދާކޮށްފައިވާ ނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n(ނ) އުވާލާފައިވާ ދައުލަތުގެ އިދާރާތަކާއި ސަރުކާރު ހިއްޞާވާ ކުންފުންޏެއްގައި މަސައްކަތްކޮށްފައިވާ ނަމަ އަދާކޮށްފައިވާ ވަޒީފާ، އަދި ވަޒީފާ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން ނުވަތަ ވަޒީފާ އަދާކުރިގޮތް އަންގައިދޭ ރެފަރަންސް ޗެކް ފޯމު.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ފެބުރުވަރީ 16 ވާ އާދީއްތަ ދުވަހުގެ 13:30 ގެ ކުރިން، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް (ބިއްލޫރިޖެހިގެ، މަޖީދީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް (([email protected] މެދުވެރިކޮށް ވެސް ބަލައިގަނެވޭނެއެވެ.\n"ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމު)" އާންމުކުރުން:\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2020 ފެބުރުވަރީ 18 އާއި 2020 މާރިޗް 10 އާ ދެމެދު، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް (ބިއްލޫރިޖެހިގެ، މަޖީދީމަގު) ގައެވެ.\nއިންޓަރވިއު ބާއްވާތާ ބަންދު ނޫން5ދުވަހުގެ ތެރޭގައި "ވަޒީފާއަށް ކުރިމަތިލި ފަރާތްތަކަށް ޕޮއިންޓް ލިބުނުގޮތުގެ ޝީޓް (A2 ފޯމު)" އާންމުކޮށް ފެންނާނެހެން މި އިދާރާގައި އަދި އިދާރާގެ ވެބްސައިޓްގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާއިމެދު ޝަކުވާއެއް އޮތްނަމަ A2 ފޯމު އާންމުކުރާ ދުވަހުން ފެށިގެން ބަންދު ނޫން5(ފަހެއް) ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި ޢިއުލާނާ ގުޅިގެން މަޢުލޫމާތު ސާފުކުރުމަށް ގުޅާނީ، 3027551 ނަންބަރު ފޯނަށް، ނުވަތަ 3027526 ނަންބަރު ފޯނަށެވެ.އީ-މެއިލް ކުރާނީ [email protected] އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަނުކުރުމުގެ މިންގަނޑުތަކާއި އުޞޫލުތައް އަދި އެ އުޞޫލުތަކާ ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އައްޔަނުކުރުމުގެ އުޞޫލާގުޅޭ" (http://www.csc.gov.mv/dv/recruitment-usoolu) އިން ލިބެން ހުންނާނެއެވެ.\n05 ފެބުރުވަރީ 2020މ\n11 ޖުމާދަލްއާޙިރާ 1441ހ\n05 ފެބުރުވަރީ 2020\nޕަބްލިޝްކުރި ތާރީޚު: 05 ފެބުރުވަރީ 2020\nޕަބްލިޝްކުރި ގަޑި: 1305\nސުންގަޑި: 16 ފެބުރުވަރީ 2020 1330


Yamin Ge Passport Hifahattan Amureh Nudhin ޔާމީންގެ ޕާސްޕޯޓް ހިފަހައްޓަން އަމުރެއް ނުދިން – Huvadhoo News Yamin Ge Passport Hifahattan Amureh Nudhin Huvadhoo News\nޔާމީންގެ ޕާސްޕޯޓް ހިފަހައްޓަން އަމުރެއް ނުދިން\nރާއްޖޭގެ ކުރީގެ ރައީސް އަދި އިދިކޮޅު ކޯލިޝަންގެ ލީޑަރު އަބްދުﷲ ޔާމީންގެ ޕާސްޕޯޓުގެ މުއްދަތު ހަމަވެފައި އޮތުމުން ޕާސްޕޯޓު ހިފަހައްޓަން ޖެހޭ ސަބަބެއް ނެތް ކަމަށް ކްރިމިނަލް ކޯޓުން ނިންމަވައިފިއެވެ.\nޔާމީންގެ މައްޗަށް އުފުލާފައިވާ މަނީ ލޯންޑަރިންގގެ ދައުވާއާއި ރިޝްވަތު ހިފުމުގެ ކުށުގެ ދައުވާގެ ޝަރީއަތް ނިމެންދެން ޔާމީންގެ ޕާސްޕޯޓު ހިފަހައްޓައި ފުރުން މަނާކުރުމުގެ އަމުރެއް ނެރެދޭން ދައުލަތުން މިއަދު ވަނީ އެދިވަޑައިގެންފައެވެ.\nދައުލަތުން މައިގަނޑު ގޮތެއްގައި ފާހަގަ ކުރައްވާފައިވަނީ، ޔާމީނަކީ ރައީސްކަން ކުރައްވާފައިވާ ބޭފުޅަކަށްވާތީ ކޮންމެ ވަގުތަކުވެސް ފުރާވަޑައިގަތުމުގެ ތަނަވަސްކަމާއި އެފަދަ ބޭރުގެ ގުޅުންތައް އޮންނާނެ ކަމަށާއި، ޝަރީއަތް ހިންގަން ޔާމީން ކޮންމެހެން މާލޭގައި ހުންނަވަން ޖެހޭ ކަމުގައެވެ.\nއެގޮތުން މިއަދު ބޭއްވި ޝަރީއަތުގެ މަޖިލީހުގައި ޔާމިންގެ ދިފާއީ ވަކީލުން ފާހަގަ ކުރައްވާފައިވާ ގޮތުގައި އެމަނިކުފާނުގެ ޕާސްޕޯޓުގެ މުއްދަތު ހަމަވެފައި އޮތުމުން މިހާރު ވެސް އެމަނިކުފާނަށް ރާއްޖެއިން ބޭރަށް ވަޑައިނުގަނެވޭނެ ކަމަށާއި، އަދި މިހާތަނަށްވެސް ޔާމީން ވަނީ ޝަރީއަތަށް އެއްބާރުލުން ދެމުން ކަމުގައެވެ.\nމައްސަލަ ބައްލަވާ ގާޒީ، އަހްމަދު ޝަކީލް ވަނީ ދައުލަތަށް ގިނަ ސުވާލުތަކެއް އަމާޒު ކުރައްވާފައެވެ. އެގޮތުން ޕާސްޕޯޓުގެ މުއްދަތު ހަމަވިކަން ދައުލަތަށް އެނގޭތޯއާއި، އާކުރާއިރު ދޫކުރަނީ އާ ނަންބަރެއްތޯއާއި، ދައުލަތަށް ނޭނގި އާކުރެވޭނެ ޖާގަ އޮތްތޯ ވަނީ ސުވާލުކުރައްވާފައެވެ.\nގާޒީ ކުރެއްވި ސުވާލުތަކަށް ޖަވާބު ދެއްވަމުން ދައުލަތުގެ ވަކީލުން ވިދާޅުވެފައިވަނީ، ޕާސްޕޯޓުގެ މުއްދަތު ހަމަވެފައިވާކަން ދައުލަތަށް އެނގޭ ކަމަށާއި، އަދި ޕާސްޕޯޓު އާކުރާއިރު ދޫކުރާނީ އާނަންބަރެއް ކަމަށެވެ. އަދި އިމިގްރޭޝަންގައި އެކަމަށް އެދިއްޖެ ނަމަ، އާ ޕާސްޕޯޓު ދޫކުރުމުގެ ކުރިން ދައުލަތަށް އެކަން ހުއްޓުވުމުގެ ފުރުސަތު ލިބިވަޑައިގަންނަވާ ކަމުގައެވެ.\nދެ ފަރާތުން ދެއްކި ވާހަކައަށް ރިއާޔަތް ކުރުމަށް ފަހު، މައްސަލަ ބައްލަވާ ގާޒީ އަހްމަދު ޝަކީލް ވިދާޅުވީ މުއްދަތު ހަމަވެފައިވާ ޕާސްޕޯޓެއް ކަމުން އެއީ ވުޖޫދުގައި ނެތް ޕާސްޕޯޓެއް ކަމުގައި ބެލެވެއެވެ. އެހެންވެއާއެކު ރައީސް ޔާމީންއަށް ފުރުމުގެ ޖާގައާއި ސަބަބެއް ވެސް ނެތް ކަމުގައެވެ. ބުރަދަނެއް ހުރި އިތުރު ސަބަބެއް ވެސް ދައުލަތަށް ދެއްކިފައި ނުވާ ކަމަށް ވެސް ގާޒީ ވިދާޅުވެއެވެ.\nރައީސް ޔާމީނަކީ މިހާތަނަށް އައި އިރު ވެސް ޝަރީއަތަށް އެއްބާރުލުންދީ، ކޯޓުން އަންގާ ވަގުތަކަށް ހާޒިރުވަމުން ވެސް އަންނަ ބޭފުޅަކަށް ވާތީވެ އެމަނިކުފާނުގެ ޕާސްޕޯޓް ހިފަހައްޓަން ޖެހޭ ސަބަބެއް ނެތް ކަމުގައި ގާޒީ ކަނޑައެޅުއްވިއެވެ.\nރައީސް ޔާމީންގެ ޕާސްޕޯޓް ހިފަހައްޓަން އެދިފައި މި ވަނީ، މީގެ ކުރިން ޚިޔާނާތުގެ މައްސަލައާ ގުޅިގެން އެމަނިކުފާނުގެ މައްޗަށް އުފުލި ދައުވާގައި ދަށު ކޯޓުން އިއްވި ޖަލު ހުކުމް ސުޕްރީމް ކޯޓުން ބާތިލްކޮށް އެމަނިކުފާނު މިނިވަންވެފައިވަނިކޮށެވެ.\nދައުލަތުން ވިދާޅުވަނީ ޕާސްޕޯޓް ހިފެހެއްޓުމުގެ އަމުރަކަށް އެދިވަޑައިގަތީ މަނީ ލޯންޑަރިންގެ އެހެން މައްސަލަތަކުގައި ވެސް އަމަލުކޮށްފައިވާ އުސޫލުން ކަމަށެވެ. ކުރިން އެ ގޮތަށް އެދިވަޑައިނުގަތީ ރައީސް ޔާމީން ޖަލު ހުކުމެއްގައި ހުންނެވުމުން އެދިވަޑައިގަތުމުގެ ސަބަބެއް ނެތުމުން ކަމަށް ވެސް ދައުލަތުން ވިދާޅުވެއެވެ.\nއެމަނިކުފާނު ލީޑް ކުރައްވާ ޕީޕީއެމް ޕީއެންސީގެ އެތައް ހާސް ސަޕޯޓަރުން ވެސް ގަބޫލު ކުރަނީ އެމަނިކުފާނުގެ މައްޗަށް އުފުލަމުން ދަނީ “ސިޔާސީ ދައުވާތަކެއް” ކަމުގައެވެ.


Vissaaraige sababun Male' Tennis court ah gellun thakeh vejje - vNews.mv\nމާލެއަށް މިއަދު ކުރި ވިއްސާރައިގައި ޓެނިސް ކޯޓަށް ވަނީ ގެއްލުންތަކެއް ވެފަ- ފޮޓޯ:- ވީނިއުސް\nވިއްސާރައިގެ ސަބަބުން މާލޭ ޓެނިސް ކޯޓަށް ގެއްލުންތަކެއް ވެއްޖެ\nއައްފާން މުހައްމަދު 29 March 2021, 16:23\nރާއްޖެއަށް މިހާރު ކުރަމުންދާ ވިއްސާރައިގައި މާލޭ އެކުވެނި ޓެނިސް ކޯޓަށް ގެއްލުންތަކެއް ވެއްޖެއެވެ.\nވިއްސާރައިގެ ސަބަބުން މާލޭ އާއި ހުޅުމާލޭގެ އެކި ސަރަހައްދުތަކަށް ތަފާތު އެކިއެކި ގެއްލުންތަކެއް ވަމުން އަންނައިރު މާލޭގައި ދިރިއުޅޭ ފަރާތްތަކުން ޓެނިސް ކުޅުމަށް ބޭނުންކުރަމުން އަންނަ އެކުވެނި ޓެނިސް ކޯޓަށްވެސް އެކިވަރުގެ ގެއްލުންތައް ވަނީ ވެފައެވެ. އެގޮތުން ކޯޓުގައި ކުޅޭ މެޗުތައް ބެލުމަށް ބޭނުންކުރާ ސްޓޭންޑް ހިޔާކުރުމަށް ލާފައިވާ ފުރާޅު ވަނީ އެއްލާލާފައެވެ.\nމިހާރުވެސް ވަކި ހާއްސަ އުސޫލުތަކެއްގެ ދަށުން ބުކިންގ ހައްދައިގެން މި ކޯޓުގެ ބޭނުން އެކި ފަރާތްތަކުން ކުރަމުން އަންނައިރު، އެފަރާތްތަކަށް މިކަމުގެ ސަބަބުން ދަތިތަކަކާއި ކުރިމަތިވާނެއެވެ.\nރާއްޖޭއަށް މިހާރު ކުރަމުންދާ ވިއްސާރައިގެ ސަބަބުން ތަފާތު އެކި ގެއްލުންތަކަކާއި ކުރިމަތިލާން ޖެހިފައިވާއިރު، މޫސުމާބެހޭ ގައުމީ އިދާރާއިން ވަނީ ބ.އަތޮޅުން ފެށިގެން ޏ.އަތޮޅަށް މޫސުން ގޯސްވާނެކަމަށް ލަފާކޮށް ރީނދޫ ސަމާލު ނެރެފައެވެ.\nއަދި ކަނޑުތައްގަދަވެ، ބާރަށް ގުގުރުމާއެކު ބޯކޮށް ވާރޭވެހި، ވިލާގަނޑުގައި 55 މޭލަށް ވައިގަދަވާނެކަމަށް އެ އިދާރާއިން ވަނީ ލަފާކޮށްފައެވެ. ހާއްސަކޮށް ދެކުނާއި މެދުރާއްޖެތެރޭގެ ބައެއް ރަށްތަކަށް ބޯކޮށް ވާރޭވެހުން އެކަށީގެންވާކަމަށްވެސް މެޓް އޮފީހުން ބުނެއެވެ. އެހެންކަމުން ކަނޑުދަތުރު ކުރައްވާ ފަރާތްތަކުން މޫސުމަށް ހާއްސަ ސަމާލުކަމެއްދެއްވާ، ސަލާމަތީ ފިޔަވަޅުތައް ފުރިހަމައަށް އެޅުމަށް މެޓް އޮފީހުން ވަނީ އިލްތިމާސް ކޮށްފައެވެ.


ރާއްޖޭން ބޭރުން މާލެ އަންނަ ފަރާތްތަކުން ކަރަންޓީނުވާން މަޖުބޫރުކޮށްފި – DhiDaily\nރާއްޖޭން ބޭރުން މާލެ އަންނަ ފަރާތްތަކުން ކަރަންޓީނުވާން މަޖުބޫރުކޮށްފި\nރާއްޖޭން ބޭރުން އައިސް މާލޭގައި ތިބޭ ދިވެހިންނާއި މަސައްކަތް ކުރަން އަންނަ މީހުންނާއި އެ މީހާގެ އާއިލާ މީހުން ކަރަންޓީނު ވާގޮތަށް ހެލްތު ޕްރޮޓެކްޝަން އެޖެންސީ – އެޗްޕީއޭގެ އުސޫލު ބަދަލުކޮށްފިއެވެ.\nކުރިން ރާއްޖޭގެ ބޯޑަރު ހުޅުވާލުމާއެކު އަންނަ ފަރާތްތަކުން ކަހެރިވެ ތިބުމަކީ ރައްކާތެރިކަމުގެ ފިޔަވަޅެއްގެ ގޮތުން ކުރުން މުހިންމު ކަމެއް ކަމަށް އެޗްޕީއޭއިން ބުނެފައިވީ ނަމަވެސް އެފަރާތަކުން ކަރަންޓީނުވުން މަޖުބޫރުކޮށްފައެއް ނުވެއެވެ.\nނަމަވެސް މިހާރު ހެލްތު ޕްރޮޓެކްޝަން އެޖެންސީ ގެ އުސޫލުތަކަށް ގެނެވުނު ބަދަލާއިއެކު ބޭރުން އަންނަ ދިވެހީންނާއި މަސައްކަތު މީހުން ކޮންމެހެން 14 ދުވަސް ވަންދެން ކަރަންޓީނުގައި ތިބުން ލާޒިމްކޮށްފައިވެއެވެ.\nއެ އުސޫލުގައި ވަނީ ރާއްޖޭން ބޭރުން އައިސް މާލޭގައި ތިބޭ ދިވެހިންނާއި މަސައްކަތް ކުރަން އަންނަ މީހުންނާއި އެ މީހާގެ އާއިލާ މީހުން ވެސް ކަރަންޓީން ވާން ޖެހޭނެކަމުގައި ބުނެފައެވެ. އަދި އެފަދަ ފަރާތްތަކުން ކަރަންޓީނުގެ މުއްދަތު ހޭދަކުރަން ޖެހޭ އަމިއްލައަށް ކަނޑައަޅާތަނެއްގައި ކަމަށާއި އެފަދަ ފަރާތްތަކަށް ބޭރަށް ނުކުތުމުގެ ހުއްދަ ދެވޭނީ ހަމަ އެކަނި ކޮވިޑް-19 އަށް ހަދާ ޓެސްޓްގެ ނަތީޖާ ނައްސިވުމުން ކަމަށް އެ އުސޫލުގައި ވެއެވެ.\nލަފާ ކުރެވޭ ގޮތުން އެޗްޕީއޭގެ އުސޫލުތައް މިފަދަ ގޮތަކަށް ބަދަލުގެނެސްފައިމިވަނީ ދާދި ފަހުން މާލެއިން ރަށްރަށަށް ދަތުރުކޮށް ކަރަންޓީނުގައި ތިބޭ ފަރާތްތަކުގެ ތެރެއިން ގިނަ ބަޔަކު ފައްސިވަމުން ދާތީއެވެ. އެގޮތުން ދާދިފަހުން ދުވާފަރާއި އުނގޫފާރު ކަރަންޓީނުގައި ހުރި މީހަކުވެސް ވަނީ ބައްޔަށް ފައްސިވެފައެވެ. ހަމައެއާއެކު އިއްޔެ ތުޅާދޫގައި ކަރަންޓީނުގައި ހުރި ފަރާތެއް ނިޔާވި އިރު އެ ފަރާތުގެ ސާމްޕަލް ވެސް ވަނީ ކޮވިޑަށް ފައްސިވެފައެވެ.


Coastguard sifainah hinnggi thamreen program ninmaalaifi | Jazeera\tކޯސްޓްގާޑް ސިފައިންނަށް ހިންގި ތަމްރީން ޕްރޮގްރާމް ނިންމާލައިފި - Jazeera\nމޫސާ ރަޝީދު September 24, 2020 113 views0\nޔުނައިޓެޑް ނޭޝަންސް އޮފީސް އޮން ޑްރަގްސް އެންޑް ކްރައިމް (ޔޫއެންއޯޑީސީ) އިން އެމްއެންޑީއެފް ކޯސްޓްގާޑުގެ ސިފައިންނަށް ހިންގި ވެސެލް ބޯޑު ސަޗް އެންޑް ސީޒް ޕްރޮގްރާމް ނިންމާލައިފިއެވެ.\nއެމްއެންޑީއެފް އިން ބުނީ މި މަހު 13 ން 24 އަށް ކުރިއަށް ގެންދިޔަ މި ޕްރޮގްރާމް ނިންމުމުގެ ގޮތުން އެމްއެންޑީއެފް ހެޑްކްއޯޓާޒް، ބަންޑާރަކޮށީގައި ބޭއްވި ރަސްމިއްޔާތު ޝަރަފުވެރިކޮށްދެއްވީ ޖަޕާނުން ރާއްޖެއަށް ކަނޑައަަޅުއްވާފައި ހުންނަވާ ސަފީރު މިސް ކެއިކޯ ޔަނައީ ކަމަށެވެ.\nދެ ހަފުތާގެ މުއްދަތަށް ހިންގި މި ޕްރޮގްރާމަކީ ކޯސްޓްގާޑުގެ ސިފައިން މެރިޓައިމް ޑޮމެއިންގެ ތެރޭގައި ހިނގާ ކްރައިމްތައް ހޯދުމާއި ދެނެގަތުމާއި އެކަންކަން ހުއްޓުވުމަށް އެޅެންހުރި ފިޔަވަޅުތައް ދަސްކޮށްދިނުމުގެ މަގްސަދުގައި ހިންގި ކޯހެއް ކަމަށް އެމްއެންޑީއެފް އިން ބުންޏެވެ. އަދި މި ޕްރޮގްރާމަކީ އެމްއެންޑީއެފާއި ޔޫއެންއޯޑީސީ ގުޅިގެން ހިންގާ ސިލްސިލާ ތަމްރީންތަކުގެ ތެރެއިން ހިންގުނު ފުރަތަމަ ތަމްރީން ކަމަށާއި އެ ޕްރޮގްރާމުގައި މުދައްރިބުންގެ ގޮތުގައި ހަރަކާތްތެރިވެފައިވަނީ ޔޫއެންއޯޑީސީގެ ތަޖުރިބާކާރު މުދައްރިބުން ކަމަށް އެމްއެންޑީއެފް އިން ބުންޏެވެ.\nމީގެ އިތުރުން އެމްއެންޑީއެފްގެ އޮޕަރޭޝަނަލް ކެޕޭސިޓީ އިތުރުކުރުމަށް ބޭނުންވާ އާލާތްތަކާއި ވެހިކަލްފަދަ ތަކެތީގެ އިތުރުން ތަމްރީނުގެ ފުރުސަތުތައް ދިނުމުގައި ޖަޕާން ސަރުކާރުގެ އެހީތެރިކަން ފުޅާ ދާއިރާއެއްގައި ލިބެމުން އަންނަ ކަމަށް އެމްއެންޑީއެފް އިން ބުންޏެވެ. މިގޮތުން އެމްއެންޑީއެފް ކޯސްޓްގާޑާއި އެމްއެންޑީއެފް ފަޔާ އެންޑް ރެސްކިއު ސާވިސްއަށް ބޭނުންވާ ގިނަ އާލާތްތަކެއް ޖަޕާނު ސަރުކާރުގެ ހިލޭ އެހީގެ ދަށުން ވަނީ އެމްއެންޑީއެފަށް ހަދިޔާ ކުރައްވާފައިވާ ކަމަށް ވެސް އެމްއެންޑީއެފް އިން ފާހަގަ ކުރި އެވެ.


Ep. 1 — Dheevaana | Safuhaa\nވެހެމުންދިޔަ ވާރޭގެ ސަބަބުން ދުރު ދުރަށް ދާންދެން މަންޒަރުވަނީ ފުސްވެފައެވެ. ޖެހޭގަދަ ވަޔާއި ވާރޭގައި ކަނޑުގެ ބިޔަރާޅުތަކުގެ ތެރޭގައި ދަތުރުކުރަމުންދިޔަ ބޮޑު ފެރީވެސް ހީވަނީ ދެންމެ ދެންމެ ބަންޑުން ޖަހާލަފާނެ ހެންނެވެ. މިޝާ އިނީ އޭނާގެ ފަސް އަހަރަށްދާ ކުޑަދަރިފުޅު މިޝްކާ ގައިގައި ބައްދާލައި ގެންނެވެ. މިޝާއެކޭ އެއްފަދައިން މިޝްކާގެ ކުޑަކުޑަ ހިތްވެސް ބާރުބާރަށް ތެޅެމުން ދެއެވެ. ފެރީ ތަޅުވައިގަންނަ ކޮންމެފަހަރަކު މިޝްކާ ބިރުން ދެލޯމަރާލައެވެ.\n"ދޫނީ ދެން މާގިނައިރެއް ނުވާނެ ބައްޕި ފެންނާކަށް... މިހާރު މިލެފެނީއޭ ހުޅުލެއަށް... ބައްޕި މިހާރު ހުންނާނެ މިޝީ ނުފެނިގެން.." މިޝާ ހިނިތުންވެލަމުން މިޝްކާއަށް ބުންޏެވެ. އެވަގުތު ބިރުން އިނދެވެސް މިޝްކާ ހިނިތުންވެލީ އޭނާގެ ބައްޕަ ފެންނަން އުޅޭތީއެވެ. މިހާ ކަނޑުގަދަ އިރުވެސް މިޝާ ކުޑަކުޑަ މިޝްކާ ގޮވައިގެން އެއައީ އޭނާގެ ލޯބިވާ ފިރިމީހާ މިއަދު މެލޭޝިއާއިން އަންނާތީއެވެ. ފެރީ ލެފުމާއެކު މީހުންތައް ފައިބަން ފެށިއެވެ. މިޝާވެސް މިޝްކާގެ އަތުގައި ހިފައިގެން މަޑުމަޑުން ފޭބިއެވެ. ފެރީން ފައިބައިގެން އެއާރޕޯޓް ތެރެއަށް ވަތްއިރު، ބޯޓުން ފޭބި މީހުންތައް ޓާރމިނަލް ތެރެއަށް ވަންނަނީއެވެ. މިޝާގެ ލޯ ބޭޤަރާރު ކަމާއެކީ ހޯދަމުން ދިޔައީ އޭނާގެ ލޯބިވާ ފިރިމީހާ އަފްޒަލް އެވެ. އެވަގުތު ހުދުކުލައިގެ އަތްދިގު ޓީޝާޓަކާއި ނޫކުލައިގެ ޖީންސެއްލައިގެން ހުރި ޒުވާނަކު ކޮނޑުގައި ދަބަހެއް އަޅުވާލައިގެން ހިނިތުންވެހުރެ މިޝާއާ ދިމާއަށް އަންނަތަން ފެނުނެވެ. ވީއުފަލުން މިޝާގެ ހިތްނަށައިގަތެވެ. އެއްއަހަރަށްފަހު އަނެއްކާވެސް އޭނާގެ ފިރިމީހާ ފެންނަނީއެވެ. މިހާރު ކުރިޔަށް ވުރެވެސް ރީއްޗެވެ. ހަށިގަނޑުހުރީ ކުރިއަށްވުރެވެސް ވަރުގަދަވެފައެވެ. ކުރުކޮށް ކޮށާލާފައިވާ އިސްތަށިގަނޑާއި ކޮންމެވެސް ވަރަކަށް ފަޅާފައި ހުރި ތުނބުޅީގެ ސަބަބުން ފިރިހެންވަންތަކަން އިތުރުކޮށްދީފައިވެއެވެ.\n"ހޭއި ބައްޕިގެ ދޫނި ކިހިނެއްތަ؟" އައިގޮތަށް އައިސް މިޝްކާ އުރާލަމުން ލޯތްބާއެކު އަފްޒަލް އަހާލި އެވެ. މިޝްކާ ލަދުންއިނދެފައިވެސް ބައްޕަގެ ކަރުގައި އަތްއަޅުވާލިއިރު ހުރީ އުފަލުން ފޮޅިފައެވެ. އަފްޒަލް މިޝްކާގެ ކޮލުގައި އެތައް ފަހަރަކު ބޮސްދިނެވެ. މިޝާ އަދިވެސް ހުރީ އަފްޒަލްއަށް ބަލާށެވެ. އަފްޒަލްއަށްވެސް އެކަން ފާހަގަކުރެވުނެވެ.\n" ތިހާވަރަށް ނުބަލަބަލަ.. މިއޮއް އެންމެން ތެރޭގައި.. އަހަރެންގެ ނަފްސު ކޮންޓްރޯލުން ނެއްޓިދާނެ" މިޝާ އާއި ދިމާއަށް ގުދުވެލާފައި އަފްޒަލް ވައިއަޑުން ބުނެލިއެތިން ގަތްލަދުން ވަގުތުން މިޝާއަށް އިސްޖެހުނެވެ. އަފްޒަލް އަށްމަޖާވިއެވެ.\n"މައްމި ކީއްވެތަ ބައްޕިއަށް އުއްމައެއް ނުދީ ތިހުންނަނީ؟..މިޝީވެސް ވަރަށްބައިވަރު އުއްމަދީފި މިހާރު... ދޯމިޝީ..." މިޝާގެ މޫނަށް ބަލާލަމުން އަނެއްކާވެސް އަފްޒަލް ބުންޏެވެ. މިޝްކާ އުފަލުން ބޯޖަހާލިއެވެ. މިޝާ އަނެއްކާވެސް ރަކިވެފައި ހިނިތުންވެލިއެވެ. އެއްއަތުން މިޝްކާ އުރައިގެން އަނެއްއަތުން މިޝާގެ އުނަގަނޑުގައި ހިފަހައްޓާލައިގެންހުރެ ފެރީޓާމިނެލާ ދިމާއަށް އަފްޒަލް ހިނގައިގަތެވެ. އޭރު ފުރަން ތައްޔާރުވެފައިވާ ފެރީއަށް މީހުންތައް އަރަނީއެވެ. މީހުންތަކުގެ ފަހަތުންގޮސް އަފްޒަލްމެންވެސް ފެރީއަށް އެރިއެވެ. އެވަގުތު ފަހަތުން އެރިމީހަކު މިޝާގެ ގައިގާ ޖެހިފައި މިޝާ އަރިއަޅާލިއެވެ. ނަމަވެސް އެމީހަކު ހުޝިޔާރު ކަމާއެކީ މިޝާ ވެއްޓުނަނުދީ ހިފެހެއްޓިއެވެ. އަފްޒަލް އަށް ބޭއިޚްތިޔާރުގައި އެމީހާއަށް ބަލާލެވުނެވެ.\n"ސޮރީ" އަފްޒަލްއަށް ބަލާލަމުން އެމީހާ އަވަސް އަވަހަށް ބުނެލިއެވެ.\n" އިޓްސް އޯކޭ" އަފްޒަލް ހީލަމުން އެމީހާއަށް ބުންޏެވެ. މިޝާއަށްވެސް އެވަގުތު އެމީހާއާ ދިމާ ބަލާލެވުނެވެ. އެއާއެކު މިޝާގެ ހިތް ބާރަށް ތެޅިގަތެވެ. އަވަސް އަވަހަށް އަނެއް ފަރާތަށް މޫނު އަނބުރާލީ އެމީހާއާ ދިމާ ނުބަލަން ވެގެންނެވެ. އެމީހާއަށްވެސް މިޝާގެ މޫނު ރަނގަޅަކަށް ނުފެނެއެވެ. އޭނާ އެއްވެސް ސަމާލުކަމެއް ނުދީގޮސް ފެރީތެރެއަށް ވަދެ ގޮނޑިއެއްގައި އިށީދެއްޖެއެވެ. މިޝާވެސް އަފްޒަލްގެ ފަހަތުން ގޮސް އިށީނީ އެމީހާ އިން ފަރާތް ނޫން އަނެއްފަރާތުގައެވެ. އަދިވެސް މިޝާގެ ހިތްބާރުބާރަށް ތެޅެމުންދެއެވެ. މިވީގޮތުން މިޝާއަށް އިންނަން ޖެހުނީ އެމީހާއާ ސީދާ ކުރިމަތީގައެވެ. އިސްއުފުލާ ބަލާލަންވެސް އޭނާއިނީ ޖެހިލުން ވެފައެވެ. ނަމަވެސް ބިރުން އިނދެވެސް އަދި އެއްފަހަރު އެމީހާގެ މޫނަށް މިޝާ ބަލާލިއެވެ. އެއީ ކާކުކަން ޔަގީން ކޮށްލުމުގެ ބޭނުމުގައެވެ. ހުދު ސްވިޓަރ އަކާއި ކަޅުކުލައިގެ ޖީންސް އެއްލައިގެން އިން ރީތި ޒުވާނާ އަކީ ދެވަނަ މީހެއް ނޫނެއެވެ. އެއީ ހަމަ އޭނާއެވެ. އެއީ ހަމަ ޝިފާން އެވެ. ކުރިޔަށްވުރެ ދޮންވެފައި ހަށިގަނޑުވެސް ބިޔައެވެ. އެފަން އިސްތަށިގަނޑުވަނީ ކަންފަތަށް ވުރެވެސް ތިރިޔަށް ދިގުކޮށްލާފައެވެ. އިސްދަށަށް ޖަހައިގެން އިންއިރު އޭނާގެ ސަމާލުކަން ހުއްޓިފައިވަނީ އަތުގައި އޮތްފޯނަށެވެ.\nޝިފާން އަށް މިޝާ ނުފެނުނު ކަމުގައި ވިޔަސް މިޝާއިނީ ޝިފާން ފެނި އަތްފައި ފިނިވެފައެވެ. ހިތުގެ ތެޅުންވެސް ހިނދެއް ހިނދަކަށް ގަދަވަމުން ދިޔައެވެ. ފޯނާކުޅެން އިނދެފައި ޝިފާން ކުއްލިއަކަށް އިސްއުފުލާލިއެވެ. މިޝާ އަވަސް އަވަހަށް އިސްޖެހީ ޝިފާންއަށް އޭނަ ފެނިދާނެތީއެވެ. ދުވަހުގެ ފިނިކަމާއި ހިތުގައި އުފެދިފައިވާ ބިރުގެ ސަބަބުން މިޝާއިނީ ގަނޑުވާން ކައިރިވެފައެވެ. ކަނޑުގައި ނަގާ ބިޔަރާޅުތަކަށް ވުރެ ވަރުގަދަ ހައިޖާނެއް އޭނާގެ ހިތުގައިވަނީ އުފެދިފައެވެ. އަފްޒަލްއާއި ގާތަށްޖެހި އަފްޒަލްގެ އަތުގައި ހިފައި މިޝާއަށް ބާރުކުރެވެމުން ފިތެމުންދިޔައީ ބޭއިޚްތިޔާރުގައެވެ. ހީވަނީ އަފްޒަލްގެ އުނގުތެރެއަށް ވަދެފިލަން އުޅޭހެންނެވެ. މިޝާއަށް ވަމުންދާގޮތް ފެނުމުން އަފްޒަލް ހީކުރީ މިޝާ މާބޮޑަށް ހީކަރުވައިގަތީ ކަމަށެވެ. އަފްޒަލް މިޝާގެ އުނަގަނޑުގައި ހިފައި އަދިވެސް ބޮޑަށް ގަޔާ ކައިރިކޮށްލިއެވެ.\n"ބޭބީ.... ގެޔަށްދާންދެން ކެތްވާނެތަ؟....ބޭބީ ތިއުޅޭގޮތުން މިއެންމެންގެ ތެރޭގަ ކުރަންނުވާ ކަމެއްވެސް އަހަރެންނަށް ކުރެވިދާނެ. އޭރުން ޝޯޝަލް މީޑިއާއަށް އަހަރެމެންގެ ރޮމޭންޓިކް ޕިކްސް ތަކާ ވީޑިއޯތައް އަރާ، އިސާހިތަކު އަހަރެމެން މަޝްހޫރު ވެދާނެ..... ދުވަސްކޮޅަކުން ޖިސްމު3ކުޅެންވެސް އަހަރެމެންނަށް ފުރުސަތު ލިބިދާނެ...." މިޝާގެ ކަންފަތްދޮށުގައި ވައިއަޑުން އަފްޒަލް ވާހަކަ ދެއްކިއެވެ. ބިރުން އިންނަމަވެސް އަފްޒަލްގެ ވާހަކަތަކުން މިޝާއަށް ހެވުނެވެ. މިޝާ އަފްޒަލް ދެކެ އެންމެ ގަޔާވާ ސިފައަކީ އެއީއެވެ. މިޝާގެ ތުންފަތަށް ހިނިތުންވުން ވެރިކުރުވުމަކީ އަފްޒަލްއަށް މާބޮޑުކަމެއް ނޫނެވެ. މިޝާ އުފަލުގައި ބެހެއްޓުމަކީ އަފްޒަލްގެ ދިރިއުޅުމުގެ އެންމެ މުހިއްމު އެއްބައެވެ. އަފްޒަލް މިޝާދެކެ އިންތިހާއަށް ލޯބިވެއެވެ. އަފްޒަލްގެ ހުންނަ ސަމާސާ މިޒާޖުގެ ސަބަބުން އަފްޒަލް ދެކެ ލޯބިވާމީހުންވެސް ވަރަށް ގިނައެވެ.\nމިޝާ އިނީ ފެރީ މާލެއަށް ލެފޭލެއް ލަސްވެގެންނެވެ. އޭނާ ބޭނުންވަނީ ވީ އެންމެ އަވަހަކަށް ޝިފާންގެ ލޯމަތިން ދުރަށް ދިއުމަށެވެ. ޝިފާން އަށް އޭނާ ފެނުމުގެ ކުރިންނެވެ. އެންމެ ހިނދުކޮޅަކަށްވެސް އެއިންސާނާގެ ސޫރަ ދެކޭކަށް އޭނާ ބޭނުމެއް ނޫނެވެ. މިޝާ އޭނާގެ ޝޯލްގެ އެއްކަންގަނޑުން އަނގަމަތި ފޮރުވައިގެން އިނީ ފަހަރެއްގައިވެސް ޝިފާންއަށް އޭނާ އެނގިދާނެތީއެވެ. ނަމަވެސް ޝިފާން އަކަށް އެއްވެސް ކަމެއް ރޭކާ ނުލައެވެ. އެހެން އިންދައި މިޝްކާގެ އަތުގައި އޮތް ކުޑަބޯޅައެއް ވެއްޓި އެނބުރެމުން ގޮސް ހުއްޓުނީ ޝިފާންގެ ފައިބުޑުގައެވެ. ޝިފާން ސިހިފައި ފައިދަށް ބަލާލުމަށްފަހު ބޯޅަނެގިއެވެ.\n" ބައްޕީ ކޮއްކޮގެ ބޯޅަ" މިޝްކާ ބޯޅައަށް އަތްދިއްކޮށްލަމުން އަފްޒަލް ގާތުގައި ބުންޏެވެ. ޝިފާންއަށް އެމަންޒަރު ފެނުމުން ހިނިތުންވެލާފައި ތެދުވެގެން އައިސް މިޝްކާގެ އަތަށް ބޯޅަދިނެވެ. މިމަންޒަރު ފެނިފައި މިޝާ އިނީ ބިރުން ވިރިވިރިއެވެ. މިޝްކާ ޝިފާންއާ ދިމާ ބަލާލައިފައި ރަކިގޮތަކަށް ހީލިއެވެ.\n" އަވަހަށް ތޭންކްސް ބުނޭ ބޭބެއަށް!" މިޝްކާއަށް ބަލާލަމުން އަފްޒަލް ބުންޏެވެ.\n" ތޭންކްސް" ލޯބިއަޑަކުން މިޝްކާ އެހެން ބުނުމުން ޝިފާން ހީލާފައި މިޝްކާގެ ކޮލުގައި ކޮއްޓާލިއެވެ. ޝިފާން ގޮސް އޭނާ ކުރިންވެސް އިންތަނުގައި އިށީންނަންދެން މިޝާ އިނީ މޫނު ނުފެންނަވަރަށް އިސްޖަހައިގެންނެވެ. ނަމަވެސް ޝިފާން މިޝާއާ ދިމާބަލާވެސް ނުލައެވެ. އޭނާއާ ފިލަން މީހަކު އުޅޭކަމެއްވެސް އޭނާ ނުދެނަހުއްޓެވެ.\nފަނަރަވަރަކަށް މިނެޓްގެ ދަތުރަކަށްފަހު މާލެ އާދެވިއްޖެއެވެ. ފެރީން މީހުންތައް ފައިބަން ފެށުމާއެކު މިޝާވެސް އަވަހަށް ތެދުވިއެވެ.\n"އަދި މަޑުކޮށްބަލަ!....މީހުންތައް މަދުވީމަ ދާނީ.." އަފްޒަލް މިޝާގެ އަތުގައި ހިފައި ކުރިންވެސް އިންތާގައި ބޭންދިއެވެ. ޝިފާންވެސް އަދިވެސް ތެދުވާކަށް ނޫޅެއެވެ. އޭނާވެސް އެއިންނަނީ މީހުންތައް މަދުވީމަ ފައިބަން ކަމަށެވެ. މީހުންތައް މަދުވުމުން އަފްޒަލްއާއި މިޝާވެސް ފޭބިއެވެ. އެންމެން ފައިބާ ނިމުމުން އެންމެ ފަހުން ޝިފާން ތެދުވިއެވެ. އަދި އޭނާގެ ދަބަސް ކޮނޑުގައި އަޅުވާލައިގެން ފައިބަން ތައްޔާރުވިއެވެ. ކުރިޔަށް އެޅިފިޔަވަޅާއެކީ އޭނާ ހުއްޓުނީ ކޮންމެވެސް އެއްޗަކަށް އެރުނުހެން ހީވެގެންނެވެ. ޝިފާން ބޫޓު ހިއްލާލާއި ބަލާލިއިރު އޭނާގެ ފައިދަށުގައި އޮތީ ރަން ކެވެލި ކޮޅެކެވެ. އޭނާ ގުދުވެފައި އެކެވެލިކޮޅު ނެގިއެވެ. އެއީ ދާދި ދެންމެއަކު އޭނާއަށް ފެނުނު ކުޑަ އަންހެން ކުއްޖާގެ ފައިގައި އަޅާފައި އޮތް ކެވެލިފަށެކެވެ. ޝިފާން އަވަސް އަވަހަށް ފެރީން ފޭބީ އެކުއްޖާ ގޮވައިގެން ތިބި ދެމަފިރިން ފެނޭތޯއެވެ. ނަމަވެސް އޭނާއަށް ފޭބުނުއިރު އެމީހުން ތަންކޮޅެއް ދުރުގައި އޮތްކާރަކަށް އަރަނީއެވެ. ޝިފާން ވަރަށް ހަލުވިކަމާއެކީ އެދިމާއަށް މިސްރާބުޖެހިއެވެ. ނަމަވެސް އޭނާއަށް ދެވެން ވާއިރަށް ކާރު ދުއްވާލައިފިއެވެ.\nގެޔަށް އާދެވުނުއިރު މިޝްކާއަށް އޮތީ ނިދިފައެވެ. މިޝާ ތަންމަތި އަޅާލުމުން އަފްޒަލް މިޝްކާ ބޭއްވުމަށްފަހު އެނދުގައި އޮށޯވެލިއެވެ.\n"ބޭބީ...އާދެބަލަ ބައްދާލަން.....ތިހުރީ ވަރަށްބޮޑަށް ފިނިވެފައެއްނު..." މިޝާއާ ދިމާއަށް އަތްދިއްކޮށްލަމުން އަފްޒަލް ބުންޏެވެ. މިޝާވެސް ހުރީ އެފަދަ ފުރުސަތަކަށް ބޭނުންވެފައެވެ. އޭނާ މަޑުމަޑުން ގޮސް އަފްޒަލްގެ އަތުތެރެއަށްވަދެ ބޮނޑިވެލިއެވެ. ދެހަށިގަނޑުގެ ހޫނުން އެކަކު އަނެކަކު ހީފިލުވައިދޭން ފެށިއެވެ. އެއް އަހަރު ދުވަހު ދުރުގައި އުޅެން ވުމުން ދެމީހުންވެސް ތިބީ ކެތްތެރިކަން ކުޑަވެފައެވެ. އެކަކު އަނެކަކަށް ނުލާހިކު ބޭނުން ވެފައެވެ. ދެމަފިރިން އެކުގައި އުފާވެރި ވަގުތުކޮޅެއް ހޭދަކޮށްލުމުން މިޝާގެ ހިތުގައިވާ ނުތަނަވަސް ކަންވެސް ފިލާ ހިނގައްޖެއެވެ. ކުޑަ ވަގުތު ކޮޅަކަށް ނަމަވެސް ޝިފާންގެ މަތިން ހަނދާން ނެތިއްޖެއެވެ. މިޝާ ތެދުވެ ގައިގައި ތުވާލި އޮޅާލައިގެން ފާޚާނާ އާ ދިމާއަށް ހިނގައި ގަތެވެ. އެވަގުތު އަފްޒަލް ތެދުވެ މިޝާ އަތްދަނޑިމައްޗަށް އުފުލާލައިގެން ގޮސް ފާޚާނައަށް ވަދެއްޖެއެވެ. ދެމީހުން އެކީގައި ހޫނުފެނުން ފެންވަރާ ތާޒާވެލިއެވެ.\n"ވަރަށް ހައިވެއްޖެ.. ކާއެއްޗެއް ނުދީ ބަހައްޓާފަ، ހުރި އެނާރޖީކޮޅުވެސް އަތުލައިފި... ދެން އަވަހަށް ދީބަލަ ކާއެއްޗެއް..." ސޯޓެއް ލައިގެން ސިޓިން ރޫމަށް ނުކުމެ ސޯފާއަށް ވެއްޓިގަންނަމުން އަފްޒަލް ބުންޏެވެ. މިޝާ ހިނިތުންވެ ހުރެ ބަދިގެއަށް ގޮސް ކެއުން ތައްޔާރުކޮށްލިއެވެ. ދެމީހުން ކާންފެށިތަނާހެން މިޝާގެ ފޯން ރިންގްވިއެވެ. ފޯނުކުރީ މިޝާގެ މަންމަ މީޒާއެވެ.\n" ހަލޯ....މަންމާ ކީކޭ؟" ފޯނު ނެގުމާއެކު މިޝާ ބުންޏެވެ.\n"މިއަދު މިގެޔަށް އަންނާނަމޭ ބުނެފަ ޚަބަރެއްނުވީމަ މިބަލާލީ..... އިޝާވެސް ބުނެފި ދޮންތި ކޮބާހޭ..... އިޝާގެ އުފަންދުވަހެއްނު..... ކޮންމެހެންވެސް މިޝީ ގޮވައިގެން އަންނަންވާނެ.... އިޝާ ބުނީ ދޮންތިއާ މިޝީއާ ނައިސްފިނަމަ ކޭކެއްވެސް ނުފަޅާނަމޭ...... ދަރިފުޅު އަންނައްޗޭ...."\n"އާނ.. މަންމާ! ދެވޭތޯ ބަލާނަން...." ކިތަންމެ ދާހިތްނުވިޔަސް މަންމަގެ ހިތްހަމަ ޖައްސައިދިނުމަށްޓަކައި މިޝާ ދާން އެއްބަސްވިއެވެ.\n" އާނ! އަދި މަންމަ ހަނދާން ނެތިފައޭ މިހުރީ.... އަފްޒަލްވެސް މިއަދުއާދޭ ދޯ.... އޭނަވެސް ގޮވައިގެން އަންނާތި!" މަންމަ ފޯން ބޭއްވިއިރު މިޝާގެ މޫނަށްވަނީ ނުތަނަވަސް ކަންވެރިވެފައެވެ. އަނެއްކާވެސް ޝިފާންގެ މަތިން ހަނދާންވެ އެމޫނުގައިވާ އުފާވެރިކަން ގެއްލިއްޖެއެވެ.\n"ކިހިނެއްވީ؟ މަންމަ ކީކޭބުނީ؟..." މިޝާގެ މޫނަށް ބަލަންއިނދެ އަފްޒަލް ސުވާލުކޮށްލިއެވެ.\n"މަންމަ ބުނީ އިޝްކޮގެ ބާރތްޑޭ ޕާޓީއަށް ދާށޯ މިޝީއާ އަފޫވެސް ގޮވައިގެން..... އެކަމު އަހަރެން އެހާ ދާހިތެއްނުވޭ..... އެހާގިނަ މީހުން ތިބޭ ތަންތަނަށް ދިޔައީމަ ހާސްވާގޮތްވަނީ...." މިޝާ ބޭނުމީ އެތަނަށް ނުގޮސްވާނެ ގޮތެއްވޭތޯ ބަލާށެވެ.\n"ދެން އެކަމަކު މަންމައާ ކޮއްކޮވެސް ދެރަވާނެއްނު ނުދިޔައީމަ...... ގޮސްލާފަ ގިނައިރުނުވެ އަންނާނީއޭ.... އޯކޭއެއްނު!" މިޝާގެ ބުރަކަށީގައި ފިރުމާލަމުން އަފްޒަލް ބުންޏެވެ. މިޝާވެސް ހިނިތުންވެލަމުން ބޯޖަހާލިއެވެ. ނަމަވެސް އޭނާ އެއްގޮތަކަށްވެސް އެގެއަށްދާކަށް ބޭނުމެއް ނުވެއެވެ. އަނެއްކާވެސް އޭނާ އެންމެ ދެކެންބޭނުން ނުވާމީހުންގެ ކުރިމައްޗަށް ދާން ޖެހޭތީއެވެ. މަންމަ އާއި ކޮއްކޮ ދެކެ ކިތަންމެ ލޯބިވިޔަސް އޭނާ އެމީހުނާ ދުރުގައި އުޅެނީވެސް އެސަބަބަށްޓަކައެވެ. ނަމަވެސް ތާއަބަދު އެމީހުނާއި ފިލައިގެންވެސް އުޅޭނީ ކިހިނެއް ހެއްޔެވެ؟\nހަވީރު ހަތަރެއް ޖެހިތަނާ މިޝާއާއި އަފްޒަލް މިޝްކާ ގޮވައިގެން ގެއިން ނުކުތީ މަންމަމެން ގެޔަށް ދިއުމަށްޓަކައެވެ. ގެއިން ނުކުތީއްސުރެ މިޝާގެ ހިތްބާރުބާރަށް ތެޅެމުންދިޔައެވެ. ހެންވޭރު "ސިޓީ ހައުސް" ކައިރިއަށް ކާރުމަޑުކޮށްލުމާއެކު ތެޅިތެޅި އޮތްހިތަކާއެކީ މިޝާ ކާރުން ފޭބިއެވެ. އަފްޒަލްވެސް މިޝްކާ އުރާލައިގެން ކާރުން ފޭބިއެވެ. ފަސްބުރިއަށް ނަގާފައިވާ އެރީތި އުސް އިމާރާތަށް މިޝާ ނަޒަރު ހިންގާލިއެވެ. އެއީ އެތަނެއްގައި އޭނާގެ ހިތިމާޒީގެ އެތައް ހަނދާންތަކެއް ފޮރުވިފައިވާ ބިރުވެރިތަނެކެވެ. އޭނާއަށް ވެގެން ވާނަމަ ދުވަހަކުވެސް އެއިމާރާތު ހަތަރުފާރުން އެތެރެއަކަށް ނުވަންނާނެއެވެ. ނަމަވެސް އޭނާގެ ލޯބިވާ މަންމައަށްޓަކައި އަދިވެސް އެތަނަށް ވަންނަން އޭނާއަށް މަޖުބޫރެވެ.\nގޭޓުން އެތެރެއަށް އެޅި ފުރަތަމަ ފިޔަވަޅާއެކުވެސް މިޝާއަށް ހުއްޓެވުނީ، ފޯނުން ވާހަކަ ދައްކަމުން ގޭޓާދިމާއަށް އަންމަނުންދިޔަ ޝިފާން ފެނުމުންނެވެ. މިޝާ އަވަސް އަވަހަށް އަނެއްފަރާތަށް އެނބުރުނީ ޝިފާންއަށް ނުފެންނަން ވެގެންނެވެ. ޝިފާން އެމީހުންނާ ދިމާ ބަލާވެސް ނުލާ އެދިޔަ ގޮތަށް ގޮސް އޭނާގެ ސައިކަލަށް އަރާ ސްޓާރޓްކޮށްލިއެވެ. މިޝާއަށް ފުންނޭވާއެއް ދޫކޮށްލެވުނެވެ. މިޝާއަށް ވީގޮތްފެނި އަފްޒަލް ފުންނަޒަރަކުން މިޝާއަށް ބަލާލުމަށްފަހު ޝިފާންއަށް ބަލާލިއެވެ. އެއީ އަފްޒަލްއަށް ކޮންމެވެސް ތާކުން ފެނުނު މީހެއްހެން ހީވިއެވެ. ނަމަވެސް އެއީ ކޮންތާކުން ކަމެއް އޭނާއަކަށް ހަނދާނެއް ނުވިއެވެ. މިޝާ އަދިވެސް އެއްފަހަރު ޝިފާން ދިޔަދިމާއަށް ބަލާލުމަށްފަހު ގޭޓުން އެތެރެއަށް ވަނެވެ. އަފްޒަލްވެސް މިޝާގެ ފަހަތުން ވަނެވެ. ދެމީހުން އެކުގައި ގޮސް ލިފްޓަށް އެރިއެވެ. ލިފްޓް ހުއްޓުނީ އިމާރާތުގެ ތިންވަނަ ބުރިއަށެވެ. އެއީ އޭނާގެ މަންމަ އުޅޭބައެވެ.\nދޮރުކައިރިއަށް ހުއްޓި ރަނގަބީލު އެޅުމާއެކީ ދޮރުހުޅުވައިފިއެވެ. ފިނިފެންމަލެއްފަދަ ގަދަފިޔާތޮށި ކުލައިގެ ޕާޓީ ހެދުމުގައި އުފަލުން ފޮޅިފައި އޭނާގެ ކޮއްކޮ އިޝާ ހުއްޓެވެ.\n"ދޮންތީ! މިޝީ.." އިޝާ އުފަލުން ހަޅޭއްލަވައިގެންފައި މިޝާގެ ގައިގާ ބައްދާލިއެވެ.\n"އައްދޭ ބާރތްޑޭ ގާރލް ހާދަ ރީއްޗޭ.... ހީވަނީ ހަމަޕަރީއެއްހެން ދޯ މިޝީ.... ކުޑައްތަ ހީވަނީހަމަ ޕަރީއެއްހެން" މިއަދު ފަނަރަ އަހަރުފުރޭ އޭނާގެ ލޯބިވާ ކޮއްކޮއަށް މިޝާ ތައުރީފްކޮށްލިއެވެ.\n"މީ މިޝީގެ ޕަރީކުޑޫއޭ ދޯ ދޫނީ...." މިޝްކާ އުރާލުމަށްފަހު ކޮލަށް ދޮނެއްދެމުން އިޝާ ބުންޏެވެ. މިޝްކާވެސް ހެވިލާފައި އޭނާގެ ކުޑައްތަގެ ކަރުގައި އަތްއަޅުވާލިއެވެ.\n"ހައި...ދޮންތަބޭ!....ދޮންތަބޭ ހާދަ ހޭންޑްސަމްއޭ މިހާރު.....ވަރަށް ދޮންވެސް ވެއްޖެދޯ!" އަފްޒަލްގެ މުލައްދަނޑީގައި އަތްއަޅުވާލަމުން އުފާވެލާފައި އިޝާ ބުންޏެވެ. އިޝާގެ އުމުރުން އަށް އަހަރުން ފެށިގެން އިޝާ އަފްޒަލް ދަނެއެވެ. އެހެންކަމުން އެދެމެދުގައި ވަރަށް ގާތް ގުޅުމެއްވަނީ އުފެދިފައެވެ. އެގުޅުން އިތުރަށް ބަދަހިވީ އަފްޒަލް މިޝާއާ ކައިވެނި ކުރުމުންނެވެ. ބޭބެއެއްގެ ފަރާތުން އިޝާ ބޭނުންވި ލޯބި އެންމެ ފުރިހަމައަށް އަފްޒަލްގެ ފަރާތުން ލިބެމުން ދެއެވެ. އިޝާގެ ދޮންބެ ޝިފާންގެ ފަރާތުންވެސް އެފަދަ ގާތްކަމެއް އިޝާ އަކަށް ނުލިބެއެވެ.\n"ކޮބާ އަދިވެސް މިތާތަ ތިބެނީ..... ޕާޓީ އޮތީ މަތީގަ.... ހިނގާ އެތަނަށްދާން..... މިހާރު އީޝްގެ ބައްޕަ ހުންނާނެ ލަސްވެފަ..... މެހެމާނުން އަންނަން ވާއިރަށް އަހަރެމެން ތިބެންޖެހޭނީ ތައްޔާރަށެއްނު....." މިޝާގެ މަންމަ ބޭރަށް ނުކުމެ އެމީހުން ފެނިގެން ބުންޏެވެ. އެންމެން އެކީ ލިފްޓަށް އެރީ މައްޗައް ދިއުމަށްޓަކައެވެ. ލިފްޓްގެ ދޮރު ހުޅުވުނުއިރު އިޝާގެ ބައްޕަ ލަސްވެގެން އިޝާ ބަލާ ތިރިޔަށްދާން އަންނަނީއެވެ.\n"ބައްޕަ މިހާރު މިއުޅެނީ ދަރިފުޅު ލަސްވެގެން ތިރިޔަށްދާން ވެގެން..... މިއަދު ހާދަ ރީއްޗޭ ބައްޕަގެ ޕްރިންސެސް." އިޝާގެ ކޮނޑުގައި އަތްއަޅުވާލަމުން ހެވިފައިހުރެ އާސިމް ބުންޏެވެ.\n"އަނހާ! އަފްޒަލް އައީ ކޮންއިރަކު؟..... ކާފަގެ މިޝީވެސް އެބައިންތަ..." އަފްޒަލް ފެނިގެން ހިނިތުންވެލާފައި އާސިމް އަހާލިއެވެ. އަދި މިޝްކާ އުރާލާފައި ލޯބިކޮށްލިއެވެ. މިޝާ ހުރީ އިސްޖަހައިގެންނެވެ.\n"ދަރިފުޅާ ކިހިނެއްތަ؟..." މިޝާއާ ދިމާއަށް އެނބުރެމުން މަޑުމައިތިރި ކަމާއެކީ އާސިމް އަހާލިއެވެ. މިޝާ ރަނގަޅޭ ބުނެ ހިނިތުންވެލިއެވެ. ނަމަވެސް އެހިނިތުން ވުމުގައިވަނީ ބީރައްޓެހިކަމެވެ. އެކަމުންވެސް އެދެމީހުންގެ މެދުގައިވާ ދުރުކަން ކިތަންމެ ރަނގަޅަކަށްވެސް ހާމަވެގެން ދެއެވެ. އާސިމް އެދުރުކަން ކަނޑުވަން ކިތަންމެ ވަރަކަށްވެސް މަސައްކަތް ކޮށްފިއެވެ. ނަމަވެސް މިޝާގެ ހިތުން އޭނާއަށް އަދިވެސް ބައްޕަގެ ޖާގައެއް ނުހޯދުނެވެ. މިޝާގެ ހިތުގައި އާސިމްއަށްޓަކައި ޖާގައެއް ނުދެވުނީ އެއީ އޭނާގެ ދޮންބައްޕައަށް ވީމައެއް ނޫނެވެ. ނަމަވެސް އޭނާގެ މާޒީގައި ކަންތައް ހިނގާފައިވާ ގޮތުންނެވެ. އެހިތި މާޒީ ހަނދާން ނައްތާލުމަކީ މިޝާއަށް ދުވަހަކުވެސް ވާނެކަމެއް ނޫނެވެ. މިއަދު ދޮން ބައްޕަ ކިތަންމެ ލޯބިން އޭނާއާ ވާހަކަ ދެއްކިޔަސް އެހިތުގައި އެޅިފައިވާ ކޫރުންތަކެއް ފިލައިގެންނެއް ނުދާނެއެވެ.


ރާއްޖެއަށް އެހީވަނީ ނިކަމެތިކޮށް، ނުއުފުލޭ ވަރުގެ ދަރަންޏެއް އަޅުވާކަށް ނޫން: މޯދީ – Haftha\nރާއްޖެއަށް އެހީވަނީ ނިކަމެތިކޮށް، ނުއުފުލޭ ވަރުގެ ދަރަންޏެއް އަޅުވާކަށް ނޫން: މޯދީ\nރާއްޖޭގެ ތަރައްގީގެ މަޝްރޫއުތަކަށް އިންޑިއާއިން އެހީވަނީ ގައުމު ނިކަމެތިކޮށް، އަންނަން އޮތް ޖީލުތަކަށް ނުއުފުލޭ ވަރުގެ ދަރަންޏެއް އެޅުވުމުގެ ބޭނުމުގައި ނޫން ކަމަށް އިންޑިއާގެ ބޮޑުވަޒީރު ނަރެންދުރަ މޯދީ ވިދާޅުވެއްޖެއެވެ.\nރާއްޖެއަށް ކުރައްވާ ފުރަމާނަ ދަތުރުފުޅުގައި ރައްޔިތުން މަޖިލީހުގައި މިރޭ ތަގުގީރު ކުރައްވަމުން މޯދީ ވިދާޅުވީ، އިންޑިއާއިން ގެންގުޅޭ ސިޔާސަތުގެ ދަށުން މުޅި ދުނިޔެއާމެދު ދެކެނީ އެއް އައިލާއެއްގެ ގޮތުގައި ކަމާށާއި އިންޑިއާއިން ހާސިލްކުރެވޭ ކަންކަން ދުނިޔެ އަދި ވަކިން ހާއްސަކޮށް އަވަށްޓެރިންނާއެކު ހިއްސާ ކުރަމުން އަންނަ ކަމަށެވެ.\nއެގޮތުން އިންޑިއާ އާއި ރާއްޖެއާ ދެމެދު ތަރައްގީގެ ގުޅުމުގެ ބޭނުމަކީ ގައުމު ބާރުވެރިކުރުވުން ކަމަށާއި އެއީ ރާއްޖެއިން އިންޑިއާއަށް ބަރޯސާކުރާ މިންވަރު އިތުރުކުރުން ނޫން ކަމަށް ވެސް އެމަނިކުފާނު ވިދާޅުވިއެވެ.\n” އަޅުގަނޑުމެންގެ ތަރައްގީގެ ގުޅުމުގެ ބޭނުމަކީ މީހުން ބާރުވެރިކުރުވުން. އަދި އެ މީހުން ބަލިކަށިކޮށް އަޅުގަނޑުމެންނަށް ބަރޯސާކުރާ ވަރު އިތުރުކުރުމެއް ނޫން. އަދި އަންނާން އޮތް ޖީލުތަކުގެ ކޮނޑުގައި ނޫފުލޭ ފަދަ ބޮޑެތި ދަރަނިތައް އެޅުވުމަށް ކުރާ ކަމެއް ވެސް ނޫން،” ހިންދީ ބަހުން ވާހަކަފުޅުދައްކަވަމުން މޯދީ ވިދާޅުވިއެވެ.\nއަދި ވިދާޅުވީ، އަވަށްޓެރިންނަށް ހިދުމަތް ކުރުމުގައި ވަކި ހައްދެއް ނޯންނާނެ ކަމަށް އެގައުމުގެ މިނިވަންކަމުގެ ބާނީ މަހާތުމާ ގާންދީ ވިދާޅުވެފައިވާ ކަމަށާއި އެގޮތުން އަވަށްޓެރިންނަށް އެހީތެރިވުމުގައި އިންޑިއާއިން ގެންގުޅޭ ސިޔާސަތު ބިނާކޮށްފައިވަނީ އެ އިރުޝާދުގެ މައްޗަށް ކަމަށެވެ.\nރާއްޖެ އާއި އިންޑިއާ ގުޅިގެން ކުރެވެން އޮތް އެންމެ މުހިންމު މަސައްކަތަކީ ސަރަހައްދުގެ ސަލަމަތާއި ރައްކާތެރިކަން ކަށަވަރު ކުރުންކަން ފާހަގަކުރައްވާ މޯދީ ވިދާޅުވީ، ސަރަހައްދުގެ ސަލާމަތާއި ރައްކާތެރިކަމަށް ގުޅިގެން މަސައްކަތް ކުރުމަކީ އިންޑިއާ އާއި ރާއްޖެއަށް ލިބިފައި އޮތް ރަނގަޅު ފުރުސަތެއް ކަމަށެވެ.\nއަދި ޓެރަރިޒަމާ ހަނގުރާމަ ކުރުމުގައި ވެސް ދެ ގައުމުން ގުޅިގެން މަސައްކަތްކުރަންޖެހޭ ކަމަށާއި އެކަމުގައި ރަނގަޅު ރަހްމަތްތެރިންގެ މިސާލެއް ދެ ގައުމު ގުޅިގެން ދުނިޔެއަށް ދެއްކިދާނެ ކަމަށް ވިދާޅުވިއެވެ.\nމޯދީ އިތުރަށް ވިދާޅުވީ އަވަށްޓެރިންގެ ގޮތުގައި ތިބުމަށް އިންޑިއާ އަށާއި ރާއްޖެއަށް އެކަށޭނެ މާހައުލެއް ތަނަވަސް ކުރުމުގެ ފުރުސަތު ލިބިފައިވާ ކަމަށެވެ.\nއެގޮތުން އިންޑިއާއާއި އެގައުމުގެ ރައްޔިތުން އަބަދުވެސް ތިބޭނީ ރާއްޖޭގެ ޑިމޮކްރަސީ ވަރުގަދަ ކުރުމަށްޓަކައި ރާއްޖޭގެ ރައްޔިތުންނާ އެކުގައި ކަމަށާއި ރާއްޖެއަކީ އަވަށްޓެރިގެ ތެރެއިން އެންމެ ގާތް އެކުވެރިޔާ ކަމަށް މޯދީ ވިދާޅުވިއެވެ.


ނޫސް ބަޔާން: މޯލްޑިވްސް ޕޮލިސް ސަރވިސްގެ ފަރާތުން ރައްޔިތުންނާ މެދު ޤާނޫނާ ޚިލާފަށް ޢަމަލުކުރުން ކުށްވެރިކޮށް އެމްޑީޕީން ނެރޭ ބަޔާން – Maldivian Democratic Party\nނޫސް ބަޔާން: މޯލްޑިވްސް ޕޮލިސް ސަރވިސްގެ ފަރާތުން ރައްޔިތުންނާ މެދު ޤާނޫނާ ޚިލާފަށް ޢަމަލުކުރުން ކުށްވެރިކޮށް އެމްޑީޕީން ނެރޭ ބަޔާން\nމޯލްޑިވްސް ޕޮލިސް ސަރވިސްގެ ފަރާތުން ރައްޔިތުންނާ މެދު ޤާނޫނާ ޚިލާފަށް ޢަމަލުކުރާތީ އާއި ރައްޔިތުންނަށް އަނިޔާކުރާތީ އެކަމާ އިހްތިޖާޖް ކުރުމުގެ ގޮތުން3މާޗް 2012 ދުވަހު ނުކުތް ގިނައަދަދެއްގެ މީހުން އެދުވަހު އިރުއޮއްސި 6:30 އިން ފެށިގެން ފުލުހުންވަނީ ޤާނޫނާ ޚިލާފަށް ހައްޔަރުކޮށްފައެވެ. މިގޮތުން ހައްޔަރުކޮށްފައިވާ މީހުންގެ މައުލޫމާތު ހޯދުމަށް މިޕާޓީގެ ލޯޔަރު ފުލުސްއޮފީހަށް ދިއުމުން އެމައުލޫމާތުވަނީ4މާޗް 2012 ދުވަހުގެ 1:30 ވަންދެން ހިފަހައްޓާފައެވެ. އަދި، ކުށެއްގެ ތުހުމަތުގައި ހައްޔަރުކުރެވިފައިވާ މީހުންނަށް ޤާނޫނުއަސާސީއިން ކަށަވަރުކޮށްދޭ ޤާނޫނީ ވަކީލެއްގެ އެހީތެރިކަން ލިބިދިނުމުގެ ޙައްޤުން އެމީހުންވަނީ މަޙްރޫމުކޮށްފައެވެ.\nމީގެ އިތުރުން، ފުލުހުން ހައްޔަރުކުރިކަމުގެ މައުލޫމަތު މިޕާޓީއަށް ލިބިފައިވާ މަދު މީހުން ބަންދުކޮށްފައިވަނީ ޤާނޫނާ ޚިލާފަށް ކަން ކަނޑައަޅުއްވައިދެއްވުމަށް އެދި މިޕާޓީގެ ލޯޔަރުން ވަނީ ކްރިމިނަލް ކޯޓަށް މައްސަލަ ހުށަހެޅުމަށް މަސައްކަތް ކޮށްފައެވެ. މިގޮތުން،3މާޗް 2012 ދުވަހުގެރޭ 10:50 އިން ފެށިގެން ކްރިމިނަލް ކޯޓުގެ ރަޖިސްޓަރާރއަށް ތަކުރާރުކޮން ގުޅުމުންވެސް ފޯނު ނުނެންގެވިކަމާއި، ކްރިމިނަލް ކޯޓުގެ އިސްޤާޟީގެ ފޯނު ނިންވާލައްވާފައި އޮތްކަމާއި، އުއްތަމަ ފަނޑިޔާރުވެސް ފޯނަށް ޖަވާބު ނުދެއްވިކަން މިޕާޓީން ހިތާމަޔާއެކު ފާހަގަކުރަމެވެ. ސުޕްރީމް ކޯޓުން ބެއްލެވި އަބްދުﷲ ޔާމީން އާއި ޤާސިމް އިބްރާހީމް މޯލްޑިވްސް ޕޮލިސް ސަރވިސް އިން ހައްޔަރުކުރި މައްސަލަ ބެއްލެވި ޤަޟިއްޔާގައި، މިބާވަތުގެ މައްސަލަތައް ކޮންމެ ހިނދެއްގައިވެސް ބެލޭނޭ ނިޒާމެއް ކްރިމިނަލް ކޯޓުގައި ޤާއިމުކޮށްފައި އޮންނަންވާނެކަމަށް ކަނޑައަޅުވާފައި އޮވެ، މިފަދަ ނިޒާމެއްގެ ދަށުން ޣައްސާނު މަޢުމޫނާއި މުޙައްމަދު ޖަމީލު އަޙްމަދާއި ފަނޑިޔާރު އަބްދުﷲ މުޙައްމަދުގެ މައްސަލަތަށް ހިނދުން ހިނދަށް ކްރިމިނަލް ކޯޓުންނާއި ދިވެހިރާއްޖޭގެ ހައި ކޯޓުންނާއި ދިވަހިރާއްޖޭގެ ސުޕްރީމް ކޯޓުން ބައްލަފައި ވީހިނދުވެސް، ގިނަ އަދަދެއްގެ އާދައިގެ ދިވެހި ރައްޔިތުންތަކެއް މައްސަލަ ހުށަހެޅުމަށް ކްރިމިނަލް ކޯޓުގެ ރަޖިސްޓްރާ ޢަލީ އާދަމްވަނީ ރޭގަނޑު ކޯޓު ހުޅުވައިދިނުމަށް އިންކާރުރައްވާފައެވެ. އަދި، ޤަނޫނާ ޚިލާފަށް ހައްޔަރުކުރެވޭ އާދައިގެ ރައްޔިތުންގެ މައްސަލަތަށް ނުރަސްމީ ގަނޑީގައި ކޯޓަށް ހުށަހެޅުމަށް ރޭވުމެއްގެ ތެރެއިން ރަޖިސްޓްރާރ ޢަލީ އާދަމް ތަކުރާރުކޮށް ހުރަސް އަޅުމުންދާކަން މިޕާޓީން ފާހަގަކުރަމެވެ.\nމިކަންކަމަށް ރިޢާޔަތްކުރާއިރު، ފުލުހުންގެ މުއައްސަސާއާއި އަދުލު އިންސާފު ޤާޢިމުކުރުމުގެ ނިޒާމު ލާމެހި ގުޅިގެން، ރައްޔިތުންގެ ޙައްޤުތައް ނިގުޅައިގަންނަމުން ދާކަމަށް ތުހުމަތުކުރެވޭނޭ ޖާގަ އެބައޮތްކަމަށް މިޕާޓީން ދެކެމެވެ. އަދި، ސިޔާސީ މަސްރަހު ހަލަބޮލިވެފައިވާ މިދަނޑިވަޅު، ޤާނޫނުއަސާސީ އާއި ޤާނޫނުތަކުން ދިވެހިރައްޔިތުންނަށް ލިބިދޭ ރައްކާތެރިކަން ލިބިދިނުމަށް ދަޢުލަތުގެ މުއައްސަސާތަކުން ކުރަންޖެހޭ އެންމެހައި މަސައްކައްތަށް ތައައްސަބުން އެއްކިބާވެތިބެ، ޤާނޫނުގައި ބަޔާންވެގެންވާގޮތުގެ މަތީން ހަމަހަމަކާއެކު ކުރުމަށް އެނބުރި ވާޞިލުވުމަށް އެމުއައްސަސާތަކަށް މިޕާޓީން ގޮވާލަމެވެ.


India Ge Vaccine In Dhivehi Ethah Furaana Eh Salaamaiy Kureveyne: Safeeru - Vaguthu\nކޮވިޑް-19 އިން ރައްކާތެރިވުމަށް އިންޑިއާ އިން ރާއްޖެ އަށް ފޯރުކޮށްދިން ވެކްސިންގެ ސަބަބުން ދިވެހި އެތައް ފުރާނައެއް ސަލާމަތް ކުރެވި، ދިވެހިންނަށް ލުއިތަކެއް ލިބިގެންދާނެ ކަމަށް އިންޑިއާ އިން ރާއްޖެ އަށް ކަނޑައަޅުއްވާފައި ހުންނަވާ ސަފީރު ސަންޖޭ ސުދީރު މިއަދު ވިދާޅުވެއްޖެއެވެ.\nރާއްޖޭގެ ސިއްހީ މަސައްކަތްތެރިންނާއި ފްރަންޓްލައިން މީހުންނާއި ބޮޑެތި ބަލިތަކަށް ފަރުވާ ކުރާ މީހުންނަށް ވެކްސިން ދިނުމަށް އިންޑިއާއިން މިއަދު ވަނީ އްޖެއަށް ކޮވިޝީލްޑް ވެކްސިންގެ 100،000 ޑޯޒް ހަދިޔާކޮށްފައެވެ. ކޮވިޝީލްޑް ވެކްސިންއަކީ އޮކްސްފޯޑުގެ އެސްޓްރާޒެންކާއިން ތަރައްގީކޮށް، އިންޑިއާގެ ސީރަމް އިންސްޓިއުޓުން އުފައްދާފައިވާ ވެކްސިންއެކެވެ. މިއީ މިދިޔަ ހޮނިހިރު ދުވަހުން ފެށިގެން އިންޑިއާގައި ހިންގަމުންދާ ވެކްސިން ކެމްޕޭނުގައި ބޭނުން ކުރާ ދެ ވެކްސިންގެ ތެރެއިން އެއް ވެކްސިނެވެ. މި ކެމްޕޭނުގައި ބޭނުން ކުރާ ދެ ވެކްސިން ވެސް އުފެއްދީ އިންޑިއާގައެވެ.\nރާއްޖެ އަށް ހަދިޔާ ކުރި ވެކްސިންގެ އިތުރުން އިންޑިއާގެ މެނުފެކްޗަރިން ކުންފުނިތަކުން އުފައްދާ ވެކްސިންތައް ހެޔޮ އަގުގައި ހޯދުމަށް އިންޑިއާއިން އެހީތެރިވުމަށްވަނީ ހަމަޖެހިފައެވެ.\nވެކްސިން ހަދިޔާ ކުރުމަށް ވެލާނާ އިންޓަނޭޝަނަލް އެއާޕޯޓުގައި ބޭއްވި ރަސްމިއްޔާތުގައި ސަފީރު ސަންޖޭ ސުދީރު ވިދާޅުވީ ރާއްޖެއަށް ވެކްސިން ހަދިޔާ ކުރުމަކީ، އިންޑިއާގެ ވެކްސިން އުފެއްދުމުގެ ގާބިލިއްޔަތުގެ ފައިދާ މުޅި އިންސާނިއްޔަތައް ކުރާނޭ ކަމެއް ކަމަށެވެ. މިއީ އިންޑިއާގެ ބޮޑުވަޒީރު ނަރެންދުރަ މޯދީ ވެވަޑައިގެންނެވި ވައުދު ފުއްދެވުމުގެ މުހިންމު ބައެއް ކަމަށް އޭނާ ވިދާޅުވިއެވެ.\nއިންޑިއާގައި ވެކްސިން ބޭނުން ކުރަން ފެށިތާ 96 ގަޑިއިރުގެ ތެރޭގައި ރާއްޖެ އަށް ވެކްސިންތައް ފޯރުކޮށްދެވިފައިވުމުން އިންޑިއާގެ ހާރިޖީ ސިޔާސަތުގައި ރާއްޖެ އަށް ދެވިފައިވާ ހާއްސަ މަގާމު ފެނިގެންދާ ކަން އޭނާ ފާހަގަ ކުރެއްވިއެވެ.\nސަންޖޭ ސުދީރު ވިދާޅުވީ ރާއްޖެ އަސް ދިމާވާ ކޮންމެ ކާރިސާއެއްގައި އެންމެ ފުރަތަމަ އެހީތެރިކަން ފޯރުކޮށްދޭ ބައިވެރިއަކީ އިންޑިއާ ކަމަށެވެ. އިންޑިއާގެ އެހީތެރިކަމާ އެކު ރާއްޖޭގައި ކޮވިޑް-19 ވެކްސިން ދިނުމުގެ ކެމްޕެއިނެއް ފެށިގެންދާނެ ކަން އޭނާ ފާހަގަ ކުރެއްވިއެވެ.\nމި ވެކްސިންގެ ސަބަބުން ދިވެހި އެތައް ފުރާނައެއް ސަލާމަތް ކުރެވި، ދިވެހި ރައްޔިތުންނަށް ދިމާވެފައިވާ ދަތިތަކަށް ލުއެއް ހޯދައިދިނުމުގައި އާއި ދިވެހި އިގްތިސާދު އަލުން އާންމު ހާލަތައް ގެނައުމުގައި އެހިތެރިކަން ލިބިގެންދާނެކަމަށް އުންމީދުކުރައްވާ ކަމަށް އޭނާ ވިދާޅުވިއެވެ.\nޖެނުއަރީ 20, 2021 22:24\nއިންޑިއާގެ ސަފީރު މިފަހަރު މިގެނެސްދިނީ އަނެންކާ މަރުނުވާ ވެކްސިނެންބާ؟\nޖެނުއަރީ 21, 2021 08:14\nދިވެހިންނަކީ ވެކްސިންގ އަށް ޑަބްލިޔު އެޗް.އޯގެ ހުއްދަ ލިބުމަށް ބޭނުންކުރާ ޓެސްޓް އޮބްޖެކްޓް ތަކެއް.\nޖެނުއަރީ 20, 2021 22:35\nހެޔޮ ނުވާނޭ ތި ނުޖަހާށޭ، ގޮތް ނޭނގޭ ކެމިކަލްތައް.\nއެހްނެނޫނަސް މިތަނުގަ މާ ބަޔަކު މަރުވާތީ އެބައުޅޭތަ، ނޫނީ މާބޮޑު ބިރުވެރިކަމެއް އޮތީތަ\nއިންޑިއާއިން ބޭނުންވަނީ ފިލްމު ކުޅެން. ޗައިނާގެ ވެކްސިން ތަކަށް މިސަރަހައްދާ ދުނިޔޭގެ ގިނަ ގައުމު ތަކުގެ ސަމާލުކަން އަންނަވަރަކަށް އިންޑިއާއިން އެމީހުންގެ ޕަޕަޓު ހައްދާފަ ތިބޭ ގައުމުތައް ވަލުވައްދާ މިކަންކަން ކުރާނެ. ނުޖެހޭ ހާލަތުގައި ހުރި އެއްޗެއް ގެނެސް ކީއްކުރަން ރާއްޖޭގައި ބަހައްޓަނީ. އިންޑިއާ ފުރުނީބާ؟ ހިލޭ ދޭއެއްޗެއް ދޭން ރަގަޅީ އަމިއްލަ ގައުމުގެ ރައްޔިތުން އެނުލިބި ތިއްބާ ފޮރިން ގައުމަކަށްތަ. މިވެސް ބޮޑު އަރަތެއްނު.. ކަންނެލި އޮޑި ފަހަރުގައި ކަންނެލި އަޅަން ބަހައްޓާ ފޮށިފޮއްޓާއި ކޫއްޑޫ ކޯލްޑް ސްޓޯރޭޖް އަވަހަށް ހުސްކުރޭ ވެކްސިން ސްޓޯކޮށްފައި ބަހައްޓަން.3ލައްކަ ހަމަނުވާ ގައުމަކަށް7ލައްކަ ވެކްސިން. ރޯދައަށް ފިޔާ ބިސް ގެންނަހެން އެސްޓީއޯއިން ގެންނަ އެއްޗެއްތަ؟ ދެބައިކުޅަ އެއްބައި ކުނިވެފައި ހުރެދާނެ ކަމަށްތޯ7ލައްކަ ؟؟؟\nޖެނުއަރީ 20, 2021 23:37\nއިންޑިޔާ ވެކްސިންގެ ސަބަބުން ރާއްޖޭގެ އެތައް ފުރާންއެއް ވާނީ މަރު. ކުރިއައް އޮތް ދުވަސްތަކު ނޫސްތަކުގެ ސުރުހީއެއް ފެންނާނެ މިކަން.\nޖެނުއަރީ 20, 2021 23:55\nޢެތަށް ފުރާނައެއް؟ މި ގައުމުގެ ވެރިން ހުވާ ކުރެއްވީ އެތަށް ފުރާނައެއް ސަލާމަތް ކުރަންތ؟ ނޫނީ ހުރިހާ ރައްޔިތުން ތ؟..މި ވާހަކަ އެތަށް ފުރާނައެއް، މީ ކޮންބޭކަލެއް؟\nޖެނުއަރީ 21, 2021 00:04\nއޭ ބުނަން! މިތާކުން އަހަރެމެނެއް ނޫޅެން ބަޔަކު މަރުވާތި. އޓާ\nޖެނުއަރީ 21, 2021 07:27\nދިވެހިން ބައިތިއްބާފަ ފުރަތަމަ އިންޑިޔާ މީހުންގެ ފުރާނަކޮޅު ސަލަމާތް ކުރެވޭތޯ ބަލާބަލަ.\nޖެނުއަރީ 21, 2021 10:11\nނޭނގެ ... ބިލިއަނަކުން ދެތިން ލައްކަ މަދުވިޔަސް އޯކޭ ވާނެ އިންޑިޔާގަ\nޖެނުއަރީ 21, 2021 07:31\nމަރުދުރު ވެކްސިންތޯ މިކަލޭގެ މިގައުމުން ބާލާށޭ\nޖެނުއަރީ 21, 2021 08:02\nއިންޝާﷲ މިރާއްޖޭގަ ތިބުނާވަރަކަށް މީހުން އަދި މީހުން މަރެއްނުވޭ. މިވަގުތު މި ރާއްޖެއަށް ވުރެން ތި ވެކްސިން މުހިންމީ އިންޑިޔާއަށް.\nޖެނުއަރީ 21, 2021 08:04\nއެމްޑީޕީ ކުދިންކޮޅަށްދީ ތިވެކްސިން. އެމީހުންނަށް ވާގޮތެއް ބަލާފަ ޕިންކީންނަށް ދޭނީ. ޔެލޯ ގްރޫޕް މަރުވެއްޖެއްޔާ އެމްޑީޕީއަށް ވޯޓް ދޭނެ ބަޔަކުނުވާނެ.\nޖެނުއަރީ 21, 2021 09:17\nފުރަތަމަ އިންޑިޔާ މީހުންގެ ފުރާނަކޮޅު ސަލަމާތް ކުރެވޭތޯ ބަލާބަލަ\nޖެނުއަރީ 21, 2021 09:39\nމިދިވެހިންނަކީ މިހާރު އިންޑިޔާގެ ޓެސްޓް ލެބުގައި ބޭނުކުރާ މައުސްތަކެއްތާ\nޖެނުއަރީ 21, 2021 09:46\nކަލޯ މަލިކަށް ވެކްސިން ކޮޅެއް ދީފިންތަ؟؟ އެއީވެސް ހަމަ އަހަރުމެންފަދަ ދިވެހި ވަންތަ ބައެއް. އިންޑިއާގެ ރަށެއްގެ ގޮތުގައި އެމީހުން ހާދަ ހާލެއްގައޭ އެއުޅެނީ! ކޮން އެދުމެއް އޮވެގެންތަ ރާއްޖެއަށް މާ ހެޔޮއެދިގެން ތިއުޅެނީ؟؟\nޖެނުއަރީ 21, 2021 10:03\nތި ވެކްސިން ފުރަތަމަ ޖަހަންވާނީ ރައީސްމީހާ،، ވަޒީރުން، މޑޕ މަޖިލިސް މެމްބަރުން. ދެން މޑޕ އާއްމު މެމްބަރުން\nޖެނުއަރީ 21, 2021 10:08\nތިހެން ވެއްޖެއްޔާ ކިތަންމެހާވެސް ރަގަޅު\nޖެނުއަރީ 21, 2021 12:33\nފުރާނަޔަކީ ﷲ ތަޢާލާގެ މިލްކެއް.\nއެ ފުރާނަ އިސްފަސް ކުރުމުގެ ބާރެއް ނުވޭ އިންސާނުން ނަކައް .\nމުސްލިމުންގެ ހަތިޔާ ރަކީ ދުޢާ. އަދި ސަބަބު ތަކުގަ ހިފުން.


ބައިނަލްއަޤްވާމީ އަންހެނުންގެ ދުވަހުގެ މުނާސަބަތުގައި ރައީސުލްޖުމްހޫރިއްޔާ މުޙަންމަދު ނަޝީދު ދެއްވި ޚިޠާބު - The President's Office\nބައިނަލްއަޤްވާމީ އަންހެނުންގެ ދުވަހުގެ މުނާސަބަތުގައި ރައީސުލްޖުމްހޫރިއްޔާ މުޙަންމަދު ނަޝީދު ދެއްވި ޚިޠާބު\n8 މާރިޗު 2009، ރިފަރެންސް: PRO/RMNK/2009/01\nމިއަހަރުގެ ބައިނަލްއަޤްވާމީ އަންހެނުންގެ ދުވަހުގެ މުނާސަބަތުގައި، ރާއްޖޭގެ ހުރިހާ އަންހެން ބޭފުޅުންނަށް ތަހުނިޔާއާއި މުބާރަކްބާދީ އަދާކުރުމަކީ، އަޅުގަނޑަށް ލިބޭ ނުހަނު ބޮޑު އުފަލެކެވެ. މި ތަހުނިޔާގައި ހުރިހާ ދިވެހި ރައްޔިތުން، ޚާއްޞަކޮށް ފިރިހެން ބޭފުޅުން އަޅުގަނޑު ޝާމިލު ކުރަމެވެ.\nރާއްޖޭގެ އަންހެނުންނަކީ، ރާއްޖޭގެ ތަރައްޤީގައި އަދި ދިވެހި މުޖްތަމަޢުގައި ވަރަށް މުހިންމު ދައުރެއް އަދާކުރަމުން ގެންދާ ބައެކެވެ. މި ސަރުކާރުން ދެކެނީ، އަންހެނުންނަކީ، ވަކި ޚާއްޞަ ތަފާތުތަކެއް ބޭނުންވާ ވަކި ޚާއްޞަ ކަންތައްތަކެއް ބޭނުންވާ ބައެއް ކަމަށެވެ. ސަރުކާރުން ޢަމަލު ކުރަމުން މިގެންދަނީ އެ ސިޔާސަތަށެވެ. އަންހެނުންނާބެހޭ ވަކި މިނިސްޓްރީއެއް ހުރުމަށްވުރެ، އަންހެނުންނާބެހޭ ކަންތައްތައް ހުރިހާ މިނިސްޓްރީއަކުންވެސް ފަހިކޮށްދިނުމަކީ، ސަރުކާރުގެ އަންހެނުންނާބެހޭ ސިޔާސަތުގެ މުހިންމު ބައެކެވެ.\nރާއްޖޭގެ އަންހެނުންގެ ދައުރަކީ، މާޖެހުމާއި، ކެއްކުމާއި، ޖަރީކުރުމާއި، ފެހުން އެކަނި ކަމަށް އަޅުގަނޑުމެން ދެކިގެން މިއަދު ފަރުޖެއްސޭކަށްނެތެވެ. އަންހެނުންގެ ދައުރަކީ، ނުވަތަ އަންހެނުން ކުރަންވީ ވަކި ބާވަތެއްގެ ކަންތައްތައް ކަމަށް ބުނެ، ހަމައެކަނި އެ ދިމާއަށް އަންހެނުން ލެންބުވުން ނުވަތަ އެ ދިމާއަށް އަންހެނުން މިޞްރާބު ކުރުވުން އެއީ، އަންހެނުން ކުރިއެރުވުމުގައި އަޅުގަނޑުމެންނަށް ޢަމަލު ކުރެވެން އޮތް އެންމެ ރަނގަޅު ގޮތް ކަމަކަށް އަޅުގަނޑު ނުދެކެމެވެ.\nއަންހެނުންނަކީ، މިއަދު ހަމައެކަނި ދަރިން ބަލަން ގޭގައި ތިބޭ ބަޔަކު ކަމަށް ހެދޭކަށްނެތެވެ. އަދި އެކަމުގެ ޙުއްޖަތް ދައްކައިގެން، އެމީހުން ވަޒީފާއަށް ނުފޮނުވާ ގޭގައި ބޭތިއްބުން އެއީ، އަޅުގަނޑުގެ ނަޒަރުގައި މިއަދު އަޅުގަނޑުމެންނަށް ކުރެވެން އޮތް ކަމެއް ނޫނެވެ. އަންހެނުންނަށް އެކިއެކި ފިއްތުންތައް ކުރިމަތިކުރުވުމާއި، އެއްކައިރި ކުރުވުމާއި އެމީހުން ބާކީ ކުރުމާއި އަންހެނުން ކުރާ އެކި ކަންކަމަށް ހުރަސް އެޅުމަކީވެސް، އަޅުގަނޑުމެން ކޮށްގެންވާނެކަމެއް ނޫނެވެ.\nމުޖްތަމަޢުގެ އެކިކަންކަމުގައި އަންހެނުން ބައިވެރިވެ އުޅުމަކީ، އަޅުގަނޑު ދެކޭގޮތުގައި ފިރިމީހާއަށްވެސް މުޅި ޤައުމަށްވެސް އެކަމުން ލިބޭ ފައިދާބޮޑުވާނެ ކަމެކެވެ. ޙަޤީޤަތުގައި ދަރިންނަށް އަޅުގަނޑުމެން ދަސްކޮށްދޭންވީ ފިލާވަޅަކީ، ވަޒީފާއަދާކުރުމަކީ ހަމައެކަނި ބައްޕައަށް ޚާއްޞަ ކުރެވިފައިވާ ކަމެއް ނޫންކަމެވެ. އަޅުގަނޑުމެން ދަރިންނަށް ދައްކައިދޭންވީ މަންމަވެސް ވަޒީފާއަދާކުރާ މަންޒަރެވެ. މަންމައަކީވެސް، ދިވެހި ޤައުމުގެ ތަރައްޤީގައި މުހިންމު ޙިއްޞާއެއް އަދާކުރަމުންދާ މީހެއްކަމެވެ. އިރާދަކުރެއްވިއްޔާ ސަރުކާރުން މަސައްކަތް ކުރަމުން ގެންދާނީ، ހުރިހާ ދާއިރާއެއްގައިވެސް އަންހެނުންނަށް ކަންކަން ފަހިކޮށްދިނުމަށެވެ.\nމި ފުރުޞަތުގައި ދިވެހި ހުރިހާ އަންހެން ބޭފުޅުންނަށް އަޅުގަނޑު ދަންނަވާލަން ބޭނުންވަނީ ސިޔާސީ ދާއިރާއިންވެސް ވީހާ ގިނަ އަންހެން ބޭފުޅުން އަޅުގަނޑު ދެކެން ބޭނުންވާ ވާހަކައެވެ. ކުރިޔަށް މި އޮތް ރައްޔިތުން\tގެ މަޖިލީހުގެ އިންތިޚާބުގައި ވީހާވެސް ގިނަ އަންހެން ބޭފުޅުން އެކި ދާއިރާތަކަށް ކުރިމަތިލައްވައި ގޮޑިތައް ކާމިޔާބު ކުރައްވާ މަންޒަރަކީ، އަޅުގަނޑު މިއަދު ވަރަށް ބޮޑަށް ދެކެން ބޭނުންވާ މަންޒަރެކެވެ. ރާއްޖޭގެ ސިޔާސީ މައިދާނުގައި އަންހެނުންގެ ދައުރު އިތުރަށް ފުޅާވަމުންދިޔުމަކީ، މިއަދު އަޅުގަނޑުމެން މިއުންމީދުކުރާ އަނެއް ދިވެހިރާއްޖެއަށް ނުވަތަ އަޅުގަނޑުމެން މި އުންމީދުކުރާ ތަރައްޤީވެފައިވާ ދިވެހިރާއްޖެއަށް ދިޔުމުގައި އަޅަންޖެހޭ ވަރަށް މުހިންމު ފިޔަވަޅެކެވެ.\nއަޅުގަނޑުގެ ދުޢާއަކީ، ރާއްޖޭގެ އަންހެނުންނަށް އިތުރު ތަރައްޤީ ލިބި އެކިއެކި ރޮނގުތަކުން ކުރިޔަށް ދިޔުމުގެ ފުރުޞަތުތައް ތަނަވަސްކޮށްދެއްވައި ފާގަތި ދުވަސްތަކެއް މިންވަރު ކުރެއްވުމެވެ.


Huvafenthakugai kulajassan Oxford ah!\nހުވަފެންތަކުގައި ކުލަޖައްސަން އޮކްސްފޯޑަށް!\nމިނާހް އޮޕަރޭޝަން ތިއޭޓަރެއްގައި މަސައްކަތް ކުރަނީ\nމަސައްކަތް ކޮށްފިއްޔާ ކޮންމެ ކަމެއްވެސް ކާމިޔާބު ވާނެ އެވެ. ދުނިޔޭގައި ހޯދޭނެ ކާމިޔާބުތައް ހާސިލްކޮށްފައި ތިބޭ މީހުން އެމީހުންގެ "ސަކްސެސް ސްޓޯރީ" ކިޔައިދޭއިރު އާންމުކޮށް އެ ބަސްކޮޅު ވެސް ބޭނުން ކުރެ އެވެ. އެއީ ތެދެކެވެ. ކާމިޔާބީގެ ފަހަތުގައި އޮންނާނީ ބުރަ މަސައްކަތާއި ގަދަ ހިތްވަރެވެ. އެކަމުގައި ދެބަސްވުމެއް ނެތެވެ.\nމިއީވެސް އެފަދަ މިސާލެކެވެ. ކުޑަކުޑައިރުން ފަށައިގެން ވަކި ކަމަކަށް އަޒުމެއް ކަނޑައަޅައި ހުވަފެންތަކެއް ދެކެ އެ ހުވަފެންތަކުގައި ކުލަ ޖައްސަމުން ވަޑައިގެންނެވި ރާއްޖޭގައި މިހާެރު ފާހަގަ ކޮށްލެވޭ ޒުވާން ޑޮކްޓަރެކެވެ. އެ އަޒުމުގައި އަނެއްކާވެސް އެ ވަޑައިގަންނަވަނީ ދުނިޔޭގައި ވެސް ވަރަށް އުނދަަގުލުން ނޫނީ ކިޔަވަން ޖާގަ ނުލިބޭ އޮކްސްފޯޑް ޔުނިވާސިޓީ އަށެވެ.\nފޮނި އުއްމީދު ތަކާއެކު އިނގިރޭސިިވިލާތުގެ އެންމެ ދުވަސްވީ ޔުނިވާސިޓީއަށް މި ހަފުތާގެ ތެރޭ މިނާހް ފާއިޒް ރަޝާދު، 28 ވަޑައިގަތީ އޮކްސްފޯޑަށް މެޑިސިން ކިޔަވަން ދާ ފުރަތަމަ ދިވެހި މީހާގެ ގޮތުގަ އެވެ. އެތާނގައި އޭނާ މާސްޓާ އޮފް ސައިންސް އިން އިންޓަނޭޝަނަލް ހެލްތު އެންޑް ޓްރޮޕިކަލް މެޑިސިން ފުރިހަމަ ކުރައްވާނެ އެވެ.\nދުނިޔޭގައި ފާހަގަ ކޮށްލެވޭ ޔުނިވާސިޓި ތަކުގެ ތެރެއިން ގިނަ ބަޔަކު އެންމެ ބޮޑަށް ބަލައިގަންނަ މި ޔުނިވާސިޓީ އަަކީ އާދައިގެ ތަނެއް ނޫންކަން ތަނުގެ ހައިބަތާއި ނަމުންވެސް އެނގެ އެވެ.\nމިނާހުގެ ހިތްޕުޅުގައިވެސް އެ ނަން ކުރިންސުރެ ހުވަފެނެއްގެ ގޮތުގައި އޮވެ އެވެ. އެ ހުވަފެން ވަގުތީ ގޮތުން ރައްކާކޮށް، 2011 ވަނަ އަހަރު މެލޭޝިއާގެ ޓެއިލާސް ޔުނިވާސިޓީ އިން އެމްބީބީއެސް ހައްދަވައި އޭޑީކޭ ހޮސްޕިޓަލުގެ ޖެނެރަަލް ފިޒީޝަން އެއްގެ ގޮތުގައި މަސައްކަތް ފެއްޓެވީ އެވެ. ދެ އަހަރު އަވަސް ފަރުވާގެ ހިދުމަތުގައި ހޭދަ ކުރެއްވުމަށްފަހު ހުވަފެނުގައި ކުލަ ޖެއްސޭތޯ އަތުކުރި އޮޅާލައި މަސައްކަތް ފެއްޓެވީ އެވެ.\nސިއްހީ ދާއިރާ އިން މާސްޓާސް ހަދަން އޭނާގެ ލިސްޓުގައިި އޮތީ އޮސްޓްރޭލިއާގެ ޔުނިވާސިޓީ އަކާއި އޮކްސްފޯޑެވެ. ލިބުނަސް ނުލިބުނަސް ވަރިހަމަ ކަމަށް ދެ ތަނަށްވެސް އެޕްލައި ކުރެއްވީ އެވެ. އޮކްސްފޯޑު ޔުނިވާސިޓީގައި ކިޔަވާ ވިދާޅުވާން މިނާހަށް ފުރުސަތު ލިބި މިހާރު ވަނީ އެ ދަތުރު ފައްޓަވާފަ އެވެ.\nމިނާހް: އޭޑީކޭގައި ގިނަ ހިދުމަތްތަކެއް ކޮށްދެއްވި\n"އެންމެ ފުރަތަމަ އެޕްލައި ކުރި އިރު ހިއެއް ނުކުރަން ލިބޭނެ ކަމަކަށްވެސް. އޭރު އެޕްލިކޭޝަންގެ ޑިއުޑޭޓް ހަމަވާން އިނީ ވެސް އެންމެ ދުވަަހެއް އެކަމަކުވެސް އެޕްލައި ކުރީ. އޮސްޓްރޭލިއާގެ ޔުނިވާސިޓީ އަކަށާއި އޮކްސްފޯޑަށް ކުރީ. ވަރަށް އަވަހަށް އެކްސެޕްޓަންސް ލެޓާ ވެސް ލިބިއްޖެ. ވަރަށް އުފާވިި އަސްލު އުއްމީދުވެސް ކުރި ކަމެއް ނޫން މިއީ" އޭޑީކޭގައި މަސައްކަތް ކުރެއްވި މިނާހް ވިދާޅުވި އެވެ.\nމިނާހް އާއެކު މަސައްކަތް ކުރި ބައެއް ނަރުހުންނާއެކު\nމިނާހުގެ އޮކްސްފޯޑު ދަތުރަކީ ހަމަ ހުންނަވަނިކޮށް މީހަކު އައިސް އަތަށް ލައިދިން ހަދިޔާއެއް ނޫނެވެ. އެއީ ފަސޭހަ ދަތުރެއް ވެސް ނޫނެވެ. އޭނާ އޮކްސްފޯޑަށް ވަޑައިގަތީ ކިޔެވުމުގައި ރަން ވަނަތަކެއް ހާސިލް ކުރައްވައިގެނެވެ. މޮޅު ނަތީޖާ އަކާއެކު އެވެ. ކުޑަ ކުޑައިރުން ފަށައިގެންވެސް ކިޔެވުމުގައި ނަމޫނާ ދެއްކި ކެވެ.\n2018 ވަނަ އަހަރު ދިން އޭޝިއާ އިންސްޕިރޭޝަން އެވޯޑު ހަފްލާއަށްފަހު\nކަލާފާނު ސްކޫގައި ކިޔެވި ދުވަސްވަރު ސްކޫލް ޕްރިފެކްޓް ކަމާއި ހައުސް ކެޕްޓަން ކަން ކުރި އެވެ. ޕްރައިމަރީ ނިންމީ ސްކޫލުގެ ބެސްޓް އޯލް ރައުންޑާގެ ސޭޝް އާއި ރަން ތައްޓާއެކު އެވެ.\nއެ ކާމިޔާބީއާއެކު ސެކަންޑަރީ ކުރިޔަށް ދިޔައީ ސްރީލަންކާގަ އެވެ. ލަންކާގައި ވެސް އޭނާއަކީ ފާހަގަ ކޮށްލެވޭ ދަރިވަރަކަށް ވިއެވެ.\nޑރ. މިނާހް ފާއިޒް\nހުރިހާ މަސައްކަތެއްގެ ފޮނިކަން މިއަދު މިނާހް އަށް ކުރެއްވެ އެވެ. މިނާހްގެ އިންސްޕަޔަރިން ސަކްސެސް ސްޓޯރީ"އަސްލު މެޑިސިން ކިޔަވަން ބޭނުންވީ ކިޔެވި އިރު ބަޔޯ ވަަރަށް ކަމުދިޔަ ސަބްޖެކްޓަކަށްވީ. ބަޔޯގައި ކިޔައިދޭ އެއްޗެހި ވަރަށް އިންޓްރެސްޓިން. އެކަމަކު ބަޔޯގެ އިތުރުން ވަރަށް ގަޔާވެގެން ކުރި ކަމެއް އެއީ އެކި ކަހަލަ އާޓްގެ މަސައްކަތްތައް. ކްރިއޭޓިވް އާޓް އާއި ޕާފޯމިން އާޓްވެސް" މިނާހު ވިދާޅުވި އެވެ.\nނިންމަމުން އޭނާ ވިދާޅުވީ ކިޔަވައިގެން ބޭނުންފުޅުވަނީ ގައުމަށް ހިދުމަތް ކޮށްދެއްވަން ކަމަށެވެ. މަސައްކަތް ކޮށްފިއްޔާ ކޮންމެ ކަމެއްވެސް ކާމިޔާބު ވާނެ އެވެ.\nއިނާޔަތު: ހިދުމަތުގެ ދެވަނައެއް ނެތް!\nރާއްޖޭގެ ސިއްހީ ހިދުމަތަށް 73 އަހަރު


Crimea akee Russia gebaeh: Marine Lu Pen\nކްރައިމިއާ އަކީ ރަޝިއާގެ ބައެއް: މާރިން ލުޕެން\nމާރިން ލުޕެން: ފްރާންސްގެ ރިޔާސީ އިންތިހާބުގައި މެކްރޮންއާ ވާދަކުރައްވާ ކެންޑިޑޭޓް\nފްރާންސްގައި މިހާރު ކުރިއަށްދާ ރިޔާސީ އިންތިޚާބުގައި ނޭޝަނަލް ރެލީ ޕާޓީން ވާދަ ކުރައްވާ މާރިން ލުޕެން ކްރައިމިއާއާ ބެހޭ ގޮތުން 2017 ގައި ވިދާޅުވި ވިދާޅުވުން އަނެއްކާވެސް ތަކުރާރު ކުރައްވައިފި އެވެ.\nއެކަމަނާ ވިދާޅުވީ ކްރައިމިއާއަކީ ރަޝިއާގެ ބައެއް ކަމަށް ވިދާޅުވީ ލިބިވަޑައިގެންފައި ހުރި މައުލޫމާތުގެ ކުށަކުން ނޫން ކަމަށާއި އެއީ އެކަން އޮތް ގޮތް ކަމަށެވެ.\nޔުކްރޭންގެ ބައެއް ގޮތުގައި ކްރައިމިއާ 26 އަހަރު އޮވެފައި، އާންމު އިންތިހާބަކުން -- ރައްޔިތުންގެ ވޯޓަކުން ރަޝިއާގެ ބެލެނިވެރިކަމުގެ ދަށަށް ދާން ފާސް ވުމުން ކްރައިމިއާ އެއޮތީ ރަޝިއާގެ އަވަށަކަށް ވެފައި ކަމަށް މާރީން ލުޕެން 2017 ގައި ވަނީ ވިދާޅުވެފަ އެވެ.\nފްރާންސްގެ ނޭޝަނަލް ބީއެފްއެމް ޓީވިއަށް ދެއްވި އިންޓަވިއުއެއްގައި ލުޕެން ވިދާޅުވީ ރަޝިއާ ސިފައިން 2014 ގައި ކްރައިމިއާއަށް އަރައިގަތުން ކުށްވެރި ނުކުރައްވާ ކަމަށާއި ތަކުރާރުކޮށް އެހެން ވިދާޅުވާން ވެސް ޖެހިލުންވެ ވަޑައި ނުގަންނަވާ ކަމަށެވެ.\nދެހާސް ސަތާރައިގައި ގައި ފްރާންސްގައި އޮތް ރިޔާސީ އިންތިހާބުގައި އިމަނުއެލް މެކްރޮންއާ ވާދަ ކުރައްވައި ކެމްޕޭންގައި މާރިން ލުޕެން ދެއްކެވި ވާހަކާގައި ކްރައިމިއާއާ ބެހޭ ގޮތުން ފެނިވަޑައިގަންނަވާ ގޮތް ވިދާޅުވުމާ ގުޅިގެން ޔުކްރޭނުން ވަނީ އެ ގައުމަށް އެ ކަމަނާ ވަޑައިގަތުން މަނާ ކޮށްފަ އެވެ.\nފްރާންސްގެ ރައީސް އިމަނުއެލް މެކްރޮން ދެވަނަ ދައުރަކަށް މިއަހަރު ވާދަ ކުރައްވާއިރު އެންމެ ބޮޑު ޕްރެޝަރެއް ޖެހިވަޑައިގެންފައި ވަނީ ވެސް މާރިން ލުޕެންއާ ހެދި އެވެ.\nމާރިން ލުޕެން (ކ- ޕޯސްޓަރު) އަދި ފްރާންސްގެ މިހާރުގެ ރައީސް އިމަނުއެލް މެކްރޮން\nރިޔާސީ އިންތިހާބުގެ ފުރަތަމަ ބުރު އޭޕްރީލް 10 ގައި ވަނީ ނިމިފަ އެވެ. އެންމެ ގިނަ ވޯޓާއެކު އެއްވަނާގައި އޮތީ މެކްރޮން އެވެ. މާރީން ލުޕެން އަށް ލިބިވަޑައިގަތީ ދެވަނަ އެވެ.\nއެއްވެސް ކެންޑިޑޭޓަކަށް ފުރަތަމަ ބުރުގައި އަޣުލަބިއްޔަތު ލިބިފައި ނުވާތީ އެންމެ ގިނަ ވޯޓު ލިބިވަޑައިގެންނެވި ދެ ކެންޑިޑޭޓުން ދެވަނަ ބުރުގައި، އޭޕްރީލް 24 ގައި އަނެއްކާ ވެސް ވާދަ ކުރައްވާނެ އެވެ. ރައީސަކަށް ހޮވޭނީ ދެވަނަ ބުރުގެ އަޣުލަބިއްޔަތު ލިބިވަޑައިގަންނަވާ ކެންޑިޑޭޓަކަށެވެ.\nކްރައިމިއާއާ ބެހޭ ގޮތުން މާރިން ލުޕެން ދެކެވަޑައިގަންނާ ގޮތުގެ ސަބަބުން ޔުކްރޭނަށް ވަޑައިގަތުން އެ ކަމަނާއަށް މަނާކޮށްފައި އޮންތާ ފަސްއަހަރު ވަނީ އެވެ. އެކަމާ ބެހޭ ގޮތުން ސުވާލު ކުރުމުން ވިދާޅުވީ ޔުކްރޭނަށް ވަޑައިގަތުމަށް މިވަގުތު ބޭނުން ޖެހިފައި ނުވާ ކަމަށާއި ފްރާންސްގެ ރައީސްކަން ލިބިވަޑައިގެންފި ނަމަ ޔުކްރޭނަށް ޖެހޭނީ އެ ބަންދު އުވާލަން ކަމަށެވެ.\nމާރިން ލުޕެން ވިދާޅުވި ގޮތުގައި ފްރާންސްގެ ރައީސްކަން ލިބިވަޑައިގެންފި ނަމަ ނޭޓޯގެ އަސްކަރީ ޔުނިޓުން ވަކިވާނެ އެވެ. އަދި ޔޫރަޕްގެ އިއްތިހާދުން ފްރާންސް ވަކި ކުރަން މަސައްކަތް ކުރައްވާނެ އެވެ.\nރަޝިޔާ ފްރާންސް ޕޮލިޓިކްސް + ޔުކްރެއިން އެމަނުއެލް މެކްރޯން


Hukuru dhuvahun feshigen masveringe park fathuruverinnah hulhuvaalanee\nމަސްވެރިންގެ ޕާކްގައި ފަތުރުވެރިންނަށް ހިދުމަތް ދިނުމަށް ހަދާފައިވާ އިމާރާތް\nހުކުރު ދުވަހުން ފެށިގެން މަސްވެރިންގެ ޕާކް ފަތުރުވެރިންނަށް ހުޅުވާލަނީ\nކުރިއަށް އޮތް ހުކުރު ދުވަހުން ފެށިގެން މަސްވެރިންގެ ޕާކް ސަރަހައްދު ފަތުރުވެރިންނަށް ހުޅުވާލުމަށް ނިންމައިފި އެވެ.\nމާލެ ސިޓީ ކައުންސިލުން މިއަދު ބުނީ ފަތުރުވެރިންނަށް ބޭނުން ކުރެވޭ ގޮތަށް މަސްވެރިންގެ ޕާކް ތަރައްގީކޮށްފައިވާތީ ހުކުރު ދުވަހުން ފެށިގެން މަސްވެރިންގެ ޕާކާއި އެ ސަރަހައްދުގެ ޖެޓީ ފަތުރުވެރިން ބޭނުންކުރުމަށް ހުޅުވާލާނެ ކަމަށެވެ.\nމާލެ ސިޓީ ކައުންސިލުން ބުނީ ހުކުރު ދުވަހުން ފެށިގެން މާލެއަށް ޒިޔާރަތްކުރާ ފަތުރުވެރިން ގެންނަ އެޖެންޓުންނާއި ކުރޫޒްލައިނާ ތަކުން އަންނަ ފަތުރުވެރިންނަށް މަރުހަބާ ކިޔާ މަސްވެރިންގެ ޕާކްގައި ފަތުރުވެރިންނަށް ހާއްސަކޮށްގެން ހަދާފައިވާ އިމާރާތުގައި ތިބޭ ގެސްޓް ރިލޭޝަންސް އޮފިސަރުންނެވެ.\nމިއިމާރާތުގައި ފަތުރުވެރިންނަށް ހާއްސަ ފާހާނާތަކެއް ހަދައި، ފަތުރުވެރިން މަޑުކޮށްލައިގެން ތިބުމަށް ހާއްސަ ސަރަހައްދެއް ކަނޑައެޅުމުގެ އިތުރުން ފަތުރުވެރިންނަށް އެހީތެރިވެ ދިނުމަށް ގެސްޓް ރިލޭޝަންސް އޮފިސަރުން ތިބޭނެ ކަމަށްވެސް މާލެ ސިޓީ ކައުންސިލުން ވަނީ މައުލޫމާތު ދީފަ އެވެ.\nމާލެ ސިޓީ ކައުންސިލުން އިތުރަށް ބުނީ ސިޓީ ކައުންސިލާ ގުޅިގެން މަސްވެރިންގެ ޕާކު ސަރަހައްދު ބޭނުންކުރަން ޝައުގުވެރިވާ މާލޭގައި ހަރަކާތްތެރިވާ ޓުއަ އޮޕަރޭޓަރުން ހުކުރު ދުވަހުގެ ކުރިން އެކަން އީމެއިލްގެ ޒަރިއްޔާއިން އެންގުމަށް އެދޭ ކަމަށެވެ.\nމާލެއަށް އަންނަ ފަތުރުވެރިން މިހާރު މާލެއަށް ފައިބަން ބޭނުންކުރަނީ އެއް ނަންބަރު ފާލަން ހިމެނޭ ސަރަހައްދެވެ.


BREAKING NEWS: Ithuru 1960 Meehun Covid Ah Fassivejje - Vaguthu\nއިތުރު 1960 މީހުން ކޮވިޑަށް ފައްސިވެއްޖެ\nއިތުރު 1960 މީހުން ރާއްޖެ އިން ކޮވިޑް-19 އަށް ފައްސިވެއްޖެއެވެ.\nމިއަދު ފައްސިވި މީހުންގެ ތެރެއިން 1518 މީހުން ފައްސިވީ މާލެއިންނެވެ. އަތޮޅުތެރޭގެ މީހުން ދިރިއުޅޭ ރަށްތަކުން 431 މީހުން އަދި ރިސޯޓްތަކުން އިތުރު 11 މީހަކު މިއަދު ވަނީ ފައްސިވެފައެވެ.\nމިއަދަކީ 24 ގަޑިއިރުތެރޭގައި ނެގި ސުންކުތަކުން ކޮވިޑް-19 އަށް ރާއްޖެ އިން އެންމެ ގިނަ މީހުން ފައްސިވި ދުވަހެވެ.\nމިއަދު ކޮވިޑްއަށް ޓެސްޓް ކޮށްފައި ވަނީ 6333 މީހުންނެވެ. ކޮވިޑަށް ކުރި ޓެސްޓްތަކުގެ އަދަދާއި ފައްސިވި މީހުންގެ އަދަދަށް ބަލާއިރު ފައްސިވި މީހުންގެ ނިސްބަތް މިއަދު ވަނީ އިއްޔެއަށްވުރެ އިތުރު ވެފައެވެ. މިއަދު ކުރި ޓެސްޓްތަކުގެ %30.95 ވަނީ ފައްސިވެފައެވެ. އިއްޔެ ފައްސިވެފައި ވަނީ ޓެސްޓް ކުރި މީހުންގެ ތެރެއިން %25.36 މީހުންނެވެ.\nރާއްޖޭގައި މިހާރު ކޮވިޑް ބަލި މީހުންގެ ގޮތުގައި 22421 މީހުން އެބަތިއްބެވެ. މީގެ ތެރެއިން 294 މީހުންނަށް އަންނަނީ ހޮސްޕިޓަލްގައި އެޑްމިޓް ކޮށްގެން ފަރުވާ ދެމުންނެވެ. އިއްޔެ ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން ގެންދިޔައީ 286 މީހުންނަށެވެ. އެހެންކަމުން ފާއިތުވި 24 ގަޑިއިރުގެ ތެރޭގައި އެޑްމިޓް ކޮށްފައިވާ މީހުންގެ ޖުމްލަ އަދަދަށް އަށް މީހުން ވަނީ އިތުރު ވެފައެވެ.\nކޮވިޑަށް ފައްސިވަމުން އަންނަ މީހުންގެ އަދަދު އިތުރުވާން ފެށުމުން މާލޭގައި ވަނީ މިމަހުގެ 12 ވަނަ ދުވަހުން ފެށިގެން ހަރުކަށި ފިޔަވަޅުތަކެއް އަޅާފައެވެ. އެފިޔަވަޅުތަކުގެ އަސަރު ކުރާނެ ކަމަށް ބެލެވެނީ ދެހަފްތާ ފަހުން ކަމަށް އެޗްއީއޯސީ އިން ވަނީ ވިދާޅުވެފައެވެ. ހަރުކަށި ފިޔަވަޅުތައް އެޅިތާ ދެހަފްތާ ވާނީ މިމަހުގެ 26 ވަނަ ދުވަހަށެވެ.\nމެއި 22, 2021 22:53\nމީހުންގެ މޫމެންޓްސް ތަޢް މަދުކުރެވޭނެ ފިޔަވަޅު ތަކެއް އިތުރު ކޮށް ބަލިޖެހުމުން އަވަހަށް ފަރުވާދެވޭނެ ނިޒާމެއް ގާއިމުކޮށް ކޮންޓެކްޓުން ނާއި ބަލިޖެހޭ މީހުން ކަރަންޓީނު ކުރެވޭނެ ރަގަޅު ނިޒާމެއް އިތުރަށް ހަރުދަނާ ކޮށް އެކުލަވާލާ މިހާރަށްވުރެ ރޯގާ ކޮންޓްރޯލް ކުރާ ސިސްޓަމް ވަރުގަދަ ވެގެން މެނުވީ މިކަމެއް ނުވާނެ!\nމެއި 22, 2021 23:07\nތިޔައީ ހަމައެކަނި މިއަދުނެގި ސާމްޕަލްތަކުން ޕޮޒިޓިވް ވީ ވަރެއްނޫން. މީގެ ތިންހަތަރުދުވަސް ކުރިން ސާމްޕަލްނެގި މީހުން ޕޮޒިޓިވްކަމެއް ނެގެޓިވްކަމެއް ނޭނގި އަދިވެސް އެބަތިބި. ތެދުބަހުން މައުލޫމާތު ދޭނީ ކޮންއިރަކުން.\nމެއި 23, 2021 01:06\nކޮބާމިހާރު ބެކްލޮގު ވާހަކަ ކީއްވެ ނުދައްކަނީ\nމެއި 23, 2021 07:41\nބައެއް މީހުންގެ ނަތީޖާ އެބަހުރި ދެފަހަރު ދެ ގޮތަށް ލިބިފަ ޕޮސިޓިވް ކަމަށް ބުނުމުން ނަފްސާނީ ވަނީ، އިރު ކޮޅަ ކުން ބުނާނެ އޮޅިގެންނޭ ނެގެޓިވްއޭ ބުނީމަ އުފަލުން މޮޔަވަނީ މިޔަށް ތޯ ބެކްލޮގް ކިޔަނީ؟\nނެކްސްޓް ވޭވް ޖުލައި 2022\nމެއި 23, 2021 08:53\nމިދާރޭޓުގަ ޕޮޒިޓިވް ވަމުންދަންޏާ 8 މަސް ދުވަހުން މުޅި ރާއްޖޭގެ އެންމެނަށް ތިބޭނީ ކޮވިޑު ޖެހިފައެވެ. މި ބަލިން ހުރިހާ އިންސާނުން ސަލާމަތް ކުރައްވާށި


Favoritakee Barcelona ekamaku Chelsea dhuleh nudheyne | Mihaaru\nފޭވަރިޓަކީ ބާސެލޯނާ އެކަމަކު ޗެލްސީ ދުލެއް ނުދޭނެ\n14 މާޗް 2018 - 10:26 24 comments\nޗެމްޕިއަންސް ލީގުގެ ދެ ވަނަ ބުރުގައި މިރޭ ޗެލްސީއާ ދެކޮޅަށް ކުޅޭ މެޗަށް ނުކުންނައިރު ފޭވަރިޓަކީ ބާސެލޯނާ އެވެ. އެހެން ނަމަވެސް މި ވަގުތު ދެ ޓީމު އެގްރިގޭޓުން އެއްވަރުވެފައި އޮތުމުން ޗެލްސީން ވެސް ދުލެއް ނުދޭނެ ކަމަށް ފުޓްބޯޅައިގެ ތަޖުރިބާކާރުން ބުނެ އެވެ.\nޗެލްސީ ދަނޑުގައި ބާސެލޯނާއާ ދެކޮޅަށް ކުޅުނު ފުރަތަމަ ލެގުގެ މެޗު ނިމުނީ 1-1 އިން އެއްވަރުވެގެންނެވެ. އެހެން ކަމުން މިރޭގެ މެޗުން މޮޅުވާ ކޮންމެ ޓީމަކަށް ވެސް ކުއާޓާ ފައިނަލުގެ ޖާގަ ލިބޭނެ އެވެ. ލަނޑެއް ނުޖެހި އެއްވަރުވެއްޖެނަމަ ރަށުންބޭރުގައި ޖެހި ގޯލާ އެކު ބާސެލޯނާ އަނެއް ބުރަށްދާނެ އެވެ. އެކަމަކު 1-1 އިން ނޫން ނަތީޖާ އަކުން އެއްވަރުވެއްޖެނަމަ ކުއާޓާގެ ފުރުސަތު ލިބޭނީ ޗެލްސީ އަށެވެ.\nޗެލްސީ ވަނީ 2012 ވަނަ އަހަރު ބާސެލޯނާ ދަނޑުގައި އެ ޓީމާ 2-2 އިން އެއްވަރުކޮށް އެ ޓީމު އަތުން ކުރިހޯދައިފަ އެވެ. އެ ފަހަރު މި މުބާރާތުގެ ސެމީ ފައިނަލުން ޗެލްސީން ބާސެލޯނާ ކަޓުވާލީ 3-2 ގެ އެގްރިގޭޓް ނަތީޖާއަކުންނެވެ.\nޗެލްސީގެ ކޯޗު އެންޓޯނިއޯ ކޮންޓޭ ބުނީ މާޒީ އިން ލިބޭނެ އެއްޗެއް ނެތް ކަމަށާއި އޭނާ ހުރީ މި މެޗަށް ކެތްމަދުވެފައި ކަމަށެވެ.\n"މި ކަހަަލަ މެޗެއް ކޭމްޕް ނައުގައި ކުޅެން އަހަރެން ވަރަށް ބޭނުން. ވަރަށް ގިނަ ކުޅުންތެރިން އެބަތިބި މި ދަނޑުގައި މި ކަހަލަ މެޗެއް ނުކުޅެ ވެސް. އަހަރެމެން ބޭނުމީ ވަރަށް ރަނގަޅު ކުޅުމެއް ދައްކަން. ފުރަތަމަ ލެގުގައި އަހަރެމެން ވަރަށް މޮޅަށް ކުޅުނު އެއް ކަމެއް ފިޔަވާ ހުރިހާ ކަމެއް ފުރިހަމަ. އަހަރެމެން ކުޅުނީ އަހަރެންގެ ނަޒަރުގައި ދުނިޔޭގެ އެންމެ ވަރުގަދަ އެއް ޓީމާ،" ކޮންޓޭ ބުންޏެވެ.\nއޭނާ ބުނީ ފުރަތަމަ މެޗުގެ ނަތީޖާއަށް ބަލާއިރު އެޑްވާންޓޭޖް އޮތީ ބާސެލޯނާ އަށް ކަމަށެވެ.\n"މި މެޗު އަހަރެމެން ކުޅެން ޖެހޭނީ ވަރަށް ވިސްނައިގެން. ރަނގަޅު ވަގުތު އަންނާނެ އަހަރެމެންނަށް ވެސް ފުރުސަތު ލިބޭނެ. މި ކަހަލަ މެޗުތަކުގައި ގޯހެއް ނަހަދައި ޖެހޭނީ އެ ވަގުތުތަކުގެ ބޭނުން ހިފަން،" ކޮންޓޭ ބުންޏެވެ.\nބާސެލޯނާއާ ދެކޮޅަށް އެންމެ ފަހުން ޗެލްސީ ކުޅުނު ހަ މެޗުން ވެސް ބަލިވެފައިނުވެ އެވެ. ދެ މެޗުން ޗެލްސީ މޮޅުވިއިރު، އަނެއް ހަ މެޗު ނިމުނީ އެއްވަރުވެފަ އެވެ.\nޗެލްސީގެ މެޗެއްގެ ތެރެއިން ހަޒާޑް (ކ) އާއި ޖިރޫ: މި ދެ ކުޅުންތެރިން އެކުގައި މިރޭގެ މެޗުން ފެނުމުގެ ފުރުސަތު އެބައޮތް ކަމަށް ކޮންޓޭ ވަނީ ބުނެފައި. -- ފޮޓޯ: އޭއެފްޕީ\nމިރޭގެ މެޗަށް ނުކުންނައިރު ބާސެލޯނާ އަށް އޮތް ކަންބޮޑުވުމަކީ އެ ޓީމުގެ ކެޕްޓަން އަންދްރެސް އިނިއެސްޓާގެ ފިޓްނަސް އެވެ. ބާސެލޯނާގެ ކޯޗު އާނެސްޓޯ ވަލްވޭޑޭ ބުނީ އިނިއެސްޓާގެ ބޭނުން ހިފަން ޖެހިއްޖެ ހާލަތެއްގައި އެކަން ކުރާނެ ކަމަށެވެ.\n"މި ކަހަަލަ މެޗުތަކުގައި ކުޅުންތެރިން ރިސްކު ކުރަން ޖެހިއްޖިއްޔާ އެކަން ވެސް ކުރާނަން. އިނިއެސްޓާގެ ބޭނުން ޖެހިއްޖެނަމަ އެކަން ކުރަން ވިސްނައިގެން މިތިބީ،" ވަލްވޭޑޭ ބުންޏެވެ.\nޗެމްޕިއަންސް ލީގުގެ ނޮކައުޓް ބުރުގައި ބާސެލޯނާ އެންމެ ފަހުން ކުޅުނު 39 މެޗުގެ ތެރެއިން ބަލިވެފައިވަނީ އެންމެ ހަތަރު މެޗުންނެވެ. އިނގިރޭސި ޓީމަކަށް ބާސެލޯނާ ދަނޑުގައި އެ ޓީމު އަތުން ކުރި ހޯދިފައިވަނީ ލިވަޕޫލަށް އެކަންޏެވެ. އެއީ 2007 ވަނަ އަހަރު އެވެ.\n"އެޑްވާންޓޭޖް އޮތީ އަހަރެމެންނަށް އެކަމަކު އެއީ މި ކަހަލަ މުބާރާތެއްގައި ވިސްނަން ޖެހޭ ގޮތެއް ނޫން. ގިނަ ފަހަރު އެ ވިސްނުން ދޫކޮށްލުން އެންމެ ރަނގަޅީ. އެކަމަކު އަމިއްލަ ދަނޑުގައި އަހަރެމެންނަށް ނަތީޖާ ނެރެވޭނެ،" ވަލްވޭޑޭ ބުންޏެވެ.\nބާސެލޯނާ އެންމެ ފަހުން ކުޅުނު މެޗުގައި ތިން ވަނަ ދަރިއަކު ލިބުމުން ލިއޮނަލް މެސީ ވަނީ އާއިލާ އަށް ވަގުތުދޭން ޓީމާ ވަކިވެފަ އެވެ. މިރޭގެ މެޗަށް މެސީ ވަނީ ޓީމާ ގުޅިފަ އެވެ. މެސީ ވަނީ އެންމެ ފަހުން ޗެލްސީއާ ދެކޮޅަށް ކުޅުނު މެޗުގައި ލަނޑު ޖަހައިފަ އެވެ.\nމި ސީޒަނުގައި ބާސެލޯނާ އަށް ޗެމްޕިއަންސް ލީގުގައި ދިމާވެފައިވާ އެއް މައްސަލަ އަކީ އެ ޓީމުގެ ފޯވާޑް ލުއިސް ސުއަރޭޒަށް ލަނޑެއް ޖެހިފައިނުވުމެވެ.\nމީޑިއާ ރިޕޯޓްތައް ބުނެފައިވާ ގޮތުން މިރޭގެ ނަތީޖާ ނުކުންނަ ގޮތަކުން ޗެލްސީގެ ކޯޗުކަމުން ކޮންޓޭ ވަކިކުރުމުގެ ފުރުސަތު އެބައޮތެވެ. އެހެން ނަމަވެސް އެ ޓީމާ ހަވާލުވާނެ ކަމަށް ބެލެވިފައިވާ ބާސެލޯނާގެ ކުރީ ކޯޗު ލުއިސް އެންރީކޭ ބޭނުންވަނީ މި ސީޒަން ނިމުމުން އެ ޓީމާ ހަވާލުވާށެވެ.\nޗެލްސީގެ ކުރީގެ ކުޅުންތެރިޔާ ޖިއަންފްރަންކޯ ޒޯލާ އާއި ޗެލްސީގެ ކުރީގެ ކޯޗު ރޫޑް ގުލިޓް ދެކޭގޮތުގައި މިރޭ ރަނގަޅު ރޭވުމަކާ އެކު ކޮންޓޭ ނުކުމެފިނަމަ ބާސެލޯނާ ކަޓުވާލެވިދާނެ އެވެ. އެހެން ނަމަވެސް ޗެލްސީ އަށް ކުރިން ކުޅުނު ފްރާންސްގެ ޑިފެންޑަރު ވިލިއަމް ގަލަސް ދެކޭގޮތުގައި ޗެލްސީގައި ބާސެލޯނާ ފަދަ ޓީމެއް ފަހަތަށް ޖައްސާލަން ބޭނުންވާ ވަރުގެ ލީޑަރުން ނެތެވެ.\nސްޕެއިނުގެ ފުޓްބޯޅަ ތަޖުރިބާކާރު ގުއިލެމް ބަލަގޫ ބުނީ ބާސެލޯނާ ހުއްޓުވަން ޗެލްސީ އަށް އުނދަގޫވާނެ ކަމަށާއި މި ވަގުތު މެސީ ހުރި ފޯމުގައި އޭނާގެ ލަނޑެއް ފެނުން ގާތް ކަމަށެވެ.\nމިރޭގެ މެޗު ފަށާނީ ރާއްޖެ ގަޑިން 00:45 ގަ އެވެ.\nކިޔުންތެރިންގެ ނަޒަރުގައި މި މެޗުން ކުރި ލިބޭނީ ކޮން ޓީމަކަށް ހެއްޔެވެ؟\nއިތުރު ލިޔުންތައް ބާސެލޯނާ ޗެލްސީ ޗެމްޕިއަންސް ލީގު\nބާސާ އަނެއް ބުރަށް، ލިވަޕޫލާއި ޗެލްސީ އިންތިޒާރުގައި\nލިވަޕޫލާއި ޗެލްސީ މޮޅުވިއިރު، މެސީ އަށް ރެކޯޑެއް\nޔޫކޭއިން އައި ދިވެއްސަކު އަނެއްކާވެސް ޕޮޒިޓިވްވެއްޖެ\n18 hours ago 69